Dhuniyeyge moosumah anna neydhevey badhaluthah madhukuran bodu...\nދުނިޔޭގެ މޫސުމަށް އަންނަ ނޭދެވޭ ބަދަލުތައް މަދުކުރަން ބޮޑު މަސައްކަތެއް ކުރަން ޖެހިފައި!\n8 މަސް,6ދުވަސް,5ގަޑި, 54 މިނެޓް, 58 ސިކުންތު ކުރިން 2960އަހުމަދު ތޯޢިލް\nދުނިޔޭގެ މޫސުމަށް އަންނަ ނޭދެވޭ ބަދަލުތައް މަދުކުރުމަށް ދުނިޔޭގެ އެންމެ ބޮޑު ރެއިންފޯރެސްޓް، ނުވަތަ ގުދުރަތީ ގޮތުން ހެދިފައިވާ އެންމެ ބޮޑު ޖަންގަލި ކަމަށްވާ ބްރެޒިލްގެ އެމަޒަން ރެއިންފޯރެސްޓާ އެއް ވަރެއްގެ ބިމެއްގައި ގަސް އިންދަން ޖެހޭނެ ކަމަށާއި އިޔާދަކުރަނިވި ހަކަތަ ބޭނުންކޮށްގެން އެކަނި ދުނިޔޭގެ މޫސުމަށް އަންނަ ނޭދެވޭ ބަދަލުތައް މައިތިރި ނުކުރެވޭނެ ކަމަށް ޝެލް ކުންފުނީގެ އިސްވެރިޔާ ވިދާޅުވެއްޖެ އެވެ.\nއދ ގެ ކްލައިމެޓް ޗޭންޖް ރިޕޯޓުން ދައްކާ ގޮތުގައި ކުރިއަށް ހުރި އަހަރުތަކުގައި 1.5 ސެލްސިއަސް ޑިގްރީ އަށް ދުނިޔޭގެ ޓެމްޕަރޭޗާރ ހިއްލޭނެ އެވެ. އެހެން ކަމުން، އެ ބަދަލާ އެކު ދުނިޔޭގެ އެކި ކަންކޮޅުތަކަށް ނޭދެވޭ ބަދަލުތަކެއް އަންނާނެ ކަމަށް އަންދާޒާކުރެވެ އެވެ. އޭގެ ތެރޭގައި ކަނޑުގެ ފަށަލަޔާ ކައިރިން ތިރިތިރިން ހެދިފައިވާ ޖަޒީރާ ގައުމުތަކަށް ޚާއްސަ ނުރައްކަލެއް ކުރިމަތިވުމުގެ ފުރުސަތު ބޮޑެވެ. އަދި ކަނޑުގެ ޓެމްޕަރޭޗާރ މަތިވެ، މުރަކަތަކާއި ފަރުތަކަށްވެސް އިޔާދަ ނުކުރެވޭނެ ފަދަ ގެއްލުންތަކެއް ލިބުމުގެ ފުރުސަތު ވަނީ ބޮޑުވެފަ އެވެ.\nދުނިޔޭގެ ޓެމްޕަރޭޗާރ އުފުލި، ބޮޑެތި ބަދަލުތަކެއް އައުމުގެ ކުރިން އެކަން ހައްލު ކުރެވޭނެ ހަމައެކަނި ގޮތަކީ ގިނަ އަދަދެއްގެ ގަސްތަކެއް އިންދުން ކަމަށް އދ ގެ އިންޓާރ ގަވަރންމަންޓަލް ޕެނަލުންވެސް ވަނީ ފާހަގަކޮށްފަ އެވެ.\nނަމަވެސް ދުނިޔޭގެ އިގްތިސާދީ ތަޖުރިބާކާރުން ވިދާޅުވާ ގޮތުގައި އެ އަމާޒަށް ވާސިލްވުމަށް ގިނަ ގޮންޖެހުންތަކެއް އެބަހުރި ކަމަށާއި ކޮމާޝަލް ގޮތުން ބަލަން ޖެހޭނެ ކަންތައްތަކެއް ވެސް ހުންނާނެ ކަމަށެވެ. އެގޮތުން ސަރުކާރުތަކުގެ ސިޔާސަތުތަކާއި ރެގިއުލޭޓޮރީ ކަންތައްތަކަށް ބަލާއިރު އިގްތިސާދަށް ކުރާނެ އަސަރުތަކަށްވެސް އެ ފަރާތްތަކުން ބޮޑު އަހަމިއްޔަތު ކަމެއް ދޭން ޖެހޭނެ ކަމަށް ތަޖުރިބާކާރުން ވަނީ ފާހަގަކުރައްވާފަ އެވެ.\nގައުމުތަކުގެ ސިޔާސަތުތަކަށް ބޮޑެތި ބަދަލުތަކެއް ގެންނަން ޖެހުނަސް، އެންމެ ބޮޑު ގޮންޖެހުމަކަށް ވާނީ ތެލަށް ބަރޯސާވާން ޖެހިފައި އޮތް އޮތުން ބަދަލުވެގެންނެވެ.\nދުނިޔެ މޫސުމީ ބަދަލުތައް\n2 ދުވަސް ކުރިން 2099 0


Mieehey loiybakee ? - Episode: 13 – adduLIVE\nLast Updated: July 11, 22:06\nމިއީހޭ ލޯތްބަކީ؟ ( ތޭރަވަނަބައި)\n1 Oct 26, 2019, 17:04 ޝައިން\nޒީޝާންގެ ދުލުން ހަޤީޤަތް ހާމަކުރާނެ ކަމަށް އޭނާހީކުރިނަމަވެސް އެކަމެއް ނުވިއެވެ. ދެން އޮތް ގޮތަކީ އޭނާ އަމިއްލައަށް ހަޤީޤަތް ހޯދަން މަސައްކަތްކުރުމެވެ. އޭނާ ވިސްނާލިއެވެ. އެކަމަށް އެންމެ ފަސޭހަ މަގު ޚިޔާރު ކުރުމަށް އޭނާ ނިންމިއެވެ. އެހެންކަމުން އޭނާ ޝިޔާއަށް ގުޅާލުމަށްފަހު ބައްދަލު ކޮށްލަން ބޭނުންކަމުގައި ބުންޏެވެ. ޒީޝާންގެ ހުރިހާ ހަޤީޤަތެއް އެނގޭނެ ހަމައެކަނި މީހަކީ އެއީއެވެ.\nޒީޝާންއަށް ހޭލެވުނީ މެންދުރުވާން ގާތްވެފައި ވަނިކޮށެވެ. އޭރު ހައްވަވެސް އޭނާއަށް ދެފަހަރަކު ސައިބޯން ގޮވައިފިއެވެ. ޒީޝާން އަވަސް އަވަހަށް ތެދުވެގެން ފެންވަރައިގެން ކޮޓަރިން ނުކުތެވެ. އޭނާހުރީ ޒައިކް ފެނިދާނެތީ ނުހަނު ބިރުންނެވެ. އޭނާއަށް އެހުރިހާއިރު ނިދުނީތީ ޒައިކް ހުންނާނީ އޭނާދެކެ ރުޅިއައިސްފައި ކަމުގައި އޭނާއަށް ހީކުރެވުނެވެ. ނަމަވެސް ޒައިކް އަދިވެސް ގެޔަށް ނާންނަކަން އެނގުމުން ކޮންމެވެސް ވަރެއްގެ ހަމަޖެހުމެއް އޭނާގެ ހިތަށް ލިބުނެވެ. އެހެންނަމަވެސް މެންދުރު ވަގުތު ޒައިކް އަންނާނެކަން އޭނާއަށް ގައިމެވެ. އޭރުން ޒައިކްއާ ކުރިމަތިލާން ޖެހޭނެއެވެ. ޒައިކް ބުނެފައިވަނީ މިއަދުން ފެށިގެން އޭނާ ޒައިކްގެ އަނތްބެއްގެ ރޯލް ފުރިހަމައަށް އަދާކުރަން ޖެހޭނެކަމުގައެވެ. އެހެންކަމުން ޒައިކް ބުނާ ކޮންމެ ކަމެއް އޭނާ ކުރަންޖެހޭނެއެވެ. ޒައިކް އެދޭ ކޮންމެ އެދުމެއް ފުރިހަމަ ކޮށްދޭން ޖެހޭނެއެވެ.\n" ކޮބާ ދަރިފުޅާ….އަދިވެސް ބޮލުގަ ރިއްސަނީތަ؟…" ކުއްލިއަކަށް ހައްވަގެ އަޑުއިވިފައި ކާމޭޒުދޮށުގައި އިން ޒީޝާން ސިހުނެވެ.\n" ނޫން…މިހާރު ރަނގަޅު…" ޒީޝާން އަވަސް އަވަހަށް ޖަވާބުދިނެވެ.\n" ޒީކް ކޮބާ؟…މިއަދު ނާދޭ ހޭލައްވާކަށްވެސް…." ޒީކް ފެންނަން ނެތުމުން ޒީޝާން އެހިއެވެ.\n" އެމަންޖެ ވީ ކާފަޔާއެކު ބޭރަށް ގޮސް….އެމަންޖެ ބައްޕަ ބުނީ މިއަދު ޒީދައްތައަށް އުނދަގޫ ނުކުރާށޭ….އެހެންވެ ވަންނަހިތުން ހުރެފަވެސް ނުވަތް ކޮޓަރިއަކަށް…." ހައްވަ އޮޅުން ފިލުވައިދިނެވެ.\nޒައިކް އޭނާއަށް އުނދަގޫ ނުކުރަން ބުނުމުން ޒީޝާން ވިސްނާލިއެވެ. ރޭގައި އޭނާ ހޭލާ އުޅުނުކަން ޒައިކްއަށް އެނގުނީބާއޭވެސް އެވަގުތު އޭނާގެ ހިތަށްއެރިއެވެ. ޒީޝާން ވިސްނުމެއްގައި ހުރެގެން ގޯތިތެރެއަށް ނުކުތެވެ. ޖަބްރޯލް ގަސްދޮށުގެ ހިޔަލުގައިހުރި ޖޯލިފަތީގައި އޮށޯވެ ގޯތިތެރެއަށް އޭނާ ނަޒަރު ހިންގާލިއެވެ. އޭނާ ހޭލުމުގެކުރިން ހައްވަ ވަނީ ގެޔާއި ގޯތިތެރެ ކުނިކަހައި ސާފުކޮށްފައެވެ. އަދި ބަދިގޭގެ ކަންކަންވެސް ކޮށްފައި ހުރުމުން، ހައްވައަށް އެހީތެރިވެދިނުމަށްޓަކައިވެސް ކުރާނެ މަސައްކަތެއް އޭނާއަކަށް ނުފެނުނެވެ. އޭނާއަށް މާގިނަ ކަންތައްތަކެއް ކުރަން ނޭނގުނު ކަމުގައިވިޔަސް މަދުން ނަމަވެސް އޭނާ ގޭތެރެއާއި ގޯތިތެރެ ކުނިކަހާލާ ހަދައެވެ. ނަމަވެސް އެއީ ހައްވަ މާބޮޑަށް އަވަދިނެތި އުޅޭ ދުވަސްތަކުގައެވެ.\nއޭނާ އެހެން އޮވެފައި އެއްލިކަޅިއަކުން މަސްފެންގަނޑުތެރޭގައި ދުވެ ދުވެ ފުމެ ފުމެފައި އުޅޭ މަސްތައްފެނި، މަސްތަކަށް ކާންދޭ ހިތްވިއެވެ. މަސްފެންގަނޑުގެ ކަންކަން ޒައިކް ގަވާއިދުން ކުރި ނަމަވެސް ބައެއް ދުވަސް ދުވަހު އޭނާވެސް މަސްތަކަށް ކާންދެއެވެ. އޭނާ ގޭތެރެއަށްވަދެ މަސްކާނާ ފުޅި ހިފައިގެން އައިސް މަސްތަކަށް ކާންދޭން އިންދައި ދޮރާށި ހުޅުވާލާފައި ޒައިކް ވަނެވެ. އޭނާ ފެނުމުން ހިނދުކޮޅަކަށް ޒައިކް މަޑުކޮށްލިނަމަވެސް، ބަހެއް ބުނުމެއްނެތި ހަލުވިކަމާއެކު ގޭތެރެއަށް ވަދެގެން ދިޔައެވެ.\n" އަދިވެސް އެހުރީ ރުޅި އައިސް ކަންނޭނގެ….ދެން ކިހިނެއްތަ އަހަރެން ހަދާނީ؟…." ޒައިކް ދިޔަގޮތުން ކަންބޮޑުވެފައި ޒީޝާންއަށް ބުނެވުނެވެ.\nދެން ހަދާނެގޮތެއް ވިސްނަން ހުއްޓައި ޒައިކް ނުކުމެގެން ބޭރަށް ހިނގައްޖެއެވެ. ޒީޝާއަށް ހައިރާންވެގެން ޒައިކް ދިޔަ މަންޒަރު ބަލަން ހުރެވުނެވެ. ގިނައިރުތަކެއް ނުވެ ޒީކް ގޮވައިގެން ހަމީދުވެސް އައިސް ވަނުމުން ޒީޝާން ޒީކްއަށް ގޮވާލިއެވެ. ނަމަވެސް ޒީކްހުރީ ކޮންމެވެސް ކަމަކާ މޫޑު އޮފްވެފައެވެ. އެހެންކަމުން މާމަޔަށް ގޮވަމުން ދުވެފައި އެތެރެއަށް ވަނެވެ.\n" ދަރިފުޅާ ޒީޝާން…މަންމަ މިދަނީ ނަމާދަށް އަރަން….ޒައިކް އައީމަ ކާން ހަދާލަދީ…ޒީކް ކާހިތުން އުޅޭތީ ސޮސެޖެއް ހަދާދީފަ މިއައީ…." ހައްވަ އެހެން ބުނެލުމުން ޒީޝާން އެތެރެއަށް ދިޔައިރު ޒީކް އެކަނިން ސޮސެޖެއްކާން އިނެވެ.\nޒީކްއަށް ބަލާލާފައި ހިނިތުންވުމެއް ހަދިޔާކޮށްލަމުން ޒީޝާން ކާންހަދަން އަވަސްވެގަތެވެ. އޭނާ މޭޒުމައްޗަށް ކާއެއްޗެހިނަގައި ތައްޔާރުކޮށް ނިމުނުތާ ގިނައިރުތަކެއްނުވެ ޒައިކްވެސް އައިސް ވަދެއްޖެއެވެ. ޒައިކް ގާތުގައި ކާންއައުމަށް ބުނަން ޒީޝާން ޖެހިލުންވިއެވެ. އެހެންކަމުން އޭނާ ޒީކް ފޮނުވިއެވެ. ޒީކް ދުވެލާފައި ގޮސް ކާންއައުމަށް ބުނުމުން ހަމީދުއާއި ޒައިކް ހެވިފައި ތިބެގެން ކާކޮޓަރިއަށް ވަނެވެ. ކާކޮޓަރިން ޒީޝާންއާ ބައްދަލުވުމުން ޒައިކްއަށް ބަލާލެވުނީ ހައިރާންކަމާއެކުގައެވެ. އެހެން ދުވަސް ދުވަހަށް އޭނާއަށް ބައްދަލުވަނީ ހަމައެކަނީ އޭނާގެ މަންމައެވެ. މަދު ފަހަރަކު ނޫނީ އޭނާ ކާގަޑީގައި ޒީޝާން ނުހުރެއެވެ. ޒައިކް ބަހެއްނުބުނެ ކާން ފެށިނަމަވެސް ހަމީދު ޒީޝާން ގާތުގައިވެސް އެމީހުނާއެކު ކެއުމަށް އެދުނެވެ. ނަމަވެސް އޭނާ ހެނދުނުގެ ނާސްތާކުރީ ދާދި ދެންމެއަކު ކަމުގައިވީތީ ބަނޑުހައި ނުވާކަމުގައި ބުންޏެވެ.\n" ދަރިފުޅާ ފަންޏެއް ނާޅަންތަ؟…އައިސް އަލަމާރީގަ ހުންނާނެ ތާޒާ ފޭރު ފަނި" ކާކޮޓަރިއަށް ވަންނަމުން ހައްވަ ބުނެލިއެވެ. އެވަގުތު ޒީޝާންއަށް ވިސްނާލެވުނެވެ. އޭނާއަށް ހުރެވުނީ ބޯފެންވެސް ނާޅާކަން އެނގުނީ ދެނެވެ. ޒީޝާން ލަދުގަތްނަމަވެސް އަވަހަށް ބޯފެނާއި ފަނިވެސް އަޅައިދިނެވެ. ޒީޝާންއަށް ވީގޮތުން ޒައިކްގެ ގާތަށް ކުޑަކޮށް ހިނިވެސް އައެވެ. ނަމަވެސް އޭނާ އެކަމެއް ނުދައްކައެވެ.\nހަވީރުގެ ވަގުތެވެ. ޒީޝާން ކުރާނެކަމެއްނެތި ފޫހިވެގެން ބޭރު ޖޯލިފަތީގައި އޮތްއިރު އިރު އިރުކޮޅުން އޭނާގެ ފޯނަށް ބަލާލެވެއެވެ. ރޭންސުރެ ޒަލަފްގެ އެއްވެސް ޚަބަރެއްނުވީތީ އޭނާހުރީ ނުހަނު ބޮޑަށް ހިތް ނުތަނަވަސް ވެފައެވެ. ރޭގައި ޒައިކް ގާތުގައި ވާހަކަދައްކަން ބުނެފައި އެވާހަކަ ނުދެއްކުނުކަންވެސް ޒަލަފްގާތުގައި ބުނެވޭނީ އޭނާ ފޯނުވެސް ނަގާނަމަ ނޫންހެއްޔެވެ؟ ވައިބައިންވެސް ޒަލަފްއަށް އެތައް މެސެޖެއް ކުރެވިއްޖެއެވެ. ނަމަވެސް ޒަލަފްއަށް އޭނާގެ މެސެޖެއް ނުދެއެވެ.\n" އަނެއްކާ ޒަލްއަށް ކިހިނެއްވީބާ؟….ކުއްލިއަކަށް ގުޅުން ހުއްޓާލީ ކީއްވެބާ؟…." ޒީޝާން ވިސްނަމުން ދިޔައެވެ.\nޒަލަފްގެ ޚަބަރެއްނުވާތީއާއި ޒައިކްގެ ވާހަކަތައް ހަނދާންވުމުން ޒީޝާންގެ ކަންބޮޑުވުން އިތުރުވަމުން ދިޔައެވެ. އިރުއޮއްސުމާއި ގާތްވީއިރުވެސް އޭނާގެ ހިތަށް ލުއިކަމެއް ލިބޭގޮތެއް ނުވިއެވެ. ކަންބޮޑުވެގެން ގޮސް ޝިޔާއަށް ގުޅަންވެސް ހިތަށްއެރިއެވެ. ނަމަވެސް ޝިޔާއާ ދިމާއަށް ކިޔުނު އެއްޗެހި ހިތަށްއަރާފައި އެޚިޔާލުވެސް ދޫކޮށްލިއެވެ.\nނުތަނަވަސް ކަމުގައި ވަގުތުތައް ގުނަމުން ގޮސް އިރުވެސް އޮއްސިއްޖެއެވެ. މަޣުރިބު ނަމާދުކުރުމަށްޓަކައި ޒައިކް ގެޔަށް އައެވެ. ނަމަވެސް ޒީޝާންއާ އެއްވެސް ވާހަކައެއް ނުދައްކައެވެ. ނަމާދުކޮށްގެން އަނެއްކާވެސް އޭނާ ދިޔައީ ބޭރަށެވެ. މިރޭ ގެއިން ނުކާނެ ވާހަކަ އޭނާގެ މަންމަ ގާތުގައި ބުނިއަޑު އިވުނެވެ. ޒީޝާންގެ ހިތުގައި ސުވާލު އުފެދުނެވެ. ރޭގައި އެހާ ސީރިއަސްކޮށް ހުރިހާ ވާހަކައެއް ދައްކާފައި މިއަދު ހަތަރުދަމުވެސް ޒައިކް އޭނާއާ ވާހަކައެއް ނުދައްކައެވެ. ކަމަކުވެސް ނޭދެއެވެ. އެކަމުގެ ސަބަބުން ޒީޝާންގެ ހިތަށް އިތުރު ނުތަނަވަސްކަމެއް ލިބިގެން ދިޔައެވެ.\nއަނެއްކޮޅުން ޒަލަފްގެ ހާލަކީވެސް އެއީއެވެ. ޒީޝާންގެ ކޯލުތައް ފުލުފުލުން އަންނައިރުވެސް އޭނާ ޖަވާބުނުދީ ކެތްކޮށްގެން އެހުންނަނީ ވަރަށް ވަރުންނެވެ. ރޭގައި އޭނާ ނުފެނި ގެޔަށް އައީތީ އެކަމުގެ ޝަކުވާއާއި ޒައިކްގާތުގައި ހަޤީޤަތް ކިޔާނުދެވުނު ވާހަކަވެސް ޒީޝާން މެސެޖްކޮށްފައި އޮތެވެ. ވަރަށްގިނަ ވާހަކަ ދައްކަން ބޭނުންކަމުގައި ބުނެ މެސެޖް ކުރުމުންވެސް ޒަލަފް ފޯނުނަގާކަށް ބޭނުމެއްނުވިއެވެ. އެކަމުގެ ސަބަބުން އޭނާގެ ހިތަށް ކިތަންމެ ތަދުވީކަމުގައި ވިޔަސް މިފަހަރު އޭނާ ކެތްކުރެވޭތޯ ބަލާނެއެވެ. ދެރަވެގެން ލޮލުން ކަރުނަ ހިލުނު ނަމަވެސް އޭނާ ނުރޯނެއެވެ. ނަމަވެސް ޒީޝާން ދެރަވާނެވަރު ހިތަށްއަރާފައި އޭނާ ނުހަނު ދެރަވެއެވެ. އެންމެފަހުން ކެތްނުވެގެން އޭނާ ފޯނު ނިވާލިއެވެ.\nއެނދުގައި ބަންޑުން އޮތް ޒީޝާންގެ ލޮލުން ހުއްޓުމެއްނެތި ކަރުނަ ފައިބަމުން ދިޔައެވެ. ޒަލަފް އޭނާގެ ފޯނަކަށް ޖަވާބު ނުދިންތާނގައި މެސެޖެއްގެ ޖަވާބުވެސް ނުދިނެވެ. އެންމެފަހުން މިހާރު ފޯނުވެސް ނިވާލީއެވެ. ހަމަ ކުއްލިއަކަށް ޒަލަފްއަށް އެވީ ކިހިނެއް ހެއްޔެވެ؟ ޒަލަފް އޭނާއާ އެފަދަ ގޮތަކަށް ގުޅުން ކަނޑާލާނެ ކަމަކަށް ފަހަރެއްގައިވެސް އޭނާ ހިއެއްނުކުރެއެވެ. ޒީޝާން ހިތާ ހިތާ ޝަކުވާކުރަމުން އެގޮތުގައި ރޯން އޮއްވައި އޭނާއަށް ނިދިއްޖެއެވެ.\nޒައިކްގެ ފޯނު އައީއްސުރެ ޝިޔާހުރީ ބިރުގެންފައެވެ. ޒައިކް ހަމަ ކުއްލިގޮތަކަށް އޭނާއާއި ބައްދަލުކުރަން އުޅޭނީ ކޮންމެވެސް ބޮޑުކަމެއްވީމައޭ އޭނަގެ ހިތަށްއަރަނީއެވެ. ކިތަންމެ ޖެހިލުންވީނަމަވެސް ޒައިކްއާ ކުރިމަތިލާން އޭނާ ނިންމިއެވެ. އެހެންކަމުން ޒައިކް އެދުނު ގަޑިއަށް އޭނާ ސުކޫލު ކައިރިއަށް ދިޔައެވެ. އޭރު ޒައިކް ފެންނާކަށް ނެތެވެ. ނަމަވެސް އިރުކޮޅަކު އިންތިޒާރު ކޮށްލުމުން ޒައިކް ގުޅައިފިއެވެ. އަދި ސުކޫލަށް ވަނުމަށް އެދުނެވެ. ޝިޔާ ސުކޫލުތެރެއަށް ވަދެގެން ތަންކޮޅަކަށް ދިޔަތަނާ އޮފީސް ދޮރުމަތީގައި ޒައިކް ހުރިތަން ފެނުނެވެ. ޖެހިލުންވެހުރެ އޭނާ ޒައިކްގެ ގާތަށް ދިއުމުން ޒައިކް އެދުނީ އެތެރެއަށް ވަނުމަށެވެ. ރޭގަނޑުގެ ވަގުތުގައި މިފަދަގޮތަށް ސުކޫލު އޮފީސްތެރެއަށް ވަންނަން ޝިޔާ ޖެހިލުންވިއެވެ.\n" ސަރ ބޭރު ރަނގަޅެއްނު"…ޝިޔާ އަވަސް އަވަހަށް ބުނެލިއެވެ.\n" އެންމެ ރަނގަޅު…ހިނގާ ބެންޗަކަށް…." ޝިޔާގެ ޚިޔާލަށް ޒައިކް ތާއީދުކުރިއެވެ.\nދެމީހުންގޮސް އިށީނީ މާދުރުނޫން ހިސާބެއްގައިހުރި ބެންޗެއްގައެވެ. ޒައިކް އެއްފަރާތުގައި އިންއިރު، ޝިޔާއިނީ އޭނާގެ ކުރިމަތީގައެވެ.\n" ކަންބޮޑުނުވޭ!….އަހަރެން ބޭނުމީ ހަމަ ވާހަކަދައްކާލަން….އިތުރު މީހަކުވެސް މިތާކަށް ނާންނާނެ…." ޝިޔާ ކަންބޮޑުވެފައި އިނުމުން ޒައިކް ބުނެލިއެވެ.\n" އަސްލު އަހަރެން ޝިޔާ މިގެނައީ ވަރަށްބޮޑު ކަމަކު….އަހަރެން މިދައްކަން އުޅޭ ވާހަކައަކީ އެންމެ އެކަށީގެންވާ ފަދަ ވާހަކައަކަށްވެސް ނުވެދާނެ….އެކަމު މިނޫންގޮތެއް ނެތީމަ ޝިޔާއާ މިވާހަކަ ދައްކަން ޖެހުނީ…." ޒައިކް ދުރު ދުރުން ވާހަކަދައްކަން ފެށުމުން ޝިޔާގެ ކަންބޮޑުވުން އިތުރުވިއެވެ.\n" އަހަރެންނަށް އެނގޭ….ޝިޔާއާ ޒީޝާންއަކީ ވަރަށްގާތް ދެއެކުވެރިންކަން….އަދި ޒީޝާން އަހަރެންނާ އިނީ ލޯބިން ނޫންކަން އެންމެ ރަނގަޅަށް އެނގޭނެ މީހަކީ ޝިޔާ….އަދި މިހާތަނަށް އައިއިރު، އަހަރެންނާ ޒީޝާންގެ މެދުގަ ގުޅުން ގޮތް ހިސާބުވެސް ޒީޝާންގެ ފަރާތުން ޝިޔާއަށް އެނގޭކަން އަހަރެން ދެނަހުރިން….އެކަމު އަހަރެންނަށް ނޭނގޭކަމެއް އެބައޮތް….ޒީޝާން އަހަރެންނަށް ކަމެއް ސިއްރުކުރާކަށް އަހަރެންނަށް ޔަޤީން…އަދި ޝިޔާއަށް އެކަން ވަރަށް ރަނގަޅަށް އެނގޭނެކަންވެސް އަހަރެންނަށް އެނގޭ….އަހަރެން ބޭނުންވަނީ ޝިޔާ އަހަރެންނަށް ހަޤީޤަތް ކިޔާދޭން…." ޒައިކް ވަރަށް ސާފުކޮށް އޭނާ ބޭނުންވާ ކަންތައް ހާމަކުރިއެވެ.\nޒައިކްގެ ވާހަކަތައް އަޑުއަހާފައި ކަންބޮޑުވެގެން ގޮސް ވަގުތުން ޝިޔާގެ މޫނުން ދާތިކިތައްވެސް ފާޅުވާންފެށިއެވެ. ޖެހެމުންދިޔަ ފިނިވައިގެ ތެރޭގައިވެސް އާދަޔާ ޚިލާފު ހޫނެއް އޭނާއަށް އިހުސާސްކުރެވެން ފެށިއެވެ. ޒީޝާންގެ ހަޤީޤަތް އޭނާއަށް އެނގުނުނަމަވެސް އެކަން ހާމަކުރަން އޭނާ ނުހަނު ބިރުގަތެވެ. ނަމަވެސް ޒައިކް އެހާ ފާޅުކަން ބޮޑުގޮތެއްގައި ސުވާލުކުރުމުން ނުކިޔައިދީ ވާނެގޮތެއްވެސް ނެތްކަން އޭނާއަށް އެނގެއެވެ.\n" ޝިޔާ! އަހަރެންނަށް އެނގޭ….ފިރިއެއްގެ މަޤާމުގާހުރެ އަނބިމީހާގެ ވާހަކަ އެހެން މީހެއްގެ ގާތުގާ އެހުމަކީ ކިހާ ހުތުރު ކަމެއްކަންވެސް…..އެކަމު މިވަގުތު މިނޫންގޮތެއް އަހަރެންނަށް ނުފެނުނީ….އަހަރެންނަށް އެނގޭ ޝިޔާއަކީ ޒީޝާންއަށް ހެޔޮއެދޭ ރަނގަޅު އެކުވެރިއެއްކަން…..އަދި ޝިޔާ އަހަރެންނަށްވެސް ކޮންމެވެސް ވަރެއްގެ ޤަދަރަކާ އިހްތިރާމެއްވެސް ކުރާނެކަމަށް ޔަޤީންކުރަނީ….." ޒައިކް ޝިޔާއަށް ބަލާލަމުން އާދޭހުގެ ރާގެއްގައި ބުންޏެވެ.\n" ސަރ…އަޅުގަނޑު…" ޒައިކްގެ ކުރިމަތީގައި ވާހަކަދައްކަން ޝިޔާއަށްވީ ނުހަނު އުނދަގޫ ކަމަކަށެވެ.\n" ޝިޔާ!…ސަރ، އަޅުގަނޑު ނުކިޔާ….އަހަރެންނަކީ ހަމައެކަނި ޒީޝާންގެ ފިރިމީހާގެ ގޮތުގަ ދެކިގެން އެކުވެރިއެއްގެ ހައިސިއްޔަތުން ވާހަކަދައްކާ….މިވަގުތު އަހަރެން މިވާހަކަދައްކަނީ ހަމައެކަނި ޒީޝާންގެ ފިރިމީހާ ޒައިކްގެ ހައިސިއްޔަތުން…..ޝިޔާވެސް އެގޮތަށް ދެކޭ…." ޝިޔާއަށް ވާހަކަދައްކަން އުނދަގޫވެގެން އުޅެންފެށުމުން ގާތްގޮތަކަށް ޒައިކް ބުނެލިއެވެ.\n" އަޅު…އަހަރެން ވަރަށް ވިސްނައިދިނިން ޒީއަށް….ކައިވެނީގެ ކުރިންވެސް އަދި ފަހުންވެސް…އެކަމު ޒީ އަހަރެންގެ ވާހަކަތައް ގަބޫލެއްނުކުރި….އެންމެފަހުން އަހަރެންނަށްވެސް ކަންކަން ސިއްރުކުރަންފެށި….ފަހުން އަހަރެންނަށް އެނގިގެން ސުވާލުކުރީމަ މިހާރު އަހަރެންނާވެސް ގުޅުން ކަނޑާލައިގެން އުޅެނީ…." ތަފްސީލުކޮށް ބުނަން އުނދަގޫވެގެން ކުރުގޮތަކަށް ޝިޔާ އޮޅުންފިލުވައިދިނެވެ.\n" ކޮންކަމެއް؟…ކޮންކަމެއް ޝިޔާއަށް ސިއްރުކުރީ؟….ކައިވެނީގެ ކުރިންފެށިގެން ޒީޝާންގެ ކަންކަން އެނގެން އަހަރެން ބޭނުން….ޝިޔާއަށް އެނގިފަ އޮތްވަރަކަށް ކިޔާދީބަލަ!…." ހިތްއަވަސްވެފައި ވާހާލު ޒައިކް އެދުނެވެ.\nޝިޔާ އިރުކޮޅަކު ވިސްނަން އިނުމަށްފަހު ޒަލަފްގެ ވާހަކަ ފެށުނީއްސުރެ ނިޔަލަށް ކިޔައިދިނެވެ. ޒައިކް އެވާހަކަތައް ކަނުލާ އަޑުއަހަމުން ދިޔައިރު އޭނާގެ ހިތަށް ތަފާތު އަސަރުތައް ކުރަމުން ދިޔައެވެ. ހައިރާންކަމާއި ރުޅިވެރިކަން އެއްފަހަރާ އެހިތަށް ވެރިވިއެވެ. ޒީޝާންގެ ޙަޔާތުގައި ކުރިއްސުރެ ލޯބިވެރިޔަކު ހުންނަކަމާއި، އަދި މަޖުބޫރުން ކައިވެނިކޮށް އަދި ފަހުން އަނެއްކާ ލޯބިވެރިޔާއާ ގުޅުނުކަން އެނގުމުން އޭނާގެ ހިތުގައި ދިލަހޫނެއް އުފެދިގެން ދިޔައެވެ. މިހުރިހާ ދުވަހު ޒީޝާން އޭނާއަށް އޮޅުވާލަމުން ދިޔައިރު، އޭނާ ދިޔައީ ޒީޝާންއާއެކު ދިރިއުޅުމުގެ ފޮނި ހުވަފެންތައް ދެކެމުންނެވެ. އޭނާގެ އަމިއްލަ މޮޔަކަމާއި ގަމާރުކަމުގެ ސަބަބުން އަމިއްލަ ނަފްސަށް އޭނާއަށް މަލާމާތް ކުރެވުނެވެ. ޒީޝާންގެ އެ މައުސޫމު ކަމުގެ ފަހަތުގައި އެހާބޮޑު އޮޅުވާލުމާއި މަކަރުވެރިކަން ވެދާނެކަމަށް އޭނާއަކަށް ގަބޫލެއްވެސް ނުކުރެވުނެވެ. ނަމަވެސް މާޒީވެދިޔަ ދުވަސްތަކުގައި ކަން ހިނގާފައިވާ ގޮތާއިމެދު ވިސްނާލުމުން އެކަން ގަބޫލުކުރަން އޭނާއަށް މަޖުބޫރުވިއެވެ.\n" މިހުރިހާ ދުވަހު ޒީޝާން އަހަރެންނަށް އޮޅުވާލީތަ؟…." ވޭނީ އާހެއް ބޭރުކޮށްލަމުން ޒައިކްއަށް އަހާލެވުނީ އަދިވެސް އެހިތް އެކަން ގަބޫލުކުރަން ދެކޮޅު ހަދާތީއެވެ.\n" ސަރ އަށް އެކަންޏެއްނޫން….އެންމެނަށްވެސް އޭނަ އޮޅުވާލީ….އޭނާގެ މަންމަމެންނަށްވެސް….އަހަރެންނަށްވެސް….އެކަމުގަ އަހަރެންގެ ކުށްވެސް އޮތްކަމަށް އަހަރެން ގަބޫލުކުރަން…އެއީ، ޒަލަފްގެ ހަޤީޤަތް އަހަރެންނަށް ކިޔައިދެވުނީމަހެން ހީވަނީ އެހާފަސޭހައިން އޭނަ ޒަލަފްއާ އަލުން ގުޅުނީ….ކޮމްޕިއުޓަރ ކޯހުގަ ޒަލަފް ކިޔަވައިދޭން ދިޔަ ވާހަކަވެސް އޭނަ އަހަރެންނަށް ސިއްރުކުރީ، އަހަރެން އެކަމަށް ހުރަސް އަޅާފާނެތީ….އަހަރެންނަށް އެކަން ނޭނގިއޮތީމަ އެހާފަސޭހައިން އެދެމީހުން އެގުޅުނީ…." ދެރަވެފައި ޝިޔާ ވާހަކަދެއްކިއެވެ.\n" ޒަލަފްއޭ؟…އެއީ އެ ޒަލަފްތަ؟…" ކުއްލިއަކަށް އެއްޗެއް ހަނދާންވެގެން އަހާލާހެން ޒައިކް އަހާލިއެވެ.\n" ކޮން ޒަލަފެއް؟…ސަރ ދަންނަންތަ އޭނަ؟…" ޝިޔާއަށް އަހާލެވުނެވެ.\n" އާނ…އަހަރެން ދަންނަން އޭނަ….ކުރިންރޭ ސެޓްފިކެޓްދިން ޖަލްސާއިން ދިމާވެގެން ވާހަކަވެސް ދެއްކި….އެކަމު އަހަރެން ހިޔެއްނުކުރަން އޭނައަކީ އެކަހަލަ މީހަކަށް ވެދާނެކަމަކަށް….އޭނައަށް އަހަރެން އެނގިހުރެދޯ ޒީޝާންއާ ގުޅުން ބޭއްވީ؟….ޒަލަފްއަކީ ހަމަ އެހާ ގޮތްކުޑަމީހެއްތަ؟…" ގަބޫލު ނުކުރެވިފައި އޭނާއަށް ބުނެވުނެވެ.\nޒަލަފްއާއި ޒީޝާންއާ ދެމީހުންނާމެދުވެސް އޭނާގެ ހިތުގައި ރުޅިވެރިކަން އުފެދުނެވެ. އޭނާހީކޮށްގެން ހުރީ ޒަލަފްއަކީވެސރަނގަޅު އަޚްލާޤެއްގެ ވެރި ހަރުދަނާ ޒުވާނެއް ކަމުގައެވެ. ނަމަވެސް އޭނާއަށް މިކުރެވުނީ ކިހާބޮޑު ކުށްހީއެއް ހެއްޔެވެ؟ އޭނާއަށް ސިއްރުން އޭނަގެ އަނބިމީހާ ޖަހައިގެންފައިވެސް، ހިނިތުންވެހުރެ އޭނާއާ އަތްޖޯޑުކޮށްފައި ސަލާމްކުރިއިރު، ޒަލަފްގެ މޫނަށް ކުލައެއްވެސް އަރުވާނުލައެވެ. އަދި އަމުދުން އޭނާފަދަ އިހުސާންތެރިއަކަށް އެވަރުގެ ބޮޑު ކެއްސެއްދިންއިރު ޒަލަފްގެ ކުޑަކޮށްވެސް ލަދުވެތިކަމެއް ނެތީބާއޭ ޒައިކްގެ ހިތަށްއެރިއެވެ. ޒަލަފްއާމެދު އޭނާދެކެމުން އައިގޮތް ހިނދުކޮޅެއްގެ ތެރޭގައި ބަދަލުވެ، ޒަލަފްއަށްޓަކައި އޭނާގެ ހިތްނުބައިވިއެވެ. އެހިތުގައި ރުޅިވެރިކަން އުފެދުނެވެ.\nހަމައެފަދައިން ޒީޝާންވެސް އެވަރުގެ ބޮޑު ފާފައަކަށް އަރައިގަތްއިރު، ބިރުވެރިކަމާއި ލަދުވެތިކަން ކޮބައިބާއެވެ؟ އޭނާ ހީކުރިފަދަ މައުސޫމު ކުއްޖަކަށް ޒީޝާންނުވުމުން އޭނާގެ ހިތުގައި ފޫހިކަމެއްވެސް އުފެދިއްޖެއެވެ. އެމައުސޫމު އަދާތަކުން އޭނާގެ ހިތްލަންބުވާލިއިރު، އެންމެ ފަހަރަކުވެސް އޭނާއަށް ހަޤީޤަތް ކިޔައިދިންނަމަ ވާނީ ކީއްހެއްޔެވެ؟ އޭނާދެކެ ލޯބިނުވިނަމަވެސް އޭނާގެ ޝަކުވާއެއްނެތެވެ. ނަމަވެސް އޭނާ އެފަދަ ބޮޑު އަނދަވަޅަކަށް ވައްޓާލަން ޒީޝާންއަށް އޮތީ ކޮން ހައްޤެއް ހެއްޔެވެ؟ ޒީޝާންގެ މައުސޫމު މޫނާއި ޖާދުވީ ހިނިތުންވުން ސިފަވުމާއެކު ބޭއިޚްތިޔާރުގައި އޭނާއަށް ދަތްކުނޑިވިކާލެވުނެވެ.\n" ސަރ…ޒީ ވަރިނުކުރައްޗޭ!…ޒީއ އެހެން އެއުޅެނީ އަދި ނުވިސްނޭތީ…." ޒައިކްގެ ހިމޭންކަން ފެނިފައި ހިތުގައި ބިރުވެރިކަން އުފެދިގެން ޝިޔާއަށް ބުނެވުނެވެ.\n" ނުވިސްނޭތީއޭ؟….ނުވިސްނޭމީހުން އެހާމޮޅެތި ރޭވުން ރާވާނެތަ؟….ތިބުނީ އޭނާ މިހާރުވެސް އަހަރެންގާތުން ވަރިވެގެން ގޮސް ޒަލަފްއާ އިންނަން ތައްޔާރަށޭ!….ދެން ކޮބާ އަހަރެން އޭނަ ހިފެހެއްޓުމުގެ ބޭނުމެއްވެސް…." ހިތަމާޔާއި ރުޅިވެރިކަން އެކުލެވިފައިވީ އަޑަކުން ޒައިކް ބުންޏެވެ. މިނޫނީ މިފަދަ ހާލަތެއްގައި ޒައިކް ހުއްޓައި ޝިޔާ ނުދެކެއެވެ. އައިޝާ ނިޔާވި ދުވަހުވެސް ޒައިކްހުރީ ހިމޭންވެ ގަބުވެފައެވެ. ނަމަވެސް މިއަދު ޒީޝާންގެ ސަބަބުން އެހިތް އިތުރަށް ކުދިކުދިވެ، އޭގެ އަޑުވެސް ބޭރަށް ނުކުމެއްޖެއެވެ. ޒައިކްގެ ހާލަތުގެ ފެނިފައި ޝިޔާއަށް ހިނދުކޮޅަކު ބަސްހުއްޓިފައި އިނދެވުނެވެ.\n" ސަރ….ޒީޝާންއަކީ ގޯސްކުއްޖެއްނޫން….އެއީ ޒަލަފްގެ ސަބަބުން ވީގޮތް….އެޒަލަފް އޭނާގެ ދިރިއުޅުމުން ދަނިކޮށް ޒީޝާން މިހާރުވެސް ރަނގަޅު ކުއްޖަކަށް ހެދިދާނެ…." ޝިޔާބެލީ މަސްލަހަތުހުރި ގޮތަކަށް ވިސްނައިދެވޭތޯއެވެ.\n" ޝިޔާ! ދެން ކޮބާ ވިސްނައިދިނުމުގެ މާނައެއް؟….އަހަރެން އޭނައަށް މުހުލަތު ނުދެންތަ؟….އޭނަ ބޭނުންގޮތަކަށް ކަންތައް ނުކޮށްދެންތަ؟….އޭނަ ހިތްއެދޭހާ ގޮތަކަށް ކަންތައް ކޮށްދީދީ ހުއްޓައެއްނު ޒަލަފްގެ ގާތަށް އަލުން އެދިޔައީ….ތިބުނީ އެތިބީ އިންނަން ތައްޔާރަށޭ….ދެން އިތުރަށް ވިސްނައިދޭން އޮތީ ކޮން އެއްޗެއް؟…" މާޔޫސްވެ ގޮތް ހުސްވެފައިވާ މީހަކު ފަދައިން ޒައިކް ބުނެލިއެވެ.\n" އޭނަ ބޭނުންގޮތަކަށް އުޅެން ދޫކޮށްލުން އެއީ މައްސަލައަކީ…..އޭނައަށް މާބޮޑަށް މިނިވަންކަންދިނީމަ އެގޮތަށް އެވީ…އެކަމު އޭނައަކީ ކުރިން އެހާގޮތްކުޑަ ކުއްޖެއްނޫން….ޒަލަފް ކަހަލަ ގޮތްކުޑަމީހަކާ ޖެހުނީ ހެއްލުނީ….ސަރ ތަންކޮޅެއް ހަރުކަށިވަނިކޮށް އަދިވެސް ޒީ ރަނގަޅުވެދާނެ….ސަރ ޕްލީޒް…ރުޅިއައިސްގެންހުރެ ގޮތެއް ނުނިންމާތި! ވަރަށް ވިސްނާފަ ގޮތެއް ނިންމަން ޖެހޭނީ…..ސަރ ތިގޮތަށް ރުޅިއައިސްގެން ގޮސް ވަރިކުރާތަނުން ޒަލަފް އޭނަ ދޫކޮށްލައިފިނަމަ ކިހިނެއްވާނީ؟…އޭނަގެ މުޅިރަށަށް ބަދުނާމުވާނެ….އޭނަގެ މައިންބަފައިންވެސް ކިހާދެރަވާނެ…އެމީހުން ދުވަހަކުވެސް ޒަލަފްއާ ގަބޫލެއްނުވާނެ…އަދި އަމުދުން ޒަލަފް ކަހަލަ މީހަކަށް އިތުބާރު ކުރަންވާނެތަ؟…" ޝިޔާބެލީ އަދިވެސް ޒައިކްއަށް ވިސްނައިދެވޭތޯއެވެ.\n" ދެން ތީގެ މާނައަކީ އެމީހުން ކޮންމެގޮތަކަށް އުޅުނަސް އަހަރެން ޒީޝާން ވަރިނުކޮށް ބަހައްޓަންވީއޭތަ؟….އަހަރެންނާ އިނދެގެންހުރެ އޭނަ އެހެން އުޅޭއިރު ބަދުނާމެއް ނުވާނެތަ؟….އޭނަގެ މަންމަމެން ދެރައެއް ނުވާނެތަ؟…ހަމައެކަނި ވަރިކުރީމަތަ ދެރަވާނީ؟…." ނުރުހިފައި ޒައިކް ކުރަންފެށި ސުވާލުތަކުން ޝިޔާ ހިމޭންވިއެވެ.\n" އަހަރެންނަކަށް ހިއެއްނުވޭ ޒަލަފްއާއެކު ޒީ ގޮތަކަށް އުޅެފާނެހެއް…" ޒީޝާން ދިފާއު ކުރެވޭތޯ އަނެއްކާވެސް ޝިޔާ އުޅުނެވެ.\n" ޝިޔާ!….އަހަރެންމީ މޮޔައެއް ނޫނޭ….އެއްވެސް ފިރިހެނަކު ތިބުނާހާ ކެތްތެރިއެއްނުވާނެ….މީހެއްގެ އަނތްބެއްވިޔަސް ތިމާގެ އަތުތެރެއަށް އައީމަ ގޯހެއްނުހަދައެއް ނުހުންނާނެ….ޒީޝާން އަހަރެންނާ ގާތްނުވާން އުޅެނީ ސަބަބެއް އޮތީމައެއްނު….އެދެމީހުންނަކީ ތިބުނާހާ ރަނގަޅުބައެއްނަމަ އެފަދަ ހާލަތުގަ ތިބެގެން ލޯބީގެ ގުޅުމެއް ނުއުފައްދާނެ….އަދި އަހަރެންނާ އިނދެގެންހުރެ ތި ޒަލަފްއަކަށް ތިހާބޮޑަށް ހިތްކިޔާނެ ކޮންމެވެސް ސަބަބެއް އޮންނާނެ….ޒީޝާންގެ ދުލުން ބުންޏަސް އެދެމީހުންގެ މެދުގާ ޖިސްމާނީ ގުޅުމެއްވެސް ނުހިނގާކަމަކަށް އަހަރެން ގަބޫލެއް ނުކުރާނަން….އެހާ އިތްފަތްތެރި އަންހެން ކުއްޖެއްނަމަ، މީހެއްގެ އަނތްބަކަށްވެހުރެ ހިލޭ ފިރިހެނެއްގެ ސައިކަލު ފަހަތަށް އަރައިގެން މުޅިރަށުގަ ނުދުއްވާނެ…" ޒީޝާންއާމެދު ހިތުގައި އުފެދުނު ރުޅިވެރިކަމުގެ ސަބަބުން ޒައިކްގެ ދުލުން ނުކުތީ ދުވަހަކުވެސް އޭނާ ޒީޝާންއާމެދު ބުނަން ބޭނުންވީފަދަ ބަސްތަކެއް ނޫނެވެ.\n" ސަރ…މިއީ ހަމައެކަނި ސަރއަށް ހެޔޮއެދިގެން ބުނާއެއްޗެއްކަމަށް ގަބޫލުކޮށްފަ، މިރޭން މިރެއަށް ސަރ ގޮތެއް ނުނިންމުން އެދެން….އެހެންނޫނީ ފަހުން ދެރަވާން ޖެހިދާނެ….މީހުން ބުނޭ ރުޅިއައިސް ހުންނަ ވަގުތު، ކަންކަމުގަ ގޮތް ނުނިންމާށޭ…އަދި އަމުދުން ދިރިއުޅުމުގެ މިހާ މުހިއްމު ކަމެއްގަ ގޮތެއް ނިންމަން ޖެހޭނީ ފިނި ހިތަކުން ވިސްނާފަ ރަނގަޅު ވަގުތެއްގަ….ސަރ ޒީއާ ވާހަކަދައްކަން ބޭނުން ނޫނިއްޔާ އަހަރެން ޒީގެ މަންމަމެންގެ އެހީގަ ޒީއަށް ވިސްނަދޭނަން…އެމީހުންބުނީމަ ޒީއަށް ދެކޮޅު ހަދާކަށް ނުކެރޭނެ…" ޝިޔާ އޭނާގެ ވިސްނުން ހާމަކުރިއެވެ.\n" ނޫން ޝިޔާ….އެމީހުނާ ވާހަކަދެއްކުމުގެ ބޭނުމެއްނެތް….އަހަރެން ވިސްނާފަ ގޮތެއް ނިންމާނަން…" ޒައިކްގެ އަޑުގައިވީ ނުރުހުމުގެ އަސަރު ނެތިގޮސް މަޑުމައިތިރިކަން އެއަޑަށް ވެރިވިއެވެ. މިވަގުތު ޒައިކް އެއިނީ ނުހަނު ދެރަވެފައިކަން ޝިޔާއަށް ވިސްނުނެވެ.\n" ސަރ ދެން އަހަރެން ގޮސްލަންތަ؟…" ޝިޔާ ބޭނުންވީ ޒައިކްއަށް ވަގުތުކޮޅެއް ދީފައި ދިއުމަށެވެ.\n" ސޮރީ…ވަރަށް ލަސްވެއްޖެދޯ….އެކަމުވެސް ހިނގާ ރެސްޓޯރެންޓަކަށް ގޮސް އެއްޗެއް ކާލައިގެންދާން….އަސްލު ރެސްޓޯރެންޓަކަށްދާން ދައުވަތުދޭން އުޅެފަވެސް ހިތަށްއެރީ، އަހަރެން ދައްކަން އުޅޭ ވާހަކައާ އެމާހައުލު އެކަށީގެންނެއްނުވެޔޭ…އެހެންވެ މިތަނަށް އަންނަންބުނީ…." ޒައިކް އޮޅުންފިލުވައިދިނެވެ.\n" އޯކޭއޭ….އަހަރެން މިއައީވެސް ކައިގެން….އަނެއްކޮޅުން ހުސެން ހުންނާނެ ލަސްވެފަ….އެހެންވީމަ ތާކަށް ނުގޮސް ގެޔަށް ކަންނޭނގެ ދާންވީ…." ހިނިތުންވެލަމުން ޝިޔާ ބުނެލިއެވެ.\n" ކޮބާ ވަރަށް އަވަހަށް ސައިލިބޭނެ ދޯ…." ކުއްލިއަކަށް މޫޑު ރަނގަޅުކޮށްލާފައި ހީލަމުން ޒައިކް އެހިއެވެ.\n" އާނ…އިންޝާ ﷲ…" ޒައިކް ބުނި އެއްޗެއް މާނަ ވިސްނިގެން ރަކިގޮތަކަށް ހީލަމުން ޝިޔާ ޖަވާބުދިނެވެ. ޝިޔާ ނުކުމެގެން ދިއުމުން އިރުކޮޅަކު އެކަނިމާއެކަނި ވިސްނުމުގައި ޒައިކް އިނުމަށްފަހު ގެޔަށް ދިއުމަށްޓަކައި އޭނާވެސް ނުކުތެވެ.\nއޭނާއަށް ވެގެންވާނަމަ މިރޭ ޒީޝާންގެ ކުރިމައްޗަކަށްވެސް އޭނާ ނުދާނެއެވެ. ނަމަވެސް އެނޫންގޮތެއްވެސް ނެތެވެ. ޒައިކް ސައިކަލަށް އަރައި ގެޔާ ދިމާއަށް މިސްރާބުޖެހިއެވެ. ގެޔާއި ގާތްވީވަރަކަށް އޭނާގެ ހިތުގެ ނުތަނަވަސްކަން އިތުރުވެ، މޭގައި އުފެދިފައިވާ ދިލަހޫނުކަންވެސް އިތުރުވަމުން ދިޔައެވެ. މިވަގުތު ޒީޝާން ފެނުމުން އޭނާގެ ރުޅި ކޮންޓްރޯލް ނުވެދާނެތީވެސް އޭނާހުރީ ބިރުންނެވެ. އޭނާ ކޮޓަރިއަށް ވަތްއިރު، ނަސީބަކުން ޒީޝާންއޮތީ ނިދާފައެވެ. ހެދުން ބަދަލުވެސް ނުކޮށް އޮތުމުން، އެއޮތީ ނިދަން ތައްޔާރު ނުވަނީ ނިދިފައިކަން އެނގެއެވެ.\nޒައިކް ފާޚާނާއަށް ވަދެ ފެންވަރާލައިގެން ނުކުތް ވަގުތު އެނދުގައި އޮތް ޒީޝާންގެ މޫނު ފެނިފައި ހުއްޓެވުނެވެ. ނިދާފައި އޮތްއިރު، އެމޫނުގެ މައުސޫމުކަން އިތުރުވެފައި ވެއެވެ. މަކަރުވެރިކަމާއި ހީލަތްތެރިކަމުގެ އެއްވެސް ކުލައެއް މިވަގުތު އެމޫނުގައި ނުވެއެވެ. އެއީ އިންސާނުންގެ ހިތްތައް މަގުން ކައްސުވާލާފަދަ ފުރިހަމަކަމެއް ލިބިފައިވާ މޫނެކެވެ. ޒައިކްގެ ނަޒަރު އިޚްތިޔާރަކާއި ނުލައި ޒީޝާންގެ ހަށިގަނޑުގެ އެކިގުނަވަންތަކަށް ވަކިވަކީން ދަތުރުކުރިއެވެ. ޒީޝާންއަށް ލިބިފައިވާ ދިގު އިސްކޮޅާ އެއްވަރުގެ ބައްޓަން ފުރިހަމަ، ރޫފައެއްވެސް ލިބިފައިވެއެވެ. ފަޔަށް ހިފާލާފައިވާ ޖީންސްގެ ސަބަބުން ފައިގެ ރީތިކަމާއި ބައްޓަމުގެ ފުރިހަމަކަން ހާމަވެއެވެ.\nމިހާރަކަށް އައިސް ޒީޝާންގެ ހެދުން އެޅުންވެސް ކުރިޔަށްވުރެ ތަފާތުވެފައިވާކަންވެސް ޒައިކްއަށް ދެނެގަނެވުނީ އެވަގުތުއެވެ. އޭނާއާއި ކައިވެނިކުރިއިރު ލާހެދުންތަކަށް ވުރެ މިހާރުލާ ހެދުންތައް ކުރުވެފައި ގަޔަށްބާރެވެ. އެއީ ބުރުގާ އަޅައިގެން ނިވާވެގެން އުޅޭ ކުއްޖަކު އެއްގޮތަކަށްވެސް ލާންކަމުދާފަދަ ހެދުމެއް ނޫނެވެ. ލައިގެން އޮތް ކުރު ޓޮޕު އެއްފަރާތުން ކެހިގެން ގޮސް އެހިނދި ބަނޑުގެ ދޮންކަމާއި އޮމާންކަންވެސް ހުރަހަކާނުލާ ހާމަވަމުން ދިޔައެވެ. ޒައިކްއަށް އިޚްތިޔާރަކާއި ނުލައި ޒީޝާންއާ ގާތަށް ޖެހިލެވުނެވެ. އެހަށިގަނޑުގައި ބީހިލަން ހިތަށްއެރުމާއެކު، މިރޭ ޝިޔާދެއްކި ވާހަކަތައް ހަނދާންވެފައި އަވަސް އަވަހަށް އެނދާއި ދުރަށް އޭނާ ޖެހިލިއެވެ.\nކިތަންމެ ރީތި މައުސޫމު ސިފައެއްގައިވީ ނަމަވެސް އެއީ މަކަރުވެރިއެކެވެ. އެހެންމީހަކަށް އެހަށިގަނޑުގެ ރީތިކަން ހަދިޔާކޮށްފައިވާ ގޮތްކުޑަ ކުއްޖެކެވެ. ޒަލަފްގެ އަތުތެރޭގައި ޒީޝާންވާނޭ ގޮތް ސިފަވުމާއެކު އޭނާގެ ލޭކެކިގެން ދިޔައެވެ. އަވަސް އަވަހަށް އައިސް ނިދާހެދުން ލައިގެން ގޮސް އޭނާގެ ގޮދަޑީގައި އޮށޯތެވެ. ރޭގައި ނުނިދާ ހުރުމާއެކުވެސް އޭނާގެ ގާތަށް ނިދިއަންނަ ގޮތެއްނުވިއެވެ. ދެލޯމަރާލިއަސް އޭނާއަށް ސިފަވަނީ ޒީޝާންއާއި ޒަލަފެވެ. ނުވިސްނަން އުޅުނަސް އެޚިޔާލުތައް އޭނާއާ ދުރަށްދާ ގޮތެއްނުވިއެވެ. ހަމަ މިހާރު މިވަގުތު ޒީޝާން ހޭލައްވާފައި އޭނާގެ ހިތުގައިވީ ރުޅިވެރިކަން ފިލުވާލަންވެސް ހިތަށްއެރިއެވެ. ނަމަވެސް އެއީ ކިހާ ބޭކާރުކަމެއްކަން ހިތަށްއެރުމުން އޭނާ ހިމޭންވިއެވެ. އޭނާ ހިންދިރުވާލަމުން ގަދަކަމުން ދެލޯމަރާލިއެވެ.


Dheenee Irushaadhuthah Dheyn Majleehugai Advisor'aku Hunnan Jehey - Shaheem - Vaguthu\nއިސްލާމީ ދައުލަތުގެ އުސޫލުތައް ދިވެހި ދައުލަތުގެ އަށަ ގެނުމަށް ޓަކައި ގާނޫނު ހަދާ މަޖިލީސް ކަމުގައިވާ ރައްޔިތުންގެ މަޖިލީހުގައި އިސްލާމީ ޝަރީއަތުގެ އެޑްވައިޒަރެއް ހުންނަވަން ވާނެ ކަމަށް ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ވިދާޅުވެއްޖެއެވެ.\nއިސްލާމް ދީނާ ޚިލާފަށް އުޅޭ ކަމުގެ ތުހުމަތު މީހަކުގެ މައްޗަށް ކުރުމަކީ ޖިނާއީ ކުށެއްގެ ގޮތުގައި ކަނޑައަޅަން ގާނޫނުލް އުގޫބާތަށް އިސްލާހު ގެނައުމުގެ ބިލު ރައްޔިތުންގެ މަޖިލީހަށް ހުށަހެޅި ހިސާބުން އިސްލާމީ ޝަރީއަތުގެ ކަންކަން މަޖިލީހުގައި ބޮއްސުން ލައިގެންދާ ކަމުގެ އަޑުތައް އަނެއްކާ ވެސް ގަދަވިއެވެ.\nސަރުކާރުގެ ފަރާތުން ޖުޑިޝަލް ސާވިސް ކޮމިޝަން (ޖޭއެސްސީ) ގެ ރައީސް އަދި ތުޅާދޫ ދާއިރާގެ މެންބަރު ހިސާން ހުސައިން ހުށަހެޅުއްވި ބިލަށް އިލްމުވެރިންނާއި އާންމު ރައްޔިތުންގެ ބޮޑެތި ފާޑުކިއުންތައް ވެސް ވަނީ އަމާޒުވެފައެވެ.\nމަޖިލީހުގެ މެންބަރު ކަމަށް ކުރިމަތިލާން ތައުލީމީ ގޮތުން އަދި ތަޖުރިބާގެ ގޮތުން ވެސް ވަކި ޚާއްސަ ޝަރުތުތަކެއް ނޯވެއެވެ. ޑިމޮކްރަސީއަށް އަމަލު ކުރާ ގައުމުތަކުގައި އާންމުކޮށް އޭގެ އުސޫލެއް ވެސް ނޯވެއެވެ.\nއޭގެ ބަދަލުގައި އޮންނާނީ ތައުލީމީ ތަޖުރިބާ ހުރި މުވައްޒަފުން ރަނގަޅު މުސާރަތަކުގައި މަޖިލީހަށް އައްޔަން ކުރުމެވެ. ގާނޫނީ އޮނިގަނޑުތައް އެކުލަވާލާނީ މަޖިލީހެއްގައި މަސައްކަތް ކުރާ އިދާރީ މުވައްޒަފުންނެވެ. އޭގެ ތެރޭގައި ގާނޫނީ ދާއިރާގެ ބޭފުޅުން ވެސް ހިމެނޭއެވެ.\nރާއްޖޭގެ މަޖިލީހުގައި ވެސް އަމަލު ކުރަނީ ގާތްގަނޑަކަށް މި އުސޫލުންނެވެ. ގާނޫނީ ލަފާ ދިނުމަށް ޚާއްސަ އެޑްވައިޒަރަކު ވެސް ހުންނަވައެވެ. އެއީ ކައުންސިލަ ޖެނެރަލްއެވެ. އަމީންއާންމު ނޫނީ ސެކްރެޓަރީ ޖެނެރަލްއަކާއި ސާޖެންޓް އޮފް އާމްސް ވެސް ހުރެއެވެ.\nދުނިޔޭގެ އެންމެ ނުފޫޒުގަދަ 500 އިސްލާމީ ލީޑަރުންގެ ލިސްޓުގައި ހިމެނޭ ޝަހީމް ވެސް ގެންދަވަނީ ވޭތުވެދިޔަ މާޒީގައި ވެދިޔަ ގޮތެއް އަދި އަމަލު ކުރި ގޮތެއްގެ ވާހަކަ ބާއްވާފައި އިސްލާމީ ކަންކަން ހަރުދަނާ ކުރެވޭނެ ގޮތްތަކެއްގެ ޚިޔާލުގެ ވާހަކަ ދައްކަވަމުންނެވެ.\nމި ގޮތުން ފުރަތަމަ ކަމަކަށް އިސްލާމީ ކަންކަމަށް ވަކި ޚާއްސަ މިނިވަން މުއައްސަސާއެއް އޮތުމުގެ ޚިޔާލު ފޭސްބުކަށް ޝަހީމް ދޫކޮށްލެއްވިއެވެ. އެއީ މިހާރު ވެސް ގާނޫނީ ޝަޚްސެއްގެ ގޮތުގައި އެކުލަވާލާފައި އޮންނަ އެކުލެވުމެއް އޮންނަ މުއައްސަސާއެއްގެ ގޮތުގައި އޮންނަން އޭނާ ތާއީދު ކުރައްވައެވެ.\nމި ޚިޔާލުތަކުގެ ތަފްސީލްތައް "ވަގުތު" އާ ޚިއްސާ ކުރައްވަމުން ޝަހީމް ވަނީ ރައްޔިތުންގެ މަޖިލީހުގައި ވެސް އިސްލާމީ ޝަރީއަތުގެ ކަންކަން ސާފުކޮށް ލަފާ ދޭނެ އަދި އިރުޝާދު ދެއްވާނެ ކޮމިޓީއެއް އޮންނަން ޖެހޭ ކަން ފާހަގަކުރައްވައިފައެވެ.\nޝަހީމް ވިދާޅުވީ، ގާނޫނުލް އުގޫބާތަށް އިސްލާހު ގެނައުމުގެ ބިލުގައި އިސްލާމީ ޝަރީއަތާ ވަރަށް ގުޅުން ހުރި ކަންކަން ހިމެނިފައި އޮތް އިރު، ޖުޑިޝަރީ ކޮމިޓީގައި ބިލު ދިރާސާކޮށް ނިންމައި އެކުލަވާލި ރިޕޯޓް އޮތީ ކުރިން އޮތް ހާލަތަށް ވުރެ ވެސް ގޯސްކޮށް ކަމަށެވެ.\nއެއް ކަމަކަށް ޝަހީމް ވެސް ފާހަގަކުރެއްވީ ދީނީ އިލްމުވެރިންނާއި އިސްލާމިކް މިނިސްޓަރު ވެސް ސީދާ މަޖިލީހަށް ހާޒިރުކޮށްގެން މި ބިލަށް ޚިޔާލު ނުހޯދުމުން ދިމާވި މައްސަލައެއް ކަން ކަމެވެ.\nއިތުރު ކަމަކަށް ޝަހީމް ފާހަގަކުރައްވަނީ މަޖިލީހުގައި ވެސް މިފަދަ ޚާއްސަ ގުނަވަނެއް އޮތުމުގެ މުހިއްމު ކަން ވެސް އޮތް ކަމުގައެވެ. އިސްލާމީ ޝަރީއަތާ ޚިލާފަށް އެއްވެސް ގާނޫނެއް އެކުލަވާލެވިދާނެ ކަމުގެ ހިރާސް ނެތިގެންދާނީ ކޮމިޓީއެއް ނޫނީ ޚާއްސަ އެޑްވައިޒަރެއް ހުރެގެން ކަމަށް އޭނާ ވިދާޅުވިއެވެ.\n"އިސްލާމީ ޝަރީއަތާ ޚިލާފަށް އެއްވެސް ގާނޫނެއް ނުހެދޭ ކަން ނޫނީ އެކުލަވާ ނުލެވޭ ކަން ކަށަވަރު ކުރާން ޖެހޭނެ. ކައުންސިލަ ޖެނެރަލްއެއް ހުރޭ ދެއްތޯ މަޖިލީހުގަ މިހާރު ވެސް، މި ކަމަށް ވެސް އެޑްވައިޒަރަކު ހުންނަން އެބަ ޖެހޭ،" ޝަހީމް ވިދާޅުވިއެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި ރާއްޖޭގައި ފުރަތަމަ ފަހަރަށް އިސްލާމިކް މިނިސްޓްރީ އުފެއްދިއިރު ޝަހީމަކީ އެ މިނިސްޓްރީގެ ސްޓޭޓް މިނިސްޓަރެވެ. ފަހުން ކުރީގެ ރައީސް މުހައްމަދު ވަހީދުއާއި ކުރީގެ ރައީސް އަބްދުﷲ ޔާމީންގެ ވެރިކަމުގައި މިނިސްޓަރުގެ މަގާމު ވެސް ފުރުއްވާފައިވެއެވެ.\nކީރިތި ޤުރުއާނާ ބެހޭ މަރުކަޒުގެ މުޝްރިފް މުސާޢިދު ކަމާއި، ވިލާކޮލެޖްގެ ފެކަލްޓީއޮފް ޝަރީޢާގެ (ފައުންޑިން) ޑީންކަމާއި، އިސްލާމިކް ޔުނިވާސިޓީގެ ވައިސް ޗާންސެލަރު ކަމާއި، ޗާންސެލަރުގެ މަގާމު ވެސް ޝަހީމް ފުރުއްވިއެވެ.\nއިސްލާމީ ޤައުމުތަކުގެ ޖަމްޢިއްޔާ، އޮގަނައިޒޭޝަން އޮފް އިސްލާމިކް ކޯޕަރޭޝަން (އޯއައިސީ) ގެ ސެކްރެޓަރީ ޖެނެރަލްގެ އެޑްވައިޒަރު ކަމާއި، އޯއައިސީގެ ވޮއިސް އޮފް ވިސްޑަމް ސެންޓަރުގެ އިންޗާޖުކަން ވެސް ޝަހީމް ކުރައްވާފައިވެއެވެ.\nބައިނަލްއަޤުވާމީ ތަޢުލީމީ އަދި އިސްލާމީ އެކި އެކި މުއައްސަސާތަކުގެ ތައުސީސީ މެމްބަރުކަމާއި، ރާއްޖޭގެ ފިޤުހު އެކަޑަމީއާއި މަނިޓަރީ އޮތޯރިޓީގެ ޝަރީޢާ ބޯޑުގެ މެންބަރުކަން ވެސް ޝަހީމް ކުރެއްވެވިއެވެ.\nޖުލައި 22, 2021 16:07\nވަރަށް ފުރިހަމަ ވާހަކައެއް ތިވިދާޅުވީ.\nޖުލައި 22, 2021 16:42\nދީނީއި ރުޝާދުދިނުމަށް މުހަންމަދު ނަޝީދު އެހު ރީހޮވާފަ ..\nޖުލައި 22, 2021 16:58\nނުޖެހޭ ހުންނާކަށް. ކަލޭމެންގެ އަންބޮޑި ބޮޑުކު ރަން ދައްކާ ވާހަކަތީ\nޖުލައި 22, 2021 17:00\nވޯޓުން މަޖިލީހަށް ނުހޮވުނީމަ ތިއުޅެނީ ގާނޫނުން އެތަނަށް ފާވެގަންނަން. ކަލޭމެން މަޖިލީހަށް ރައްޔިތުން ނުހޮވީ ސަބަބަކާހު ރެކަން އެނގެންވެއްޖެ\nޖުލައި 22, 2021 17:30\nވަރައް ތާއީދު ތިކަމައް.\nޖުލައި 22, 2021 18:55\nރަނގަޅު ކަމެއް އެހެނަސް އެމީހަކީ ދީން ރަނގަޅަށް ދަންނަމީހަކަށް ވާންޖެހޭ. ފިލާވަޅުގެ އެއްބައި ދަސްކޮށްގެން އަގައޮތީތީ ވާހަކަ ދައްކަމުން ދުވާ މީހަކު ކަމުގައި ވެގެން ނުވާނެ.\nޖުލައި 22, 2021 19:36\nކަލޯ ރައްޔިތުންގެ ތާއީދު އާ އެކު މަޖްލީހަށް އިންތިހާބު ވެވަޑައިގެން ދިވެހިންގެ ހައްގު ގައި ބަސް ބުނަން ނުކުން ނަން ވީނު. މަމެން ވޯޓް ގޯނިން އޮއްސާ ކަލޯ މަޖްލީހުގައި ރެދަލި ކު ރާނޫ\nޖުލައި 22, 2021 19:37\nހަމަ އެހެންމެ ބޮން އަކުވާ ފެނުގެ މީ ރު ވާހަކަ ދައްކާނެ މީހަކުވެސް ހުންނަން ޖެހޭ\nޖުލައި 22, 2021 22:39\nވަރަށް ބޮޑު ތެދުފުޅެއް. އެފަދަ ބޭފުޅެއްހުންނަވަންވީތާ ކިތަންމެދުވަހެއް. މިހާރަކަށް އައިސް ތެދުވާހަކަ އެއް ނުވަތަރަގަޅު ޚިޔާލެއް ޢިލްމީ ބޭފުޅަކު ހާމަ ކޮށްލެއްވިޔަސް ބައެއްމީހުންގެ އަޚްލާޤީ ފެންވަރު ރަގަޅަށް އެގިގެންދެއެވެ. ހިތަށްއަރާހާ އެއްޗެއް ތެދެއް ދޮގެއް ބެލުމެއްނެތި މީހުންނަށް މަލާމާތްކޮށް ފުރައްސާރަކޮށް ހެދުމަކީއެކަންކުރާބަޔަކު ވަރަށް ހިތްހަމަ ޖެހޭކަމެއްކަން ފާހަގަކުރެވޭ.\nޖުލައި 23, 2021 06:09\nޑރ ޝަހީމު ޑރ މުޙައްމަދު ރަޝީދު އިބްރާހީމްގެ ދައުރަކީ އިސްލާމީ ވަންތަ ކަމާއެކު އިސްލާމީ ޚިޔާލު ރާއްޖޭގަ ހިންގެވި ރަންދައުރު. މިހާރުގެ މިނިސްޓަރަކީ ފިނޑި އެއް.ދީލާލާ ބޭފުޅެއް.ގާނޫނުން މަތި ކުރި އަމާނާތް އަދާ ކުރުމަށްވެސް ނުކުޅެދޭ ބޭފުޅެއް.އެހެންވީމާ ތިފަދަ މޮޅު ޚިޔާލުވެސް ބަލައި ނުގަންނާނެ.\nޖުލައި 23, 2021 13:25\nޑރ. ޝަހީމް ތި ވިދާޅުވީވަރަށް ބޮޑު ތެދުފުޅެއް. ޢެކަމަކު މިހާރު ބައެއްމީހުންގެ ގޮތަކީ ދީނީ ޢިލްމް ވެރިއެއް ނުވަތަ ހެޔޮލަފާ ދުވަސްވީ ތަޖުރިބާކާރު ބޭފުޅަކުވިޔަސް ދެއްވާ ނަސޭހަތެއް ޤަބޫލު ކުރުމަކީ ވަރަށް ދެރަވަރު ކަމެއް ކަމަށް. ޢަޑުއަހާ ޤަބޫލު ކުރުމުގެ ބަދަލުގަ ހިތަށް އެރިހާ ދޮގު ވާހަކަތައް ފަތުރާ އެބޭފުޅެއްގެ މައިން ބަފައިންނާ ޢާއިލާ އާއިބެހިއަބުރު ކަތިލުމަށް ޝޯޝަލް މީޑިޔާގެ ހުރިހާ ވަސީލަތެއް ބޭނުންކޮށް މިބާވަތުގެ ކަންކަން ކުރުން. މިހާރު މިއީ މީގެ ދުވަސް ތަކެއް


އެންމެ ވިހަގަދަ ފައިދިގު މަކުނުން ސްޓްރޯކަށް ފަރުވާ!\nފައިދިގު މަކުނުގެ ވިހައިގައި އެކުލެވޭ ޕްރޮޓީނަކުން ސްޓްރޯކުގެ ސަބަބުން ސިކުނޑިއަށް ދޭ ގެއްލުން ރަނގަޅު ކޮށްދޭ\n22 މާރޗް 2017 | ބުދަ 03:00\nފައިދިގު މަކުނުގެ ބާވަތެއް ކަމުގައިވާ ފަނަލް ވެބް ސްޕައިޑަރ އަކީ އެންމެ ވިހަގަދަ ބާވަތް ކަމަށް ބެލޭ\nސްޓްރޯކް ޖެހުމުގެ ސަބަބުން ސިކުނޑިއަށް ލިބޭ ގެއްލުން ރަނގަޅު ކުރުމުގެ ފަރުވާ އެންމެ ވިހަގަދަ ފައިދިގު މަކުނުގެ ވިހައިގައި އެކުލެވިގެންވާ ކަމަށް ސައިންސް ވެރިންގެ ހޯދުންތަކުން ހާމަވެއްޖެއެވެ.\nސައިންސްވެރިން ބުނަނީ ފައިދިގު މަކުނުގެ ވިހައިގައި އެކުލެވޭ ޕްރޮޓީންއެއް ބޭނުން ކޮށްގެން ކުރެވުނު ދިރާސާތަކުން ސްޓްރޯކް ޖެހުމުން ސިކުނޑިއަށް ލިބޭ ގެއްލުންތަކަށް ފަރުވާ ހޯދުމުގައި ވަރަށް ބޮޑު އުއްމީދެއް ލިބިގެން ހިނގައްޖެ ކަމަށެވެ.\nސައިންސްވެރިން މި ޓެސްޓްތައް ކުރިއަށް ގެންގޮސްފައިވަނީ މީދާ ބޭނުން ކޮށްގެންނެވެ.\nދިރާސާގައި ބޭނުން ކުރި ފައިދިގު މަކުނުގެ ބާވަތަކީ "ފަނަލް ވެބް ސްޕައިޑަރ" އެވެ. މިއީ ދުނިޔޭގައިވާ އެންމެ ވިހަގަދަ ފައިދިގު މަކުނު ކަމަށް ރެކޯޑު ކުރެވިފައިވާ ބާވަތެވެ. ފަނަލް ވެބް ސްޕައިޑަރގެ ވިހަ އިންސާނެއްގެ ހަށިގަނޑުގެ ތެރެއަށް ހިނގައްޖެނަމަ 15 ވަރަކަށް މިނެޓުގެ ތެރޭގައި މަރާ ކުރިމަތިލާންޖެހޭ ކަން ހޯދުންތަކުން ހާމަވެފައިވެއެވެ.\nޔުނިވަރސިޓީ އޮފް ކުއީންސްލޭންޑާއި މޮނާޝް ޔުނިވަރސިޓީގެ ސައިންސްވެރިން މި ދިރާސާތަކުގައި ބޭނުން ކޮށްފައިވަނީ އޮސްޓްރޭލިއާގެ ޖަޒީރާއެއް ކަމުގައިވާ ފްރޭޒަރ އައިލެންޑްގައި އުޅޭ ފަނަލް ވެބް ސްޕައިޑަރގެ ހަށިގަނޑުން އެއްކުރި ވިހައެވެ.\nއިންސާނުންނަށް ސްޓްރޯކް ޖެހެނީ ސިކުނޑީގެ ވަކި ހިސާބަކަށް އޮކްސިޖަން ލިބުން ހުއްޓުމުން ނުވަތަ ސިކުނޑިއަށް ލޭ ފޭދިގެންނެވެ. ސްޓްރޯކްގެ 85 އިންސައްތަ އަކީ ސިކުނޑިއަށް ލޭ ފޮނުވައިދޭ ހޮޅިއެއްގައި ލޭ ގަނޑުވެގެން ޖެހޭ ސްޓްރޯކް އެކެވެ.\nއިނގިރޭސި ވިލާތުގެ ސްޓްރޯކް އެސޯސިއޭޝަނުން ހާމަކޮށްފައިވާ ތަފާސް ހިސާބަށް ބަލާއިރު:\nކޮންމެ2ސިކުންތަކުން ދުނިޔޭގެ ކޮންމެވެސް ތަނެއްގެ ކޮންމެވެސް މީހަކަށް ސްޓްރޯކް ޖެހެއެވެ.\nދުނިޔޭގައި2ވަނަ އަށް އެންމެ ގިނައިން މީހުން މަރުވަނީ ސްޓްރޯކް ޖެހިގެންނެވެ. އެއީ އަހަރަކު 6.7 މިލިއަން މަރެވެ. ކޮންމެ5ސިކުންތަކުން ސްޓްރޯކް ޖެހިގެން މީހަކު މަރުވެއެވެ.\nމަރުވާ ކޮންމެ 8 މީހެއްގެ ތެރެއިން އެކަކު މަރުވަނީ ސްޓްރޯކް ޖެހިގެންނެވެ.\nމިދިރާސާގައި އިސްކޮށް ހަރަކާތްތެރިވާ ޕްރޮފެސަރ ގްލެން ކިންގް ހާމަކޮށްފައިވާ ގޮތުގައި، ފައިދިގު މަކުނުގެ ވިހައިގައި އެކުލެވޭ ޚާއްސަ ޕްރޮޓީންގެ ހަގީގަތްތައް ދެނެގަނެވުމުގެ ސަބަބުން ސްޓްރޯކަށް ފަރުވާއެއް ހޯދުމުގެ އުއްމީދު ފުރަތަމަ ފަހަރަށް ލިބިއްޖެ ކަމުގައެވެ.\nސްޓްރޯކް ޖެހުމުގެ ސަބަބުން ސިކުނޑިއަށް އޮކްސިޖަން ނުލިބުމުގެ ސަބަބުން އެންމެ ބޮޑަށް ގެއްލުން ލިބޭ ބަޔަށް ވެސް ފައިދިގު މަކުނުގެ ވިހައިގައި އެކުލެވޭ ޕްރޮޓީން ބޭނުން ކޮށްގެން ރަނގަޅު ކުރެވިދާނެކަމަށް އުއްމީދު ކުރާ ކަމަށްވެސް ދިރާސާ ކުރި ޓީމުން ހާމަކޮށްފައިވެއެވެ.\nމިދިރާސާ ޝާއިއު ކޮށްފައިވަނީ "ޕްރޮސީޑިންގްސް އޮފް ނެޝަނަލް އެކަޑަމީ އޮފް ސައިންސަސް ގައެވެ.


Councilge 2018 vana aharuge thamreenu foavahi feshumuge rasmiyyaathu baahvaifi\nކައުންސިލްގެ 2018 ވަނަ އަހަރުގެ ތަމްރީނު ފޯވަހި ފެށުމުގެ ރަސްމިއްޔާތު ބާއްވައިފި\n15 ފެބުރުއަރީ 20183years ago\nކައުންސިލް އިދާރާގެ 2018 ވަނަ އަހަރުގެ ތަމްރީނު ފޯވަހި މޭޔަރ އަލްފާޟިލް ޢަބްދުﷲ ސާދިޤް އިއްޔެ ފަށްޓަވައި ދެއްވައިފިއެވެ.\nމިރަސްމިއްޔާތުގައި ވާހަކަފުޅުދައްކަވަމުން މޭޔަރ އަބްދުﷲ ޞާދިޤް ވިދާޅުވީ، މުވައްޒަފުންގެ ކުރިއެރުމަށް ކައުންސިލުން ކޮންމެ އަހަރަކުވެސް ގިނަ ޚަރަދުތަކެއްދަނީ ކުރައްވަމުންކަމަށާއި ކޮންމެ މުވައްޒަފަކުވެސް އަމިއްލަ ނަފްސް ތަރައްޤީކުރުމަށް މަސައްކަތްކޮށް، ލިބެން އޮތް ކޮންމެ ފުރުޞަތެއްގެ ބޭނުން ހެޔޮގޮތުގައި ހިފުމަށް މަސައްކަތްކުރުމަށް އިލްތިމާސް ކުރައްވާކަމަށެވެ.\nމުވައްޒަފުންގެ ތަމްރީނު ފޯވަހި ފެށުމުގެ ރަސްމިއްޔާތަށްފަހު މޭޔަރ ވަނީ ބައިވެރިންނަށް ތަމްރީނު ޕްރޮގްރާމެއް ނަންގަވައިދެއްވާފެއެވެ. މިތަމްރީނު ޕްރޮގްރާމުގައި މުވައްޒަފުން އެކުގައި ގުޅިގެން ކަންކަން ހައްލުކުރުމަށާއި، ކަންކަން ފެށުމުގެ ކުރިން ރާވައި އިންތިޒާމުކުރުމުގެ މުހިންމުކަން ދަސްކޮށްދެވުނެވެ.\nމި ތަމްރީނު ފޯވަހި ފެށުމުގެ ގޮތުން ބޭއްވި ރަސްމިއްޔާތުގައި ޑެޕިއުޓީ މޭޔަރ މުހައްމަދު ޔަސްރިފާއި، ކައުންސިލަރ އަލީފަހުމީ އަހުމަދު ބައިވެރިވެ ވަޑައިގަތެވެ. އަދި ކައުންސިލް އިދާރާގެ ޒިންމާދާރު ވެރިޔާއާއި އަވަށުއޮފީސްތަކުގެ ވެރިންނާއި ސެކްޝަންތަކުގެ ވެރިންނާއި އިސް ބައެއް މުވައްޒަފުން ބައިވެރިވެލެއްވިއެވެ.\nކައުންސިލް އިދާރާގެ މުވައްޒަފުންގެ ކުރިއެރުމަށް ކައުންސިލުން ކޮންމެ އަހަރަކުވެސް ގިނަ ތަމްރީނު ޕްރޮގްރާމްތަކެއް ދަނީ ހިންގަމުންނެވެ. މިގޮތުން މިއަހަރުވެސް ތަފާތު އެކި ދާއިރާތަކަށް އަމާޒުކޮށްގެން މުޅިއެކު 109 ގަޑިއިރުގެ 10 ތަމްރީން ޕްރޮގްރާމެއް ހިންގުމަށް ވަނީ ރޭވިފައެވެ. މީގެއިތުރުން ކައުންސިލް އިދާރާއާއި ސިވިލް ސަރިވިސް ޓްރެއިނިންގ އިންސްޓިޓިއުޓް ގުޅިގެން 'ޑިޕްލޮމާ އިން ޕަބްލިކް އެޑްމިނިސްޓްރޭޝަން އެންޑް މެނޭޖްމަންޓް' ކޯހަކާއި 'ސެޓްފިކެޓް3އިން އޮފީސް އެޑްމިނިސްޓްރޭޝަން' ކޯހެއް ހިންގުމަށްޓަކައި ފަހުމުނާމާގައި ސޮއި ކުރެވި ސެޓްފިކެޓް3ގެ ކޯހުގެ ކިޔެވުން މިއަހަރު ވަނީ ފެށިފައެވެ. ޑިޕްލޮމާ ކޯހުގެ ކިޔެވުންވެސް މާޗް މަހު ފެށޭނެއެވެ.\nކައުންސިލްގެ ކޮންމެ މުވައްޒަފަކީވެސް އަހަރުތެރޭގައި މަދުވެގެން 12 ގަޑިއިރުގެ ތަމްރީން ފުރިހަމަކޮށްފައިވާ މުވައްޒަފަކަށް ހެދުމަކީ ކައުންސިލުން ކަނޑައަޅާފައިވާ ލަނޑުދަނޑިއެކެވެ. އެގޮތުން މިދިޔަ އަހަރުވެސް ޖުމްލަ 181 ގަޑިއިރުގެ ތަމްރީން ޕްރޮގްރާމް ހިންގައި ކައުންސިލުން ކަނޑައަޅާފައިވާ ލަނޑުދަނޑި ވަނީ ހާސިލްކުރެވިފައެވެ.\nއައްޑޫސިޓީ ކައުންސިލް އިދާރާގެ ތަސައްވުރަކީ އިދާރާގައި މަސައްކަތްކުރާ ކޮންމެ މުވައްޒަފަކީ މަސައްކަތުގެ ފަންނީ ތަމްރީނު ލިބި، ޒަމާނީ ވަސީލަތްތައް މެދުވެރިކޮށް، ފުރިހަމަ ޚިދުމަތެއް ރައްޔިތުންނަށް ފޯރުކޮށްދޭނެ ފަރާތެއްކަމުގައި ވުމެވެ.


SunOnline: ''Mission Mangal'' ge star casts iulaanukoffi\n'މިޝަން މަންގަލް'ގެ ސްޓާ ކާސްޓް އިއުލާނުކޮށްފި\nމިޝަން މަންގަލްގެ ސްޓަރ ކަސްޓުން--\nއިންޑިއާގެ ފުރަތަމަ ސްޕޭސް ފިލްމު، 'މިޝަން މަންގަލް'ގެ ކާސްޓު އިއުލާނުކޮށްފިއެވެ.\nޖަގަން ޝަކްތީ ޑައިރެކްޓު ކުރާ އެ ފިލްމުގެ ލީޑު ރޯލުން ފެނިގެން ދާނީ ކުޅަދާނަ އެކްޓަރު އަކްޝޭ ކުމާރެވެ.\nފިލްމުގެ ކާސްޓު ހާމަކޮށްފައި ވަނީ އަކްޝޭ ޓުވީޓު ކުރި ފޮޓޯ އަކާއެކުއެވެ. ފިލްމުގައި އަކްޝޭ އާއެކު ފެނިގެން ދާނީ ކްރިތީ ކުޅާރީ، ތާޕްސީ ޕަންނޫ، ސޮނާކްޝީ ސިންހާ، ވިދްޔާ ބާލަން، ޝަރްމަން ޖޯޝީ އަދި ނިތިޔާ މެނަން އެވެ.\nފޮޓޯ އާއެކު ކުރި ޓުވީޓުގައި އަކްޝޭ ބުނެފައި ވަނީ އިންޑިއާއިން މާސް އަށް ކުރި ދަތުރުގެ ވާހަކަ ފިލްމެއްގެ ސިފައިގައި ގެނެސްދެވޭތީ ވަރަށް ބޮޑަށް އުފަލުން ހުރި ކަމަށެވެ. އަދި ވަރަށް އަވަހަށް ފިލްމުގެ ޝޫޓިން ފަށާނެ ކަމަށް އަކްޝޭ ވަނީ ބުނެފައެވެ.\nއިންޑިއަން ސްޕޭސް ރީސާޗް އޮގަނައިޒޭޝަނުން މާސް މިޝަން ލޯންޗުކޮށްފައި ވަނީ 2013 ވަނަ އަހަރުގެ ނޮވެމްބަރު ފަސް ވަނަ ދުވަހުއެވެ. 2014 ވަނަ އަހަރުގެ ސެޕްޓެމްބަރު މަހުގެ 24 ވަނަ ދުވަހު އިންޑިއާ އިން ވަނީ މާސް އަށް ކާމިޔާބު ދަތުރެއް ކޮށްފައެވެ.\nނޮވެމްބަރު މެދުތެރޭގައި 'މިޝަން މަންގަލް'ގެ ޝޫޓިން ފެށާނެ ކަމަށް ބެލެވޭ އިރު، އަކްޝޭގެ ތާވަލު އޮތީ މުޅިން ފުލްވެފައެވެ. ކުރިއަށް ވެސް އަކްޝޭގެ ތިން ފިލްމެއް އެބަ އޮތެވެ. އެއީ '2.0'، 'ގުޑް ނިއުސް' އަދި 'ކޭސަރީ' އެވެ.\nއޭގެ އިތުރުން އަކްޝޭ ވަނީ ފޮކްސް ސްޓާ ސްޓޫޑިއޯސް އަދި ޗޭޕް އޮފް ގުޑް ފިލްމްސް އާއެކު ތިން ފިލްމު ޑީލް އެއްގައި ސޮއިކޮށްފައެވެ.\n"ޕަތީ ޕަތުނީ އޯރު ވޯ" ރިލީސް ކުރާނީ ޑިސެމްބަރު\nގައުމީ އެވޯޑް ހައްގު މީހަކޯ އަހަރެން: ކަންގަނާ\n"ޗަޕާކް"ގައި ދީޕިކާ ވަރަށް ތަފާތު!


Maabandu dhuvasvaru barudhan hunnan jehenee kihaa varehgai?\nމާބަނޑު ދުވަސްވަރު ބަރުދަން ހުންނަން ޖެހެނީ ކިހާ ވަރެއްގައި؟\nބަލިވެއިންނަ ކޮންމެ އަންހެނެއްގެ ވާހަކަ ވެސް ބަލިވެއިންނަ އަނެއް އަންހެނާގެ ވާހަކައަާ ތަފާތެވެ. ތަޖުރިބާކުރަން ޖެހޭ ކަންކަމާއި އަޅާ ވޭނާއި ހޭދަކުރަން ޖެހޭ މުއްދަތު ވެސް ބައެއް ހާލަތްތަކުގައި ތަފާތުވެ އެވެ.\nއެހެންވީމަ ސުވާލަކީ މިއީ އެވެ. މާބަނޑު ދުވަސްވަރު ބަރުދަން ހުންނަން ޖެހެނީ ކިހާ ވަރެއްގައި ހެއްޔެވެ؟\nމަޝްހޫރު ރިއާލީ ޓީވީ ސްޓާ، ކިމް ކާޑޭޝިއަން މިހާރު އިނީ ބަލިވެ އެވެ. ދެ ވަނަ ދަރިފުޅަށް ބަލިވެ އިން ހިސާބުން ފެށިގެން މިހާތަނަށް 23 ކިލޯ އިތުރުވެއްޖެ ކަމަށް އޭނާ މިފަހުން އާންމުކުރުމުން ވަރަށް ގިނަ ބައެއްގެ އިންޒާރު ވަނީ ލިބިފަ އެވެ. ސަބަބަކީ ބަރުދަނަށް އިތުރު 23 ކިލޯ އިތުރުވިއިރު އޭނާގެ ޑިއު ޑޭޓް އަންނަން އަދި ހަ ހަފުތާ ކުރިއަށް އޮތީމަ އެވެ.\nތަޖުރިބާކާރުން ބުނަނީ މާބަނޑު ދުވަސްވަރު އާދަޔާހިލާފަށް ފަލަވެ، ބަރުދަން އިތުރުވެގެން ދިއުމަކީ ސިއްހީ ގޮތުން ނޭދެވޭ އަސަރުތަކެއް ބަނޑުގައި އޮންނަ ދަރިފުޅަށާއި މަންމަ އަށް ވެސް ކޮށްފާނެ ކަމެއް ކަމަށެވެ.\nމި ސަބަބާ ހެދި އާދައިގެ ބޮޑީ މާސް އިންޑެކްސް (ބީއެމްއައި) އަކަށް ނިސްބަތްވާ އަންހެނަކު މާބަނޑު ދުވަސްވަރު އެންމެ ބޮޑަށް ވެސް ފަލަވާން ޖެހޭނީ 11 ކިލޯ އާއި 15 ކިލޯގެ ބަރުދަނަކަށް ކަމަށް ޑޮކްޓަރުން ލަފާދެ އެވެ.\nވަރަށް ހިކިކޮށް ހުންނަ އަންހެނަކު އޭނާގެ މާބަނޑު ދުވަސްވަރުގައި 12 ކިލޯ އަށް ނުވަތަ 18 ކިލޯގްރާމް ބަރުދަނަށް އިތުރުކުރިޔަސް މައްސަލައެއް ނެތް ކަމަށް ތަޖުރިބާކާރުން ބުނެ އެވެ.\nއެންމެ ބޮޑަށް ބަރުދަނަށް ބަލައިގެން އުޅެން ޖެހޭ ބަޔަކީ ފަލަކޮށް ތިބޭ އަންހެނުންނެވެ. އެމީހުންނަށް ދީފައިވާ ރޭންޖަކީ ހަ ކިލޯގްރާމާއި 11 ކިލޯގްރާމެވެ.\nވަކިން ހާއްސަކޮށް ފަލަވުމުގެ މައްސަލަ ދިމާވެފައިވާ ނަމަ މާބަނޑު ދުވަސްވަރު ބަރުދަނަށް ނުވަ ކިލޯއަށް ވުރެ އިތުރު ބުރައެއް އިތުރުނުކުރުމަކީ އެންމެ ބުއްދިވެރިގޮތެވެ.\nމާބަނޑު ދުވަސްވަރު އާދަޔާހިލާފަށް ފަލަވުމާއި ބަރުދަން އިތުރުވުމަކީ ސީ-ސެކްޝަން ހަދަން ފުރުސަތު ބޮޑުކޮށްދޭނެ ކަމެކެވެ. މީގެ އިތުރުން ބަލިވެއިނުމުން ދިމާވާ ހަކުރުގެ މައްސަލަ ލޭ މައްޗަށް ދިއުމުގެ ނުރައްކާ ވެސް ބޮޑުވެ އެވެ.\nމަންމަގެ ފަލަވުމުގެ ނޭދެވޭ އަސަރު ދަރިފުޅަށް ވެސް ކުރެ އެވެ. އެގޮތުން ކުއްޖާ ބޮޑުވަމުން އަންނައިރު ހަކުރުގެ މައްސަލަ ދިމާވުމާއި ފަލަވުމުގެ މައްސަލަ ދިމާވުމުގެ ފުރުސަތު ބޮޑުކޮށްދެ އެވެ.\nލޯބިވެރިޔާއާ ބައްދަލުކުރަން ކުރި ދިގު ދަތުރު ފެނަށް\nލޯބިވެރިޔާ 650 ފޫޓު އުހުން ވެއްޓިއްޖެ


ގޮއިދޫ ސްކޫލަށް ޖެހިޖެހިގެން4ވަނަ ތަށި\nހިތާދޫ އޮންލައިން | 12 މާރޗު 2018\nމައިލޯ އިންޓަ ސްކޫލް ވޮލީބޯޅަ މުބާރާތުގެ 16 އަހަރުން ދަށުގެ އަންހެން ބައިގެ ތަށި ޖެހިޖެހިގެން ހަތަރުވަނަ ފަހަރަށް ގޮއިދޫ ސްކޫލުން ރޭ ހޯދައިފި އެވެ.\nޖެހިޖެހިގެން ހަތަރުވަނަ އަހަރު ގޮއިދޫ ސްކޫލުގެ 16 އަހަރުންދަށުގެ އަންހެން ޓީމު ތަށި ހޯދީ ފައިނަލުގައި ރޭ ވ. ކެޔޮދޫ ސްކޫލުގެ މައްޗަށް ފަސޭހަކާމާއެކު ސީދާ ތިން ސެޓުން ކުރި ހޯދައިގެންނެވެ.\nމި މުބާރާތުގައި މިއަހަރު ވެސް ގޮއިދޫގެ ތިން ޓީމު ވާދަކުރެ އެވެ. އެއީ 16 އަހަރުން ދަށުގެ އަންހެން ޓީމުގެ އިތުރުން 14 އަހަރުން ދަށުގެ އަންހެން އަދި ފިރިހެން ޓީމެކެވެ. ހުރިހާ ޓީމެއްވެސް މާލޭ ސްކޫލުތައް ބަލިކޮށް ވަނީ ފައިނަލަށް ދަތުރުކޮށްފަ އެވެ.\nމިއަދު މެންދުރުފަހު 2:00 ގައި ކުޅޭ ފައިނަލްގައި 14 އަހަރުންދަށުގެ ޓީމު ބައްދަލުކުރާނީ މުހިއްޔުއްދީން ސްކޫލާއެވެ. އަދި ހަވީރު ކުޅޭ މި ގްރޫޕުގެ ފިރިހެން ބައިގެ ފައިނަލުގައި ގޮއިދޫ ޓީމާ ދެކޮޅަށް ނުކުންނާނީ ތާޖުއްދީން ސްކޫލެވެ.\nމީގެ އިތުރުން މިއަހަރު ބެލެނިވެރިންގެ ޓީމެއްވެސް މި މުބާރާތުގައި ވާދަކުރެ އެވެ.\nކުޅިވަރު މުބާރާތްތަކުން ރަން ވަނަތަކެއް ހޯދަމުން އަންނަ ގޮއިދޫ ސްކޫލުގެ ދަރިވަރުން އަންނަ ގައުމީ ފެންވަރުގައި ބޮޑެތި ކާމިޔާބީތައްވެސް ހޯދަމުންނެވެ. އެގޮތުން ކުޅިވަރުތަކުން ފާހަގަކޮށްލެވޭ ދަރިވަރުންނަށް ދެމުން އަންނަ “ނެސްލޭ މައިލޯ ކަލާސް އެވޯޑްސް” އެ ސްކޫލުގެ ދަރިވަރުން އަންނަނީ ހޯދަމުންނެވެ.


Fandiyaaru Shujau vakikuraa mahsala committee ah\nހައިކޯޓުގެ އިސް ފަނޑިޔާރު ޝުޖާއު އުސްމާނު. -- ފައިލް ފޮޓޯ\nހައިކޯޓުގެ އިސް ފަނޑިޔާރު ޝުޖާއު އުސްމާނު މަގާމުން ވަކިކުރަން ޖުޑީޝަލް ސާވިސް ކޮމިޝަން (ޖޭއެސްސީ)އިން ރައްޔިތުންގެ މަޖިލީހަށް ފޮނުވި މައްސަލަ މަޖިލީހުގެ ޖުޑީޝަރީ ކޮމިޓީއަށް ފޮނުވައިފި އެވެ.\nޖޭއެސްސީން ބުނެފައިވަނީ ޝުޖާއުގެ މައްޗަށް ތަހުގީގު ތަހުގީގުކޮށްފައިވަނީ އެންމެ ފަހުން ބޭއްވި ރިޔާސީ އިންތިހާބުގެ ކެމްޕެއިނުގެ ތެރޭގައި، ގއ. ގެމަނަފުށްޓަށް ނުރަސްމީ ދަތުރެއްކޮށް، ރިޔާސީ ކެނޑިޑޭޓަކަށް ވޯޓު ހޯދުމަށް މަސައްކަތް ކުރުމާއި، ކްރިމިނަލް ކޯޓުގެ އަމުރަކުން ބަންދުކޮށްފައި ހުރި މީހެއްގެ އާއިލާއާ ބައްދަލުކޮށް، އެމީހުންގެ ވޯޓު ލިބިއްޖެނަމަ، ބަންދުގައި ހުރި މީހާ މިނިވަންކުރާނެ ކަމުގެ މަޝްވަރާކޮށްފައިވާކަމުގެ މައްސަލައެއް ކަމަށެވެ.\nއަދި އެކަމާ ގުޅިގެން އޭނާ ހުންނެވީ ސަސްޕެންޑުކޮށްފަ އެވެ.\nމިއަދު ރައްޔިތުންގެ މަޖިލީހުގެ ޖަލްސާގައި އެ މައްސަލަ ޖުޑީޝަރީ ކޮމިޓީއަށް ފޮނުވާފައިވާއިރު، އެ ކޮމީޓީން ބަލާނީ ޖޭއެސްސީގެ ނިންމުމަކީ އިޖުރާއަތްތަކާ އެއްގޮތަށް ނިންމާފައިވާ ރަނގަޅު ނިންމުމެއްތޯ އެވެ. އެއަށް ފަހު މަޖިލީހުގެ ތަޅުމަށް ފޮނުވައި، ޖުޑީޝަރީ ކޮމިޓީގެ ނިންމުމަށް ވޯޓަށް އަހާނެ އެވެ.


Covid vaccine jehumun fenun anburaa libihjekamah bunefi\nއިންޑިޔާގައި ކޮވިޑް-19 އިން ދިފާއު ވުމަށް ދޭ ވެކްސިން ދިނުމުގެ ކެމްޕެއިންތައް ބާރު ސްޕީޑުގައި ކުރިޔަށް ދާއިރު މި ނުރައްކާތެރި ބަލިން ސަލާމަތްވުމަށް ވެކްސިން ޖަހަން މީހުން ހޭލުންތެރި ކުރުވުމުގެ ޕްރޮގްރާމްތައް ވެސް ކުރިޔަށް ގެންދެ އެވެ.\nކޮވިޑް ވެކްސިން ހާއްސަކޮށް ކޮވިޝީލްޑް ޖެހުމުން ވަރަށް ގިނަ މީހުންނަށް ތަފާތު ސައިޑް އިފެކްޓްސްތައް ކުރިމަތިވާ ކަމުގެ ޝަކުވާ ކުރިޔަސް އިންޑިޔާގެ ލޯ އަނދިރި އަންހެނަކު ބުނެފައިވާ ގޮތުގައި ކޮވިޝީލްޑްގެ ފުރަތަމަ ޑޯޒް ޖެހުމުން އޭނާގެ ލޯ މުއުޒިޖާތެއް ފަދަ ގޮތަކަށް ރަނގަޅުވެ ލޮލުގެ ފެނުން އަނބުރާ ވަނީ ލިބިފަ އެވެ.\nއިންޑިޔާގެ ނޫހެއްކަމަށްވާ ޒީ ނިއުސް އަށް މައުލޫމާތު ދެމުން އިންޑިޔާގެ މަހަރަޝްތުރާގެ ވާޝިމް ކިޔާ އަވަށެއްގައި ދިރިއުޅޭ މަތުރާބާއީ ބިޑްވޭ ކިޔާ 70 އަހަރުގެ އަންހެންމީހާ ބުނެފައި ވަނީ އޭނާގެ ލޮލަށް ފެންނަން ފެށީ ކޮވިޝީލްޑްގެ ފުރަތަމަ ޑޯޒް ޖެހުމުންނެވެ.\nމަތުރާބާއީގެ ލޮލުގެ ފެނުން ގެއްލުނީ މީގެ ނުވަ އަހަރު ކުރިން ހެދި ކެޓެރެކްޓްގެ ސަބަބުން ލޮލުގެ ކަޅު ކަޅި ހުދުވުމަށް ފަހުގަ އެވެ.\nތިމާގެ ބަޔަކާއެކު މިހާރު ދިރިއުޅެމުންދާ މަތުރާބާއީ ކޮވިޝީލްޑްގެ ފުރަތަމަ ޑޯޒް ޖެހީ މިދިޔަ ޖޫން މަހުގެ 26 ވަނަ ދުވަހު އެވެ. މަތުރާބާއީ ބުނަނީ ވެކްސިން ޖެހި ދުވަހުގެ އަނެއް ދުވަހު އޭނާގެ ލޮލަށް ފެންނަން ފަށައިފި ކަމަށާއި އެ ދުވަހު ލޮލުގެ ފެނުމުގެ 30 އާއި 40 ޕަސެންޓް ވަރު ރަނގަޅުވި ކަމަށެވެ.\nމަތުރާބައީ ދައްކާ ވާހަކައަކީ ތެދެއްކަން އަދި އެއްވެސް ޑޮކްޓަރަކު ޔަގީން ކޮށެއް ނުދެ އެވެ.\nކޮވިޝީލްޑް ވެކްސިން ޖަހައިގެން މަހަރަޝްތުރާގެ ނާޝިކްގެ މީހަކަށް މެދުވެރިވީ މުޅިން ތަފާތު މައްސަލަ އެކެވެ. އެމީހާ ބުނަނީ ކޮވިޝީލްޑްގެ ދެ ވަނަ ޑޯޒް ޖެހުމުން ދަގަތްފާނީ ބާރެއް އޭނާގެ ހަށިގަނޑުގައި އުފެދިފައިވާ ކަމަށެވެ. މިހާރު އޭނާގެ ހަށިގަނޑުގައި މެޓަލް އިން އުފައްދާފައި ހުންނަ ސަމުސާ ފަދަ ތަކެތި ހަރުލާފައި ބެހެއްޓޭ ކަމަށެވެ. އަދި އޭނާ ދައްކަނީ ތެދު ވާހަކައެއްކަން ދައްކަން އެމީހާ ވަނީ މި މަންޒަރު ފެންނަ ވީޑިއޯ އެއްވެސް ޝެއާ ކޮށްފަ އެވެ.


Huvafenthakugai kulajassan Oxford ah!\nހުވަފެންތަކުގައި ކުލަޖައްސަން އޮކްސްފޯޑަށް!\nމިނާހް އޮޕަރޭޝަން ތިއޭޓަރެއްގައި މަސައްކަތް ކުރަނީ\nމަސައްކަތް ކޮށްފިއްޔާ ކޮންމެ ކަމެއްވެސް ކާމިޔާބު ވާނެ އެވެ. ދުނިޔޭގައި ހޯދޭނެ ކާމިޔާބުތައް ހާސިލްކޮށްފައި ތިބޭ މީހުން އެމީހުންގެ "ސަކްސެސް ސްޓޯރީ" ކިޔައިދޭއިރު އާންމުކޮށް އެ ބަސްކޮޅު ވެސް ބޭނުން ކުރެ އެވެ. އެއީ ތެދެކެވެ. ކާމިޔާބީގެ ފަހަތުގައި އޮންނާނީ ބުރަ މަސައްކަތާއި ގަދަ ހިތްވަރެވެ. އެކަމުގައި ދެބަސްވުމެއް ނެތެވެ.\nމިއީވެސް އެފަދަ މިސާލެކެވެ. ކުޑަކުޑައިރުން ފަށައިގެން ވަކި ކަމަކަށް އަޒުމެއް ކަނޑައަޅައި ހުވަފެންތަކެއް ދެކެ އެ ހުވަފެންތަކުގައި ކުލަ ޖައްސަމުން ވަޑައިގެންނެވި ރާއްޖޭގައި މިހާެރު ފާހަގަ ކޮށްލެވޭ ޒުވާން ޑޮކްޓަރެކެވެ. އެ އަޒުމުގައި އަނެއްކާވެސް އެ ވަޑައިގަންނަވަނީ ދުނިޔޭގައި ވެސް ވަރަށް އުނދަަގުލުން ނޫނީ ކިޔަވަން ޖާގަ ނުލިބޭ އޮކްސްފޯޑް ޔުނިވާސިޓީ އަށެވެ.\nފޮނި އުއްމީދު ތަކާއެކު އިނގިރޭސިިވިލާތުގެ އެންމެ ދުވަސްވީ ޔުނިވާސިޓީއަށް މި ހަފުތާގެ ތެރޭ މިނާހް ފާއިޒް ރަޝާދު، 28 ވަޑައިގަތީ އޮކްސްފޯޑަށް މެޑިސިން ކިޔަވަން ދާ ފުރަތަމަ ދިވެހި މީހާގެ ގޮތުގަ އެވެ. އެތާނގައި އޭނާ މާސްޓާ އޮފް ސައިންސް އިން އިންޓަނޭޝަނަލް ހެލްތު އެންޑް ޓްރޮޕިކަލް މެޑިސިން ފުރިހަމަ ކުރައްވާނެ އެވެ.\nދުނިޔޭގައި ފާހަގަ ކޮށްލެވޭ ޔުނިވާސިޓި ތަކުގެ ތެރެއިން ގިނަ ބަޔަކު އެންމެ ބޮޑަށް ބަލައިގަންނަ މި ޔުނިވާސިޓީ އަަކީ އާދައިގެ ތަނެއް ނޫންކަން ތަނުގެ ހައިބަތާއި ނަމުންވެސް އެނގެ އެވެ.\nމިނާހުގެ ހިތްޕުޅުގައިވެސް އެ ނަން ކުރިންސުރެ ހުވަފެނެއްގެ ގޮތުގައި އޮވެ އެވެ. އެ ހުވަފެން ވަގުތީ ގޮތުން ރައްކާކޮށް، 2011 ވަނަ އަހަރު މެލޭޝިއާގެ ޓެއިލާސް ޔުނިވާސިޓީ އިން އެމްބީބީއެސް ހައްދަވައި އޭޑީކޭ ހޮސްޕިޓަލުގެ ޖެނެރަަލް ފިޒީޝަން އެއްގެ ގޮތުގައި މަސައްކަތް ފެއްޓެވީ އެވެ. ދެ އަހަރު އަވަސް ފަރުވާގެ ހިދުމަތުގައި ހޭދަ ކުރެއްވުމަށްފަހު ހުވަފެނުގައި ކުލަ ޖެއްސޭތޯ އަތުކުރި އޮޅާލައި މަސައްކަތް ފެއްޓެވީ އެވެ.\nސިއްހީ ދާއިރާ އިން މާސްޓާސް ހަދަން އޭނާގެ ލިސްޓުގައިި އޮތީ އޮސްޓްރޭލިއާގެ ޔުނިވާސިޓީ އަކާއި އޮކްސްފޯޑެވެ. ލިބުނަސް ނުލިބުނަސް ވަރިހަމަ ކަމަށް ދެ ތަނަށްވެސް އެޕްލައި ކުރެއްވީ އެވެ. އޮކްސްފޯޑު ޔުނިވާސިޓީގައި ކިޔަވާ ވިދާޅުވާން މިނާހަށް ފުރުސަތު ލިބި މިހާރު ވަނީ އެ ދަތުރު ފައްޓަވާފަ އެވެ.\nމިނާހް: އޭޑީކޭގައި ގިނަ ހިދުމަތްތަކެއް ކޮށްދެއްވި\n"އެންމެ ފުރަތަމަ އެޕްލައި ކުރި އިރު ހިއެއް ނުކުރަން ލިބޭނެ ކަމަކަށްވެސް. އޭރު އެޕްލިކޭޝަންގެ ޑިއުޑޭޓް ހަމަވާން އިނީ ވެސް އެންމެ ދުވަަހެއް އެކަމަކުވެސް އެޕްލައި ކުރީ. އޮސްޓްރޭލިއާގެ ޔުނިވާސިޓީ އަކަށާއި އޮކްސްފޯޑަށް ކުރީ. ވަރަށް އަވަހަށް އެކްސެޕްޓަންސް ލެޓާ ވެސް ލިބިއްޖެ. ވަރަށް އުފާވިި އަސްލު އުއްމީދުވެސް ކުރި ކަމެއް ނޫން މިއީ" އޭޑީކޭގައި މަސައްކަތް ކުރެއްވި މިނާހް ވިދާޅުވި އެވެ.\nމިނާހް އާއެކު މަސައްކަތް ކުރި ބައެއް ނަރުހުންނާއެކު\nމިނާހުގެ އޮކްސްފޯޑު ދަތުރަކީ ހަމަ ހުންނަވަނިކޮށް މީހަކު އައިސް އަތަށް ލައިދިން ހަދިޔާއެއް ނޫނެވެ. އެއީ ފަސޭހަ ދަތުރެއް ވެސް ނޫނެވެ. އޭނާ އޮކްސްފޯޑަށް ވަޑައިގަތީ ކިޔެވުމުގައި ރަން ވަނަތަކެއް ހާސިލް ކުރައްވައިގެނެވެ. މޮޅު ނަތީޖާ އަކާއެކު އެވެ. ކުޑަ ކުޑައިރުން ފަށައިގެންވެސް ކިޔެވުމުގައި ނަމޫނާ ދެއްކި ކެވެ.\n2018 ވަނަ އަހަރު ދިން އޭޝިއާ އިންސްޕިރޭޝަން އެވޯޑު ހަފްލާއަށްފަހު\nކަލާފާނު ސްކޫގައި ކިޔެވި ދުވަސްވަރު ސްކޫލް ޕްރިފެކްޓް ކަމާއި ހައުސް ކެޕްޓަން ކަން ކުރި އެވެ. ޕްރައިމަރީ ނިންމީ ސްކޫލުގެ ބެސްޓް އޯލް ރައުންޑާގެ ސޭޝް އާއި ރަން ތައްޓާއެކު އެވެ.\nއެ ކާމިޔާބީއާއެކު ސެކަންޑަރީ ކުރިޔަށް ދިޔައީ ސްރީލަންކާގަ އެވެ. ލަންކާގައި ވެސް އޭނާއަކީ ފާހަގަ ކޮށްލެވޭ ދަރިވަރަކަށް ވިއެވެ.\nޑރ. މިނާހް ފާއިޒް\nހުރިހާ މަސައްކަތެއްގެ ފޮނިކަން މިއަދު މިނާހް އަށް ކުރެއްވެ އެވެ. މިނާހްގެ އިންސްޕަޔަރިން ސަކްސެސް ސްޓޯރީ"އަސްލު މެޑިސިން ކިޔަވަން ބޭނުންވީ ކިޔެވި އިރު ބަޔޯ ވަަރަށް ކަމުދިޔަ ސަބްޖެކްޓަކަށްވީ. ބަޔޯގައި ކިޔައިދޭ އެއްޗެހި ވަރަށް އިންޓްރެސްޓިން. އެކަމަކު ބަޔޯގެ އިތުރުން ވަރަށް ގަޔާވެގެން ކުރި ކަމެއް އެއީ އެކި ކަހަލަ އާޓްގެ މަސައްކަތްތައް. ކްރިއޭޓިވް އާޓް އާއި ޕާފޯމިން އާޓްވެސް" މިނާހު ވިދާޅުވި އެވެ.\nނިންމަމުން އޭނާ ވިދާޅުވީ ކިޔަވައިގެން ބޭނުންފުޅުވަނީ ގައުމަށް ހިދުމަތް ކޮށްދެއްވަން ކަމަށެވެ. މަސައްކަތް ކޮށްފިއްޔާ ކޮންމެ ކަމެއްވެސް ކާމިޔާބު ވާނެ އެވެ.\nއިނާޔަތު: ހިދުމަތުގެ ދެވަނައެއް ނެތް!\nރާއްޖޭގެ ސިއްހީ ހިދުމަތަށް 73 އަހަރު


ހީވޭ ކަލާވާހެން-19 – Esfiya\nހިތާމަ ލޯބި 12 mins ago\n” އަހަރެން ޕޮލިހުންނާ ވާހަކަ ދައްކާނަން.. ލިލީ އެއްވެސް ކަމަކާ ހާސްނުވޭ.. އިރާދަ ކުރެއްވިއްޔާ ވަރަށް އަވަހަށް މަންމައަށް އިންސާފު ލިބިގެންދާނެ..” ދިޔާން އަޒުމާއެކު އިއްވާލިއެވެ. ދިޔާން އަށް ބަލައިލި ލިލިއަންގެ ހިތަށް ތަސައްލީ ލިބިގެންދިޔައެވެ. އޭނާގެ ކައިރީ ދިޔާން ހުރިހާ ހިނދަކު ހުރިހާކަމެއްވެސް ރަނގަޅުވާނެކަމުގައި ލިލިއަން އަށް އުންމީދުކުރެވުނެވެ.\nދިޔާން ލިލިއަންގެ ކައިރީ އޭނާއަށް ނިދެންދެން އިނެވެ. ނިދިފައި އޮތް ލިލިއަންގެ ހަމަހިމޭން މޫނަށް ބަލަން ދިޔާން އަށް އިނދެވުނީ ފިކުރެއްގައެވެ. ފުންނޭވާއެއް ދޫކޮށްލުމަށްފަހު ހަށިގަނޑު ސީދާ ކޮށްލަމުން ދިޔާން ހިނގައިގަތީ ކޮޓަރީގެ ދޮރާ ދިމާއަށެވެ. ދޮރުގެ ތަޅުގައި ހިފަހައްޓައިގެން ހުރެ އަދިވެސް އެއްފަހަރު ދިޔާން އަށް ލިލިއަންގެ މޫނަށް ބަލައިލެވުނެވެ. އޭނާގެ ޢަމަލުތަކުން ލިލިއަން އެކަނި ބާއްވާފައިދާން އުނދަގޫވެގެން އުޅޭކަން ފާޅުވަމުން ދިޔައެވެ. އެހެނަސް ވީހާވެސް އަވަހަކަށް ލިލިއަން ދިން މަޢުލޫމާތު ފުލުހުންނާ ހިއްސާކުރުން މުހިއްމެވެ. ގެއްލިގެންދާ ކޮންމެ ސުކޫތަކީވެސް ސުހެއިލް ހޯދުމަށް އެޅިގެންދާނެ ހުރަހެކެވެ.\nދިޔާން ޕޮލިސް ސްޓޭޝަނަށް ވަނުމަށްފަހު ހައިފާގެ މަރުގެ މައްސަލަ ބެލުމާ ހަވާލުވެ ހުރި އިންވެސްޓިގޭޝަން ޓީމުގެ މަތީފަރާތާއި ބައްދަލު ކޮށްލުމަށް އެދުނެވެ. ހީކުރި ވަރަށްވުރެ އަވަހަށް ބައްދަލުވުން ހަމަޖެހިގެން ދިޔައީ އެމީހުންނަށް ދިޔާން އަކީ ކޮންފެން ވަރެއްގެ ކާކުކަން އެނގޭތީ ކަންނޭނގެއެވެ.\nބައްދަލުވުން ބޭއްވޭ ކޮޓަރީގައި އިންވެސްޓިގޭޓަރ އަންނަންދެން ދިޔާން ކެތްތެރިކަމާއެކު މަޑުކޮށްލައިގެން އިނެވެ. އިރުކޮޅެއްގެ ތެރޭގައި ކޮޓަރީގެ ދޮރު ހުޅުވާލަމުން އެތެރެއަށްވަނީ ސާޅީހުން މަތީގެ ފިރިހެނެވެ. މޫނުމަތިން ފެންނަ ވަރުބަލި ކަމާއި ކުލަފަނޑުވެފައިވާ ދެލޯ ފެނުމުން މިއިން ދުވަހަކު ހަމަނިދި ނުލިބޭކަން ހާމަވަމުން ދިޔައެވެ. ގިނަ ކްރައިމް ޔުނިޓްތަކުގައި މަސައްކަތް ކުރާ ފަރާތްތަކަށް އެއީ އާކަމަކަށް ނުވާނެކަން ދިޔާން އަށް އެނގެއެވެ.\n” މިސްޓަރ ޑަބްލިޔު.. ވަރަށް އުފާވެއްޖެ ބައްދަލުވީމަ.. އަޅުގަނޑަކީ ވައިލެންޓް ކްރައިމް ޑިވިޝަން ތްރީގެ ހެޑް އިންވެސްޓިގޭޓަރ ފާރޫޤް މުހައްމަދު.” ފާރޫޤް ސަލާމަށް އަތް ދިއްކޮށްލުމުން ދިޔާންވެސް ގޮނޑިން ތެދުވެ ސަލާމް ބަލައިގަތެވެ. އޭނާއަށް ހީވީ ރަނގަޅަށެވެ. ދިޔާންއަކީ ކާކުކަން މާކުރިން އަންގާފައިވާކަން ޔަޤީންވިއެވެ. ދިޔާން ވަޤުތު ބޭކާރު ކުރުމެއްނެތި އޭނާ އައި ބޭނުން ހާމަކުރިއެވެ. ލިލިއަންގެ ފަރާތުން ލިބުނު މަޢުލޫމާތު އޭނާ ފާރޫޤުއާ ހިއްސާކުރިއެވެ.\n” އަޅުގަނޑު މީގެ ކުރިން ކޮންމެވެސް ވަރަކަށް ވާނީ ސުހެއިލް އާ ބެހޭ ގޮތުން މަޢުލޫމާތު އެއްކޮށްފަ.. އެއީ ކިހާ ނުރައްކާތެރި މީހެއްކަން އަޅުގަނޑަށް އެނގޭ.. މިއީ އަޅުގަނޑު ކުރަހާފައިވާ ސުހެއިލްގެ ސްކެޗެއް..” ދިޔާން އޭނާ ކުރެހި ކުރެހުން މޭޒުމަތީގައި ބާއްވާލަމުން ބުނެލިއެވެ. ފާރޫޤު ސީރިއަސް ކަމާއެކު އެ ތަސްވީރަށް ނަޒަރު ހިންގާލިއެވެ.\n” ސުހެއިލް އަކީ ޔޫކޭގެ ފަރާތަކާއި ގުޅިގެން ފުޅާދާއިރާއެއްގެ ހިއުމަން ޓްރެފިކިންްގް ގެ މަސައްކަތް ކުރަމުން އަންނަ ފަރާތެއް.. ޑީލާސްގެ އެދުމަށް އެމީހުން ބޭނުންވާފަދަ ވިކްޓިމްސް ހޯދުމަކީ ސުހެއިލް ހާއްސަވެފައިވާ ކަންތައް.. ހީވާގޮތުން ސުހެއިލް އަކީ އޭނާގެ ބޮސް ވަރަށް ގަޔާވާ ފަރާތެއް.. މިހާ ތަނަށް ސުހެއިލްގެ މައްޗަށް ދަޢުވާއެއް އުފުލިފައިނުވާކަން އެކަން ވަރަށް ސާފުކޮށްދޭ.. އެކަމަކު.. ސުހެއިލް މަސައްކަތް ކޮށްދެނީ ކޮން ފަރާތަކަށް ކަން އަޅުގަނޑަކަށްވެސް ނުހޯދުން.. އެކަމުންވެސް އެނގޭ އެމީހުންގެ ނުފޫޒާއި ބާރުގަދަކަން.. ” ދިޔާން އޭނާއަށް ސުހެއިލް އާ ބެހޭގޮތުން އެނގުނު ހުރިހާ މަޢުލޫމާތެއް ހިއްސާކުރިއެވެ.\nފާރޫޤަށް އިރުކޮޅެއް ވަންދެން ބުނާނެ އެއްޗެއް ނޭނގި ހުއްޓުން އަރާފައި އިނދެވުނެވެ. އޭނާއަށް ކުރެވުނީ އިންފޯމެންޓް އަކާއި ވާހަކަ ދެއްކޭ ފަދަ އިޙްސާސެކެވެ. ދިޔާންގެ ފަރާތުން އޭނާ ވަރަށް ރަނގަޅަށް ސުހެއިލްގެ ފަތިފުށް ބަލައި ފާސްކޮށްފައިވާކަން އެނގުނެވެ. ކުޑަ ހިނދުކޮޅަކަށް އެއީ މިސްޓަރ ޑަބްލިޔުކަން އޭނާ ހަނދާން ނެތޭ ގޮތްވިއެވެ. އެންމެންގެ ވާހަކަތަކުންވެސް މިސްޓަރ ޑަބްލިޔު މަޝްހޫރުވެފައިވަނީ ކަންކަމަށް މާ ބޮޑު ފަރުވާލެއްނެތި ގިނަ ވަޤުތު މަޖަލާއި އަމިއްލަ ކަންކަމުގައި ވަޤުތު ހޭދަކުރާ ” ކެއަރ ފްރީ” މީހެއްގެ ގޮތުގައެވެ. އެހެނަސް މިވަޤުތު އޭނާގެ ކުރިމަތީގައި އިން ޝަޙްސިއްޔަތުގެ ފަރާތުން ފާޅުވަނީ ހަރުދަނާކަމާއި ޤާބިލް ކަމެވެ.\n” ތިދިން މަޢުލޫމާތު ވަރަށް ބޮޑު އެހީއަކަށް ވެގެން ދާނެ.. އަޅުގަނޑުމެންނަށް ލިބިފައިވާ ރިސޯސެސްތައް ބޭނުންކޮށްގެން އިތުރަށް މައްސަލަ ތަޙުޤީޤު ކުރަމުންދާނަން. އިރާދަ ކުރެއްވިއްޔާ ވަރަށް އަވަހަށް މައްސަލަޔަށް ކުރިއެރުމެއް ލިބޭނެކަމަށް އަޅުގަނޑުމެން މި ބަލަނީ..” ފާރޫޤުގެ ޖަވާބާއެކު ދިޔާން އަށް ހަމަޖެހުމުގެ ނޭވާއެއް ދޫކޮށްލެވުނެވެ. އިންވެސްޓިގޭޝަން ޓީމަށް އިތުބާރު ކުރަމުން ދިޔާން ތެދުވެ އޭނާއަށް ވަޤުތު ކޮޅެއް ހުސްކޮށްލަދިން ކަމައްޓަަކައި ފާރޫޤަށް ޝުކުރު އަދާކުރިއެވެ.\nޕޮލިސް ސްޓޭޝަނުން ނިކުންތަނާ ދިޔާން އަށް މާޔާގެ ފޯނު ކޯލެއް އައެވެ. ދިޔާން ފޯނު ނެގުމާއެކު މާޔާ ސުވާލު ކުރީ ލިލިއަން އާ ބެހޭ ގޮތުންނެވެ. ލިލިއަން ނިދާފައި އޮތްވާހަކަ އޭނާ ބުންޏެވެ. މާޔާއާ ދައްކަން ބޭނުންވާ ވާހަކައެއް އެބެއް ކަމަށް ބުނުމުން ގެސްޓް ހައުސް އަށް އެބަ ދަންކަމުގައި ބުނެ މާޔާ ފޯނު ބޭއްވިއެވެ.\nދިޔާން ކޮޓަރި ބަލައިލި އިރު ލިލިއަން އަދިވެސް އޮތީ ނިދާފައެވެ. މަޑު މަޑުން ދޮރު ލައްޕާލުމަށްފަހު މާޔާ އަންނަންދެން ދިޔާން ލިވިންގް ރޫމްގެ ސޯފާގައި ޖައްސާލިއެވެ. ހަތަރުދަމު ނުނިދާ އުޅުމުން އޭނާވެސް ހުރީ ނުހަނު ވަރުބަލިވެފައެވެ. ދެލޮލުގެ ކަރުނަވަޅާއި ނޭފަތް ބައްދަލުވާ ހިސާބުގައި އިނގިލިތައް އޮއްބާލަމުން ދިޔާން އޭނާގެ ސިކުނޑިއަށް ލުޔެއް ލިބޭތޯ މަސައްކަތް ކުރިއެވެ.\nދޮރުގައި ޓަކި ޖެހި އަޑު އިވިގެން ދިޔައީ އެގޮތުގައި ދިޔާން އިންދައެވެ. މާޔާ އައީކަން ޔަޤީންކުރަމުން ދިޔާން ގޮސް ދޮރު ހުޅުވާލިއެވެ.\nމާޔާ އެތެރެއަށް ވަނުމުން ދެމީހުން އައިސް ސޯފާގައި ހަމަޖެހިލިއެވެ. ދިޔާން މާޔާއަށް ކަންކަން ގޮސްފައިވާ ހިސާބު ކުރުކޮށް ކިޔައިދިނެވެ. ސުހެއިލްގެ ވާހަކަ އެނގުމުން މާޔާގެ ދެލޯ ބޮޑުވެގެން ފިޔައެވެ. ލިލިއަންގެ ފަރާތުން ސުހެއިލްގެ އެއްވެސް ވާހަކަައެއް އޭނާއަށް އެނގިފައެއް ނެތެވެ.\n” މާޔާއަށް އެނގޭނެ އަހަރެން މާދަން ފުރަން ޖެހޭކަން.. މިހާރު ލިލިއަންގެ ހުރި ހަމައެކަނި މީހަކީ މާޔާ.. އަހަރެން.. ލިލިއަން އެކަނި ބަހައްޓާފަ ދާކަށް ބޭނުމެއްނޫން.. އެކަމަކު..” ދިޔާންގެ ނިތަށް ޖަމާވި ރޫތަކާއެކު ދެއަތް ދެއަތާ ޖޯޑުކޮށްލިއެވެ. އޭނާ ގެ ހިތުގައިވާ ހުރިހާ ޝުއޫރުތަކެއް ހާމަކުރަން ދިޔާން ނުކުޅެދުނެވެ.\n” އަހަރެން ލިން ބަލާނަމޭ.. ދިޔާން ހާސްނުވޭ.. އަހަރެން.. މަންމައާ ވާހަކަ ދައްކަން ނިންމައިފިން.. ދިޔާން އެނބުރި އަންނަންދެން ލިލިއަން އަހަރެމެންގޭގަ ހުރެވޭގޮތް ހަދަން ވެގެން… ލިލިއަން އެކަނި އެގޭގަ އުޅެން މިހާރު ސޭފެއް ނުވާނެ އެންނު.. އެކަމަކު.. މައްސަލައަކަީ މަންމަ.. މަންމަ ޤަބޫލުވާނެކަމެއް ނޭނގޭތީ.. ފެށުނީއްސުރެ މަންމަ އެހާ ހިތްހަމައެއް ނުޖެހޭނެ އަހަރެން ލިލިއަން އާއެކު ވަޤުތު ހޭދަކުރިޔަސް..” މާޔާ މާޔޫސްކަމާއެކު އިސްޖަހާލަމުން ފުންނޭވާއެއް ދޫކޮށްލިއެވެ.\n” އެންމެ ރަނގަޅުތަ އަހަރެން މާޔާގެ މަންމައާ ވާހަކަ ދެއްކިޔަސް..؟ ފަހަރެއްގަ އަހަންނަށް މާޔާގެ މަންމަ އެއްބަސްކުރެވިދާނެ އެންނު..” ދިޔާން ވިސްނުމެއްގައި އިނދެ އެހިއެވެ.\n” އެންމެ ރަނގަޅު.. ދިޔާން އަށް ތިގޮތް ފެންނަންޏާ..” މާޔާ އެއްބަސްވުމުގެ ގޮތުން ބޯ ޖަހާލިއެވެ.\nދިޔާން މާޔާއާއެކު އައިސް އޭނާ ދިރިއުޅޭ ގެއަށް ވަނެވެ. ގޭގެ ހުސްބިމުގައި ހުރި ބޮޑު ދިއްގާގަހެއްގެ ދޮށުގައި މަދުފަޅަން އިން މެދު އުމުރުގެ އަންހެނެއް ދިޔާން އަށް ފެނުނެވެ.\n” މަންމާ..” މާޔާ ގޮވާލުމާއެކު އެމީހާ ބަލައިލިއެވެ. އެެއީ މާޔާގެ މަންމަކަން ދިޔާން އަށް އެނގުނީ ދެނެވެ.\n” މަންމައާ ބައްދަލުކޮށްލަން ބޭނުން މީހެއް އެބަހުރި..” މާޔާ ބުނެލިއެވެ.\n” ކާކުތަ..؟” މަަދުފެޅުން ހުއްޓާލަމުން ހަދީޖާ އަޅައިގެން އިން އައިނު ރަނގަޅު ކޮށްލަމުން ބަލައިލިއެވެ.\nމާޔާގެ ކައިރީގައި ހުރި އިސްކޮޅުންދިގު ޒުވާނާއަށް ހަދީޖާ ރަނގަޅަށް ނަޒަރު ހިންގާލިއެވެ. ފުރަތަމަ ބަލާލުމާއެކުވެސް ވަރުގަދަ ޝަހްސިއްޔަތެއްގެ ވެރިއެއްކަން ހަދީޖާއަށް ޔަޤީންވި ފަދައެވެ. މަދު ފަޅަން އިންތަނުން ތެދުވެ ދެއަތް ފޮޅާލަމުން އޭނާ ދިޔާން ކައިރީ ހުއްޓުނެވެ.\n“ހިނގާ އިށީންނަން.. މާޔާ ތިހެން ނުހުރެ ދޭބަލަ ބޯލާނެ ފިނިއެއްޗެއް ގެންނަން.. ގެއަށް މީހަކު ގެނެއްސަ މެޙެމާންދާރީ އަދާކުރަންވެސް މި ކުއްޖާ ހަނދާނެއް ނުހުންނާނެ..” ޖޯލިފަތީގައި އިށީންނަމުން ހަދީޖާ ބުނެލިއެވެ. މާޔާ އަވަސްވެގަތީ މަންމަ ބުނިފަދައިން ކަންތައް ކުރުމަށެވެ.\n” ކޮންވާހަކައެއް ދައްކަން އުޅުނީ.. ފުރަތަމަ އަހަންނަކަށް ނޭނގޭ ތީ ކާކު ކަމެއްވެސް.. މާޔާގެ ރައްޓެއްސެއްތަ..؟” ހަދީޖާ ސުވާލު ކުރިއެވެ.\n” ލައްބަ.. މާޔާގެ ރައްޓެއްސެއް.. އަޅުގަނޑު މިރަށަށް އައީ މިހާރު ކުރިއަށްދާ ހައުސިންގް ޔުނިޓު ފަރުމާކުރާ ކުންފުނީގެ ފަރާތުން އެކަން ކުރިއަށް ދާގޮތް ބަލާލުމަށް.. އެކަމަކު.. މާދަމާ އަޅުގަނޑު އަނބުރާ މާލެ ދާން ޖެހޭ..” ދިޔާން ކުރު ގޮތަކަށް ކިޔައިދިނެވެ.\n” ހޫމްމް.. ދެން ދައްތަ ކޮށްދެންވީ ކޮން ކަމެއް..؟” ހަދީޖާ ސުވާލު ކޮށްލިއެވެ.\n” ދައްތައަށްވެސް އެނގޭނެ ކަންނޭނގެ ލިލިއަން.. މާޔާގެ އެންމެގާތް ރަޙުމަތްތެރިޔާ..” ލިލިއަންގެ ނަން ދިޔާންގެ އަނގައިން ބޭރުވުމާއެކު ހަދީޖާގެ މޫނުގެ ކުލަ އޮއްސުނުތަން ދިޔާން އަށް ފެނިގެން ދިޔައެވެ.\n” އޭނަ ކިހިނެއްވީ..؟” ހަދީޖާ ފޫހިކަން އެކުލެވޭ ރާގެއްގައި ސުވާލު ކުރިއެވެ.\n” ލިލިއަންގެ މަންމައަށް ދިމާވި ގޮތް ދައްތައަށް އެނގޭނެ.. މިހާރު ލިލިއަންވެސް އޭނާގެ އަމިއްލަ ގޭގަ އުޅޭކަށް ރައްކާތެރިއެއް ނޫން.. ޕޮލިހުންނަށްވެސް އަދި އެއުޅެނީ އެކަން ކުރި ބައެއް ނުހޯދިގެން..” ހަދީޖާގެ ބަނަވެފައިވާ މޫނު ފެނުން ނަމަވެސް ދިޔާން އޭނާ އެދޭ ކަންތަކުގެ ވާހަކަ ކުރިއަށް ގެންދިޔައެވެ. ލިލިއަން އެކަނި ހާލަށް މިރަށަށް ދޫކޮށްލާފައި އޭނާ ފުރައިގެން ދިޔުމަކީ ވާން ނެތްގޮތެކެވެ.\n” އެކަހަލަ އަންހެނުންނަށް އަންނާނީ އެކަހަލަ ނިމުން.. އަދި ވީވަރު ކުޑަ.. އާން..މުޅިގޯތި ބޮޑެތި ގޭންގް ތަކުގެ ހާއްޔަކަށް ހަދައިގެން މިހުރިހާ ދުވަހު އެއުޅުނީ.. އެންމެ ފަހު ވަޤުތު އެއޮތީ ކާންދިން އަތުގަ ދަތްއަޅާފަ..” ހަދީޖާގެ ވާހަކައިން އޭނާގެ ހިތުގައި ހައިފާއާ މެދު އެއްވެސް ހަމްދަރުދީއެއް ނުވާކަން ގައިމެވެ. އެހެނަސް އެވާހަކަތަކުން ދިޔާންގެ ހިތުގެ ހަމަޖެހުން ގެއްލުވާލިއެވެ.\n“އެކަމަކު ލިލިއަންގެ ކުށެއް އެކަމުގަ ނެތެއްނޫންތޯ..ދައްތައަށް މިގޭގަ ކުޑަ ދުވަސްކޮޅަކު ލިލިއަން ބަހައްޓާލެވިދާނެތޯ..؟” ދިޔާން ލިލިއަން ދިފާޢު ކުރަމުން އޭނާގެ އެދުން ހާމަކުރިއެވެ.\n“ލިލިއަން އާ ތިފަރާތާ އޮތީ ކޮން ގުޅުމެއް..؟” ހަދީޖާ ލޯ ހަނިކޮށްލަމުން ސުވާލު ކޮށްލިއެވެ.\n” އަޅުގަނޑު ވަރަށް އަވަހަށް ލިލިއަން އާ ކައިވެނި ކުރަން ގަސްތުކުރަން.. އެކަމަކު މިވަޤުތަށް އަޅުގަނޑަށް ލިލިއަން މާލެ ގެންދެވޭކަށް ނެތް.. އިރާދަ ކުރެއްވިއްޔާ ދެ ހަފްތާއެއްވަރު ތެރޭގަ ލިލިއަން ބަލާ އަޅުގަނޑު އެނބުރި އަންނާނަން.. ދައްތަ ކައިރިން މި އެދެނީ އެދުވަސްކޮޅަށް ލިލިއަން މިގޭގަ ބަހައްޓާލަ ދިނުމަށް..” ދިޔާން ބުނެލިއެވެ. ހަދީޖާއަށް އިރުކޮޅަކު ދިޔާންގެ މޫނަށް ބަލަހައްޓައިގެން އިނދެވުނެވެ. އެ ޒުވާނާގެ ފަރާތުން ފެންނަމުން ދިޔަ ސިފަތައް ހަދީޖާއަށް ނުހަނު ކަމުދިޔައެވެ. އެއްވެސް ކަހަލަ އޮޅުވާލުމެއް އެ އަޑުގައެއް ނެތެވެ. އަނެއްކޮޅުން އެހިތް ހަސަދަވެރިކަމުން ދިޔައީ ފޯވަމުންނެވެ. އޭނާގެ ދަރިފުޅަށް އެކަށީގެންވަނީ ދިޔާން ފަދަ މީހެއް ކަމުގައި ހިތްބުނެލިއެވެ. އެހެނަސް ލިލިއަން އެވަނީ އެފުރުސަތަށް ޖާގައެއްނުދީ ދިޔާން ޖަހައިގަނެފައެވެ.\n” ހައިފާޔާައެކު ލިލިއަންގެ ނަންވެސް މިރަށުގަ ވަނީ ވެއްޔާ މޮޑެވިފަ.. އެކަހަލަ ކުއްޖެއް ކިހިނެއް އަހަރެން މިގޭގަ ގެންގުޅޭނީ.. އަހަރެމެން އާއިލާގެ އަގުވެއްޓޭނީ.. މިހާރު މާޔާ ކައިރިވެސް ސަތޭކަ ފަހަރު ބުނެވިއްޖެ އޭނާ އާއެކު އަބަދު ނޫޅޭށޭ.. އެކަމަކު އެ ބޯހަރު ކުއްޖާ އަހަރެން ބުނާ އެއްޗެއް އަޑު އެހިއްޔާއެންނު..” ހަދީޖާ އޭނާގެ ނުރުހުންވުން ފާޅު ކުރަމުން ދިޔައެވެ.\nލޯބި July 18, 2018\nހިތާމަ ބިރުވެރި January 22, 2021


INTERVIEW: Air port thah charter flightun gulhaalaane visnumeh ebaoyi\nއޮތީ އެތެރޭގެ އެއާޕޯޓްތައް ޗާޓަރުން ގުޅާލާނެ ވިސްނުމެއް\nޓޫރިޒަމް މިނިސްޓަރު އަބްދުﷲ މައުސޫމް އަވަސްއަށް އިންޓަވިއު ދެއްވަނީ -- ވީޑިއޯ: އާއިމް ޒަމީރު | އަވަސް\nޓޫރިޒަމް މިހާރު ވެއްޓިފައިވާ "އަނދަވަޅަކީ" ޓޫރިޒަމް ތާރީހުގައިވެސް ނުދެކޭ ވަރުގެ ފުން ވަޅު ގަނޑެކެވެ. މި ދަތި ވަގުތެއްގެ މެދު ތެރެއިން ޓޫރިޒަމް މިނިސްޓްރީ ހިންގުމާ ހަވާލުވެ ވަޑައިގެންނެވި ޑރ. އަބްދުﷲ މައުސޫމްއަކީ ރައީސް މައުމޫންގެ ވެރިކަމުގައި ވެސް ޓޫރިޒަމް މިނިސްޓަރުކަން ކުރެއްވި ބޭފުޅެކެވެ. އޭނާއަކީ ޓޫރިޒަމް ޑިވެލޮޕްމަންޓުގެ ދާއިރާ އިން ފުރަތަމަ ޕީއެޗްޑީ ހެދި ދިވެއްސަކީ ވެސް އެއީ އެވެ. ޖުމްހޫރީ ޕާޓީގެ ޓިކެޓުގައި ޓޫރިޒަމް މިނިސްޓަރުގެ މަގާމު ލިބިވަޑައިގަތް، މައުސޫމް ކިޔަވާ ވިދާޅުވީ ވިލާ ސްކޮލާޝިޕް ސްކީމްގެ ދަށުން އިނގިރޭސިވިލާތުގެ ބާމިންގްހަމް ޔުނިވާސިޓީސްކޫލް އޮފް ޕަބްލިސިޓީގަ އެވެ. ތީސިސް ލިއުއްވީ "އެންކްލޭވް މައިކްރޯ އައިލެންޑް ޓޫރިޒަމް" އިންނެވެ. ހޮޓެލް މެނޭޖުމަންޓުގެ ދާއިރާއިން މާސްޓާސް ހައްދަވައި ފެކަލްޓީ އޮފް ހޮސްޕިޓަލިޓީ އެންޑް ޓޫރިޒަމް ސްޓަޑީޒް، "ހޮޓެލް ސްކޫލް" ގެ ސީނިއާ ލެކްޗާއެއްގެ މަގާމު ފުރިހަމަ ކުރެއްވި އެވެ. އަދި އެންވަޔަރަމަންޓް މިނިސްޓަރުގެ މަގާމާއި މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) ގެ ބޯޑު މެމްބަރު ކަމުގެ އިތުރުން ޓޫރިޒަމް ޕްރޮމޯޝަން ބޯޑުގެ ހިންގުވުމުގެ އިސް ބޭފުޅެއްގެ ގޮތުގައި ވެސް މަސައްކަތް ކުރެއްވި އެވެ. ތިރީގައި އެވަނީ މައުސޫމް އަވަސްގެ މުހައްމަދު އަފްރާހަށް ދެއްވި އިންޓަވިއުއެއްގެ ބައެއް ސުވާލުތަކާއި ޖަވާބެވެ.\nވަރަށް ބޮޑަށް އިގްތިސޯދު މިވަނީ ދަށްވެފަ، ސަބަބަކީ ޓޫރިސްޓިސްނުން ނައުން. ޓޫރިޒަމް ރަނގަޅު ކުރަން ގެންގުޅުއްވާ ތަސައްވުރަކީ ކޮބައިތޯ؟\nއެންމެ މުހިންމު ކަމެއް މިދެނީ ރާއްޖޭގެ އިންޑަސްޓްރީގެ ހުރިހާ ތަނެއް ހިނގައި ގަންނާނެ ގޮތެއް ހެދުން. ވަރަށް ގިނަ ތަންތަން މިވަނީ ބަންދުކޮށްފައި. މިހާރު ވަރަށް ގިނަ ރިސޯޓް ހުޅުވިއްޖެ. ސަފާރީ ވެސެލްސްތައް ހުޅުވިއްޖެ. ބައެއް ހޮޓާތަކާއި ގެސްޓްހައުސްތައް ހުޅުވޭނެ ދުވަހަށް އަޅުގަނޑުމެން މިހާރު މި އިންތިޒާރު ކުރަނީ. އިރާދަކުރެއްވިއްޔާ ވަރަށް ގިނަ ގެސްޓްހައުސްތައް 15 އޮކްޓޫބަރުގެ ފަހުން ހުޅުވެން ފަށާނެ. މި ތަންތަން ހުޅުވިފަ ބޯކޮށް މީހުން އަންނަން ފެށީމަ ރަނގަޅު ވާނީ. އިންޑަސްޓްރީގެ ބޭފުޅުން މީގައި އެންމެ މުހިންމު ރޯލެއް މި އަދާ ކުރަނީ. އަޅުގަނޑުމެން [ޓޫރިޒަމް މިނިސްޓްރީން] އެ ބޭފުޅުންނާއެކު މަސައްކަތް ކުރަމުން މި ގެންދަނީ\nޓޫރިޒަމް މިނިސްޓަރު އަބްދުﷲ މައުސޫމް އަވަސް އަށް އިންޓަވިއު ދެއްވަނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nމިހާރު އެންމެ މުހިންމިީ ކަކެންޓިވިޓީ ނުވަތަ ފްލައިޓްތަކެއް ގެނައުން. އިތުރު ފްލައިޓްތައް ގެންނަން ސަރުކާރުން މަސައްކަތްތަކެއް ކުރޭތޯ؟\nއެކްޓިވްކޮށް މިހާރުވެސް މަސައްކަތް ކުރަމުން އެބަ ގެންދަން ސިންގަޕޫރާއި އިޓަލީއާ. އެހެން ގައުމުތަކާ ވެސް ބިޒްނަސް މޮޑެލްއެއްގައި އެކަން ކުރެވޭތޯ ވާހަކަ ދެކެވޭ. އެންމެ މުހިންމީ ޕޮއިންޓް ޓްރެވަލް. ކޮންސެޕްޓަށް ބަލާނަމަ މިދަނީ އެންމެ ކުރީގަ ޓޫރިޒަމް އޮތް މޮޑެލް އަށް. ކަނޑައެޅިފަ އިންނަ ޝެޑިއުލްއަކަށް ދަތުރު ކުރާ ޗާޓަރު އޮޕްޝަނަކަށް. އެހެންވީމަ އަޅުގަނޑުމެންނަށް ވާހަކަ ދެކެވޭ. އެހެން އެއާޕޯޓްތައް ބޭނުންކުރަން. ގަން އިންޓަނޭޝަނަލް އެއާޕޯޓަކީ ޑިސްކަޝަންގައި ހިމަނާފަ އޮތް އެއާޕޯޓެއް. ވެލާނާ އިންޓަނޭޝަނަލް އެއާޕޯޓުގެ އިތުރަށް. ހަނިމާދޫ އެއާޕޯޓު ވެސް ހިމެނޭ. އެހެންވީމަ ހުރިހާ އިންޓަނޭޝަނަލް އެއާޕޯޓު ވެސް ޑިސްކަޝަންތަކުގައި ހިމެނޭ. މިހާރު ފުރަތަމަ މި ބަލަނީ ޕޮއިންޓް ޓް ޕޮއިންޓް ޓްރެވަލް އެގްރީމެންޓް ހެދުން.\nރަށްތައް ފެތުރިފައި މިވަނީ ވަކި ވަކިން. ކޮވިޑްގެ ކޮމިއުނިޓީ ސްޕްރެޑް ބޮޑަށް މިއޮތީ މާލޭގައި، މިއީ އެޑްވާންޓޭޖެއް ތޯ؟ އަލުން ޓޫރިޒަމް ހުޅުވިގެން ދާއިރު މިކަމުން އެއްވެސް ފައިދާއެއް ކޮށްފާނެތޯ؟\nބ. އަތޮޅުގައި ހިންގާ އަމިއްލަ ފުށި ރިސޯޓް: ރިސޯޓުތައް އުފެދިފައިވާ ގޮތަކީ ރާއްޖެއަށް އެޑްވާންޓޭޖެއް ކަމަށް މާހިރުން ދެކޭ -- ފޮޓޯ: އަމިއްލަ ފުށި\nވަރަށް ބޮޑު އެޑްވާންޓޭޖެއް. އަޅުގަނޑުމެން ޓޫރިޒަމް މޮޑެލް މި ބައްޓަން ކުރަނީ ގްރޭޓާ މާލެ ރީޖަން ނުހިމަނައި ޓޫރިޒަމް ކުރިއަށް ގެންދެވޭނެ ކަހަލަ ގޮތަކަށް. ހަމައެކަނި މިއިން ކޮންމެ ތަނެއް [ޓޫރިޒަމް ޕްރޮޕަޓީ] އެއް ބަންދު ކުރީމަ އޯނަރަކަށް ނޫން ގެއްލުން ވަނީ. އެ ތަނުގައި ތިބި މުވައްޒަފުންނާއި އެ މީހުންގެ އާއިލާ ތަކަށް ވެސް ގެއްލުން ވޭ. ބައެއް ތަންތަނުން ކޮންމެ ވެސް މުސާރަ ދިނަސް، ބައެއް ތަންތަނުން މުވައްޒަފުން ވަކި ކުރަން ފަށައިފި. އެހެންވެ މިހާރު މި ބަލަނީ ވަޒީފާ ގެއްލުނު ހުރިހާ މުވައްޒަފުންނަށް އެ ވަޒީފާތައް ލިބޭތޯ. ޓޫރިޒަމުން ފައިދާ ލިބިގެން އެހެން ހުރިހާ ވިޔަފާރި ތަކަށް ވެސް ފައިދާ ލިބެން ފަށާނީ،\nޓޫރިޒަމް ސިނާއަތަށް ބޮޑު ގެއްލުމެއް ވެއްޖެ. މިނިސްޓްރީން މިހާތަނަށް އެއްވެސް ދިރާސާއެއް ނޫނީ އެސްޓިމޭޓެއް ހެދިފައި އެބަވޭތޯ ކިހާ ވަރެއްގެ ގެއްލުމެއް ސިނާއަތަށް ވެއްޖެތޯ ބަލަން؟\nމިހާރު ކޮންމެ ގޮތަކުން ދައުލަތަށް ލިބޭ އާމްދަނީ 50 ޕަސެންޓް އެބަ ދަށްވޭ. އެއީ ފެންނަން އޮތް އަދަދެއް. އިންޑަސްޓްރީއަށް ގެއްލުންވި އަދަދު އަޅުގަނޑުމެން އަދި ޖެހޭނީ ހަމަ ހިސާބު ހަދަން. ޓޫރިސްޓު އެރައިވަލް 70 ޕަސެންޓް މަދުވެގެން ދިޔައިރު އެތައް ބައެއްގެ ވަޒީފާ ގެއްލިގެން ދިޔައިރު، ހާއްސަކޮށް ޓޫރިޒަމް ސިނާއަތުގެ ވަރަށް ގިނަ ކަންކަން އެބައޮތް ގުޅިފައި، ސާވިސް ޗާޖާ ގުޅިފައި. ޓޫރިސްޓުން ދޭ ޓިޕްސްއާ ގުޅިފައި، އާއްމު ގޮތެއްގައި ޓޫރިޒަމް އިންޑަސްޓްރީގެ އޯނަރުންނަށް ލިބުނު ގެއްލުމުގެ އިތުރުން މުޅި އިންޑަސްޓްރީ އަށް ލިބުނު ގެއްލުން ވަރަށް... ވަރަށް ބޮޑު. އަޅުގަނޑުމެން އިރާދަ ކުރެއްވިއްޔާ އެކަމުގެ ސްޓަޑީއެއް ހަދާނަން. މިހާރު ވެސް ޖައިކާ އާއި ޔޫއެންޑަބްލިއުޓީއޯއާ ގުޅިގެން އެ ފަދަ ޕްރޮޖެކްޓެއް ހިންގުމުގެ މަޝްވަރާތައް ކުރިއަށް އެބަދޭ. ވަރަށް މުހިންމު ކަމެއް މިއީ. އެ ހިސާބުތައް އަޅުގަނޑުމެންނަށް އެނގެން ޖެހޭ. މި ވަގުތު ބުނެވޭނީ ވަރަށް ބޮޑު ގެއްލުން ލިބޭނެ އޭ. ޑޮލަރުގެ އަދަދުން މިވަގުތު ބުނާކަށް ނޭނގެ.\nޓޫރިޒަމް މިނިސްޓްރީއަކީ އެންމެ ކޮރަޕްޓް މިނިސްޓްރީއޭ ރައްޔިތުން އަބަދު ވެސް ބުނޭ. އަދި ޓޫރިޒަމް މިނިސްޓްރީގެ ހިންގުން ދޯދިޔާކަމުން އަބަދުވެސް އިންޑަސްޓްރީން ޝަކުވާ ކުރޭ. ސިޓީ ފަދަ ލޔެކިއުން ތަކަށް ޖަވާބު ދިނުން ލަސްވުމަކީ އާއްމު ކަމެއް. މި ހުރިހާ ކަމަކުން ސަލާމަތްކޮށް ޓޫރިޒަމް މިނިސްޓްރީގެ އިމޭޖު ރަނގަޅު ކުރަން ކުރައްވަން ނިންމަވާފައި ވަނީ ކޮން މަސައްކަތް ތަކެއްތޯ؟\nޓޫރިޒަމް މިނިސްޓްރީ: ހިދުމަތް ލަސްވާތީ އިންޑަސްޓްރީން ޝަކުވާ ކުރޭ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nއަޅުގަނޑުގެ އެއް އަޒުމް މިނިސްޓްރީ ރަނގަޅު ކުރުން. ޕްލޭންގެ ވެސް މުހިންމު ބައެއް އެއީ. މިހާރު ވެސް މިތާ [ޓޫރިޒަމް މިނިސްޓްރީ[ ތެރޭގެ އޮޕަރޭޝަނަލް އޮޑިޓަކާ އެއްޗިހި ވެސް އެބަ ހަދަން. އެކަމަށް ސިވިލް ސާވިސް ކޮމިޝަންގެ އެހީ ވެސް އެ ބަލިބޭ. ހާއްސަކޮށް ދައުލަތުގެ އެހެން އޮފީސްތައް ހިންގަން އޮންނަ އުސޫލުގެ ތެރެއިން ހިންގާ ގޮތަށް ރޭވިފައި ވޭތޯ ބަލަން. އެންމެ ބަރާބަރަށް ހިދުމަތް ދެވޭނެ ގޮތްތަކަށް ރާވަން އޮގަނައިޒޭޝަނަށް ގެންނަން ޖެހޭ ބަދަލުތައް ވެސް ގެންނަމުން މިދަނީ. ކޮންމެ ވެސް ބަދަލު ތަކެއް ގެންނަން ޖެހޭނެ. މިހާރު ވެސް އެ ބަދަލުތައް ފެންނަން ފަށައިފި ކަމަށް އަޑުއިވޭ. އަޅުގަނޑަށް އެނގޭ ވަރަށް އަންނަން ފަށާނެ ހަ އެއްހަ ހަފުތާގެ ތެރޭގަ. އޭރުން އިންޑަސްޓްރީއަށް ފުދޭ ވަރަކަށް ރަނގަޅަށް ފާހަގަވާނެ. އޭރުން ހިދުމަތް ހޯދާ އެންމެން ވެސް ހިތްހަމަ ޖެހޭނެ. އެދޭ ހުރިހާ ކަމެއް ނުވެދާނެ. ސަރުކާރުގެ ވެސް ހުރޭ ޓާގެޓު ތަކެއް. މިސާލަކަށް ތިން ދުވަހުގެ ތެރޭގައި ސިޓީއަށް ޖަވާބު ދިނުން. އަޅުގަނޑުމެންގެ އަމާޒު އެއަށްވުރެ ކުރިއަށް ޖައްސާނަން. ތިން ދުވަހުގެ ތެރޭގައި ޖަވާބު ދޭން އޮތަސް އެއް ގަޑިއިރު ތެރޭގައި ޖަވާބު ދިނުން. ނޫނީ ވަގުތުން ޖަވާބު ދެވޭ ކަންކަމުގައި ޖަވާބު ދިނުން. އޮފީހެއް ހިންގުމަށް އޮންނަ އިމުގެ ތެރެއިން މިނިސްޓްރީގެ ކަންތަތައް އަޅުގަނޑުމެން ހިންގާނީ... މިހާރު، ޓައިމް އިޒް މަނީ. އެހެންވެ ކަންކަން އަވަސް ވެސް ކުރަން ޖެހޭ. ޓޫރިޒަމް މިނިސްޓްރީ ޓެކްނޮލޮޖީގެ ވަރަށް ފަހަތުގައި އޮތީ. އެހެންވެ، އަންނަ އަހަރުގެ މެދުތެރޭގައި މި ޓެކްނޮލިޖީތައް ބޭނުން ކުރަން ފެށޭނެ.\nމަނިކުފާނުއަކީ އިންޑަސްޓްރީގައި ގިނަ މަސައްކަތް ތަކެއް ކުރެއްވި ބޭފުޅެއް. އެ ތަޖުރިބާ އެއްވެސް ވަރަކަށް މިހާރު ބޭނުން ކުރެވޭތޯ؟\nޓޫރިޒަމް މިނިސްޓަރު ކަމަށް އައްޔަނުކުރެއްވުނު ޑރ. މައުސޫމް މަގާމުގެ ހުވާ ކުރައްވަނީ -- ފޮޓޯ: ރައީސް އޮފީސް\nމިހާރުގެ ތަފާތަކީ ދުނިޔެ ކުޑަ ވެފައިވުން. އެންމެ ފުރަތަމަ ޓޫރިޒަމް މިނިސްޓްރިގައި މަސައްކަތް ކުރިއިރު، ފެކްސް ވެސް އުފަން ނުވޭ. އޭރު ޓެލެކްސް ބޭނުން ކުރަނީ. މިހާރު ޓެކްނޮލިޖީ އައި އައިނުން މިއޮތީ ހަމަ ވަގުތުން ވަގުތަށް ދުނިޔެއަށް ހުރިހާ ކަމެއް ހާމަވާ ހިސާބުގަ. ވީޑިއޯ ވެސް. އެންމެ ބޮޑު ކަމަކީ މިއީ. މި [ޓެކްނޮލިޖީ] ބޭނުން ކުރަން ޖެހޭނެ. ކުރިން ވަރަށް ޕްރެކްޓިކަލް ވާހަކައެއް ދައްކާނަމަ ކުރިއާލާ ދުވަހެއް ކަނޑައަޅާފަ އެންމެން ޖަމާވަން ޖެހޭ. އެކަމަކު މިހާރު ބައި ގަޑިއިރު ތެރޭގައި ޒޫމް ފަދަ ޕްލެޓްފޯމް ތަކުން ބައްދަލު ކޮށްލެވޭ. އޭރުގެ ތަޖުރިބާއިން މިހާރު ވެސް ބޭނުން ކުރަނީ ޓޫރިޒަމް އިންޑަސްޓްރީއަކީ އެންމެންގެ އިންޑަސްޓްރީއެކޭ. މަސައްކަތް ކުރާނީ ވެސް ކަންކަން ހައްލު ކުރާނީ ވެސް އެންމެން އެއްކޮށް މަސައްކަތް ކޮށްގެންނޭ. ޓޫރިޒަމް އިންޑަސްޓްރީގެ ލީޑަރުންނަކީ ޕްރައިވެޓް ސެކްޓާ. ޕްރައިވެޓް ސެކްޓާގެ ކްރިއޭޓިވިޓީގައި މަސައްކަތް ކުރީމަ ކުރިއަށް ދެވޭނީ. މިއަދު އެންމެ ހިތްހަމަ ޖެހެނީ އިންޑަސްޓްރީން ލިބޭ އެއްބާރު ލުމުން. ތަޖުރިބާ ވަރަށް މުހިންމު. މި ފަހުން ޑިޕްލޮމެޓިކް މިނިސްޓްރީގެ ދާއިރާގެ ތަޖުރިބާ ވެސް މިހާރު ބޭނުން ކުރެވޭނެ. އެކަމަކު ކޮންމެ ދުވަހަކީ ވެސް ކަންތައް ތަކެއް ދަސްކުރަން ޖެހޭ ދުވަހެއް. ޓޫރިޒަމް މިނިސްޓްރީގެ މުވައްޒަފުން ކައިރިން ވެސް މި ބުނަނީ ދަސް ކުރަން. މި މިނިސްޓްރީގެ މުވައްޒަފުންކީ ވަރަށް ގާބިލް ބައެއް. އެކަމަކު އެ ކުދިންގެ ކައިރީ ވެސް މި ބުނަނީ ކޮންމެ ދުވަހަކީ ވެސް ދަސްކުރާ ދުވަހަށް ހަދާށޭ. ކިތަންމެ މޮޅަށް ކިޔަވައިގެން ހުއްޓަސް އެހެން މީހުންގެ ބަހުގަ ހިފަން ޖެހޭނެ\nއަންނަ މަހުގެ 15 ގައި ގެސްޓްހައުސްތައް ހުޅުވުމަކީ ބޮޑު ގޮންޖެހުމެއް، ހުޅުވާއިރު ފުރަތަމަ ކިތައް ގެސްޓްހައުސް ހުޅުވާނެތޯ؟\nމާފުށީގައި ތަރައްގީ ކުރަމުން ގެންދާ ކާނި ގްރޭންޑް ސީވިއު: ރާއްޖޭގައި 600 ގެސްޓްހައުސްގެ ތެރެއިން ބައެއް ތަންތަން އަންނަ މަހު 15 ގައި ހުޅުވާމެ -- ފޮޓޯ: ކާނި\nހުޅުވޭނެ ގެސްޓްހައުސްގެ އަަދަދު ދަންނަވަން އަދި ތަންކޮޅެއް އަވަސް. އަޅުގަނޑުމެން މި ބަލަނީ ވީހާ ގިނަ ގެސްޓްހައުސްތައް ހުޅުވަން، މިހާރު ހުޅުވާފައި ހުރި ޓޫރިޒަމް ތަންތަން ވެސް އެ ވަނީ ގުރުބާނީއެއް. އެ ބޭފުޅުންނަށް ވެސް އެނގޭ ހުޅުވާއިރު ފައިދާ ލިބެން ނުފަށާނެކަން. ހުޅުވާފަ އެތައް ދުވަހު ގެއްލުމުގައި ހިންގަން ޖެހޭނެ. އެކަމަކު ހުޅުވަން އެ ކުރާ މަސައްކަތް އަޅުގަނޑުމެން ހިތުގެ އަޑިން ބަލައި ގަންނަން. ހުޅުވާއިރު މި ބަލަނީ ގެސްޓްހައުސް މޮޑެލްއަކީ ދުނިޔެ، ނަމޫނާ އަކަށް ބަލާނެ މޮޑެލް އަކަށް ހަދަން. މާނައަކީ މޮޑެލްގައި މި ހުރީ ސަމާސާ ކަންތައް ތަކެއް ނޫން. މައިގަނޑު ދެ ކަމެއް މި އޮތީ. އެއީ މުވައްޒަފުންނާއި ރައްޔިތުނާއި ގެސްޓުންނަށް ސަލާމަތާ ރައްކާތެރިކަން. އަނެއް ކަމަކީ މިއީ އިގްތިސޯދީ ކަންތައްތައް ކުރިއަށް ދިއުން. މި ކަމަށް ކައުންސިލްތަކުގެ އެއްބާރުލުން ވަރަށް ބޭނުންވޭ. ކައުންސިލުން ކަންތައްތަކާ އެއްބަސްވެ، ރަށުގަ އެވެއާނަސް ހިންގަން ޖެހޭ. ގެސްޓްހައުސްގެ ޒިންމާ ވެސް ބޮޑު. އެންމެ ބޮޑު އުފަލަކީ މި އިސްނެގުން މި އަންނަނީ ގެސްޓްހައުސް ތަކުން. ވަރަށް ބޭނުންވޭ ގެސްޓްހައުސް ހުޅުވި ރައްޔިތުންނަށް ލިބިފައިވާ މާޖޫސީކަށް ފިލައިގެން ދާން. އަޅުގަނޑުމެން ގެސްޓްހައުސް ތަކަށް ހުއްދަ ދޭނީ ގައިޑްލައިސްތަކުގެ އަކުރެއް ފިއްޔެއް ތަފާތު ނުވާ ހިސާބަށް ގެންދިޔައީމަ،\nޓޫރިޒަމަށް 40 ޕަސެންޓުގެ ކުރިއެރުމެއް\nސަރުކާރުގެ ޓޫރިޒަމް ޖޭވީތަކުގެ ހިއްސާ ވިއްކުމާ ބެހޭ ގަވާއިދެއް


Sirru Fen Fushi moodhu adee gallery alun hulhuvaifi\nސިއްރު ފެން ފުށި\nސިއްރު ފެންފުށީގެ ގެލެރީ އަލުން ހުޅުވާފައި: މިފަހަރު ބުދެއް . ނުހުންނާނެ -- ފޮޓޯ: ސިއްރު ފެންފުށި\nޑިޒައިނަށް ބަދަލު ގެނެސް، ސިއްރު ފެންފުށީގެ މޫދު އަޑީގެ ގެލެރީ އަލުން ހުޅުވައިފި އެވެ.\nބުދު ތަކެއް ސިފަވާ ގޮތަށް ހަދާފައިވާ ސްކަލްޕްޗާ ތަކެއް ހުރެގެން ރައީސް އަބްެދުﷲ ޔާމީންގެ ވެރިކަމުގައި މައްސަަލަ ބޮޑުވެފައި ވަނިކޮށް ކޯޓު އަމުރެއްގެ ދަށުން ފުލުހުން ގޮސް އެތަކެތި ނެގުމުން ބަންދުކުރި އެ ގެލެރީއަކީ ރާއްޖޭގައި އެގޮތަށް މޫދު އަޑީގައި ހެދި ފުރަތަމަ ތަނެވެ.\nއިނގިރޭސިވިލާތުގެ މަޝްހޫރު އާޓިސްޓެއް ކަމަށްވާ ޖޭސަން ޑިކެއާސް ތައްޔާރުކުރި އެ ގެލެރީ އަލުން ހުޅުވާފައި ވަނީ ބޮޑެތި ބަދަލުތަކާއެކުގަ އެވެ.\nށ. އަތޮޅު ސިއްރު ފެންފުށި ހިންގާ ފެއާމޮންޓް ހޮޓަލްސް ކުންުފުނިން ނެރުނު ބަޔާނެއްގައި ބުނީ "ދަ ކޮރެލޭރިއަމް" ގެ ނަމުގައި އަލުން ގެލެރީ ހުޅުވާފައިވަނީ މުރަކަތަކެއް ސިފަވާ ގޮތަށެވެ. މި ފަހަރުގެ ގެލަރީއިން ފެންނާނީ މުރަކަތަކެއް ހެދި، ބޮޑު ވަމުން އަންނަ ގޮތް ކަމަށެވެ.\nސިއްރު ފެންފުށީގެ ގެލެރީ\nއެ ކުންފުނިން ބުނީ މުރަކަ ސްކަލްޕްޗާތައް ހަދާފައިވަނީ ކަނޑުގެ ވެށި ތަޣައްޔަރު ކުރާ އެއްވެސް މާއްދާއެއް ހިމަނައިގެން ނޫން ކަމަށާއި ބޭނުން ކޮށްފައިވާ މާއްދާތަކުގެ ސަބަބުން ކަނޑުގެ ދިރުމަށް ގެއްލުމެއް ނުވާނެ ކަމަށެވެ.\nއެތަނުގައި ސެރެމިކް ބޭނުން ކޮށްގެން ހަދާފައިވާ 500 އާޓިފިޝަލް ސްޓާ ފިޝް ބަހައްޓާފައިވެ އެވެ. މި ސްކަލްޕްޗާތައް ފަރުމާ ކޮށްފައި ވަނީ މަހަށް ކާން ދިނުމުން އޭގައި މަހު ކާނާ ތާށިވެ މަސް އާލާވާ ގޮތަށެވެ.\nސިއްރު ފެންފުށީ ފަޅަކީ ރާއްޖޭގެ އެންމެ ބޮޑު އެއް ފަޅެކެވެ. އެ ރިސޯޓުން ވަނީ އަލަށް ހެދި ގެލަރީގައި ފީނުމުގެ ފުރުސަތު ޓޫރިސްޓުން ނަށް ހުޅުވާލާފަ އެވެ.\nސިއްރު ފެންފުށީގެ ކަނޑުއަޑީގެ ގެލެރީ އަލުން ހުޅުވާފައި -- ފޮޓޯ: ސިއްރު ފެންފުށި\nފްރާންސްގެ އެކޯ ހޮޓެލްސް ގްރޫޕުގެ ހިންގާ ސިއްރު ފެންފުށި ރިސޯޓުގައި ހަދާފައިވާ 200 މީޓަރު ދިގު ސުވިމިން ޕޫލަކީ ރާއްޖޭގައި އޮތް އެންމެ ބޮޑު ޕޫލެވެ.\nރިސޯޓް ޓޫރިޒަމް ތިމާވެށި + ސިއްރު ފެން ފުށި


Kudah ujoora kandaelhun: Furathama mi suvaalutakuge javaabu koba?\nކުޑަ އުޖޫރަ ކަނޑައެޅުން: މި ސުވާލުތަކުގެ ޖަވާބު ކޮބާ؟\nރާއްޖޭގައި މިނިމަމް ވޭޖް ކަނޑައަޅަން ކުރަމުންދާ މަސައްކަތާއި ބޭރުގައި މިނިމަމް ވޭޖް ދޭ ބައެއް ގައުމުތައް -- އަވަސް އިންފޮގްރެފިކްސް | އަހުމަދު މާނިޝް\nއެންމެ ކުޑަ އުޖޫރައެއް ނުވަތަ "މިނިމަމްވޭޖެއް" ކަނޑައެޅުމުގެ ބަހުސް ރާއްޖޭގައި ކުރާތާ ލައްކަ ޒަމާން ވެއްޖެ އެވެ. ހިޔާލު ތަފާތުވުން ތަކެއް ހުރިނަމަވެސް މިކަމަކީ ކުރަންޖެހޭ ކަމެއް ކަމަށް ދެކޭ މީހުން ގިނަ އެވެ. އަދި އެންމެ ކުޑަ އުޖޫރަ ކަނޑައެޅުމަކީ މި ސަރުކާރުގެ ވައުދެކެވެ. އެކަމަށްޓަކައި މިނިމަމް ވޭޖު ބޯޑެއް ވެސް އުފައްދައިފި އެވެ. އަދި ސަރުކާރު ހިންގާ މައި ޕާޓީ، އެމްޑީޕީގެ ވައުދުނާމާގައި އެކަން ހިމަނައި ކަން ކުރާނެ ގޮތް ލިޔެވެސްފި އެވެ. ނަމަވެސް އެންމެ ކުޑަ އުޖޫރައެއް ކަނޑައެޅުމުގެ ކުރިން ގިނަ ސުވާލުތަކެއްގެ ޖަވާބު ބޭނުންވެ އެވެ.\nއެއް ސުވާލަކީ، ރާއްޖެއަށް މިނިމަމް ވޭޖެއް މި ވަގުތަށް މުހިންމު ހެއްޔެވެ؟ މިނިމަމް ވޭޖެއް މުހިންމު ވަނީ ކީއްވެގެން ހެއްޔެވެ؟ އެންމެ ކުޑަ އުޖޫރައެއް ކަނޑައެޅުމުގެ މަގުސަދަކީ ކޮބައި ހެއްޔެވެ؟ މިނިމަމް ވޭޖެއް ގެނެސްގެން ކުރާނީ ކޮން ފައިދާ އެއް ހެއްޔެވެ؟ މި ކަމުން ގެއްލުމެއް ވެދާނެ ހެއްޔެވެ؟ މި ކަމަށް ކިހާ މަސައްކަތެއް ކުރަން ޖެހޭ ހެއްޔެވެ؟\n"މިނިމަމް ވޭޖެއް ރާއްޖެއަށް މުހިންމު. އެކަމަކު މިނިމަމް ވޭޖެއް ގެންނަން ވާނީ ވަރަށް ރަނގަޅު ދިރާސާއެއް ކޮށްފައި. އެހެންނޫނީ ގިނަ މައްސަލަ ތަކެއް މުޅި އިގްތިސޯދަށް ކުރިމަތިވުމުގެ ފުރުސަތު އޮންނާނެ. ވަރަށް ރަނގަޅަށް ދިރާސާކޮށް، ރަނގަޅު ޑޭޓާތަކެއް ހުންނަން ޖެހޭ،" ރައީސް އަބްދުﷲ ޔާމީންގެ ސަރުކާރުގެ ފިނޭންސް މިނިސްޓަރު އަހުމަދު މުނައްވަރު ވިދާޅުވި އެވެ.\n"އެންމެ ކުޑަ އުޖޫރަ" ކަނޑައެޅުމުގެ ގޮތުން އެމްޑީޕީ މެނިފެސްޓޯގައި އެކި ދާއިރާތައް ކަނޑައަޅައި ވަނީ ތައްޔާރުވެފަ އެވެ. އެ މެނިފެސްޓޯގައި އެންމެ ކުޑަ އުޖޫރަ ކަނޑައަޅަން ހުށަހަޅާފައިވަނީ ދުވާލަކަށް ދޭ ގޮތަށެވެ. ދުވަހު ރޭޓުންނެވެ. އަދި އެކި ސިނާއަތްތަކަށް ތަފާތުވާނެ ގޮތަކަށެވެ.\nދަތުރުފަތުރުގެ ސިނާއަތަށް ދުވާލެއްގެ މައްޗަށް ކަނޑައަޅާފައިވަނީ 266.27ރ. އެވެ. އަދި މަސްވެރިކަމާއި ދަނޑުވެރިކަމުގެ ސިނާއަތް 266.67ރ. ކަނޑައަޅަން ހުށަހެޅިއިރު، ކޮންސްޓްރަކްޝަން ސިނާއަތަށް 200.00ރ. އަދި ރިސޯޓު މަސައްކަތްތެރިންނަށް ހުށަހަޅާފައިވަނީ 333.33ރ. އެވެ. އަދި ޓޫރިޒަމްގެ އެހެނިހެން ދާއިރާތަކަށް ހުށަހަޅާފައިވަނީ 200ރ. އެވެ. އަދި ސިއްހީ ދާއިރާގައި މަސައްކަތް ކުރާ މަސައްކަތްތެރިންނަށް 266.67ރ. ދޭން ހުށަހަޅާފައިވާއިރު، ތައުލީމީ ދާއިރާއަށް 266.67ރ. އަދި އެހެނިހެން ސިނާއަތް ތަކަށް ދުވާލަކު ޖެހޭ އާމްދަނީގެ ގޮތުގައި ހުށަހަޅާފައިވަނީ 200ރ. އެވެ.\nމި އަދަދުތަކަށް ބަލާއިރު އެންމެ ބޮޑު އާމްދަނީ އެއް ލިބޭނެ ލިބޭނީ ޓޫރިޒަމް ސިނާއަތުގައި މަސައްކަތް ކުރާ ރިސޯޓު މަސައްކަތްތެރިންނަށެވެ. ރިސޯޓު މަސައްކަތްތެރިންނަށް ދުވާލަކު 333.33ރ. ލިބޭނެ އެވެ. މި އަދަދުން މަހަކު 27 ދުވަހު މަސައްކަތް ކުރާ މީހާއަށް މަހެއްގެ މައްޗަށް އެންމެ ކުޑަ މުސާރައިގެ ގޮތުގައި ގާތްގަނޑަކަށް 8،000ރ. ވަރު ލިބޭނެ އެވެ.\nއަދި އެންމެ ކުޑަ އުޖޫރައިގެ ގޮތުގައި ހިމަނާފައިވާ ކޮންސްޓްރަކްޝަން ސިނާއަތާއި އެހެނިހެން ސިނާއަތް ތަކަށް ޖަހާފައިވާ 200ރ. އަށް ބަލާއިރު ގާތްގަނޑަކަށް 5400ރ. ވަރު ޖެހޭނެ އެވެ. އެންމެ ކުޑަ އުޖޫރައަކީ ހަމައެކަނި ދިވެހިންނަށް ލިބޭނެ އެއްޗެއް ވެސް ނޫނެވެ. ރާއްޖޭގައި މަސައްކަތް ކުރާ ހުރިހާ މީހުންނަށް މި އުޖޫރަ ދޭން މަޖުބޫރުވާނެ އެވެ.\nމިނިމަމް ވޭޖެއް ކަނޑައެޅުމުގެ މަގުސަދަކީ އާއްމު މީހާގެ ޖީބަށް ގިނަ ފައިސާ އިތުރު ކުރުމެވެ. ކުރުކޮށް ބުނާނަމަ މުސާރަ ބޮޑު ކުރުމެވެ. ހާއްސަކޮށް މިނިމަމް ވޭޖު ފޯކަސް ވެގެން ދަނީ ރާއްޖޭގެ ޓޫރިޒަމް ސިނާތަށޭ ބުނެވިދާނެ އެވެ. ޓޫރިޒަމް ސިނާއަތުގައި މަސައްކަތް ކުރާ ދިވެހިން ގެއަށް ގެންދަން ބޮޑު އެއްޗެއް ލިބުނު ނަމަވެސް އެ މީހުންގެ މުސާރައަކީ ކުޑަ އެއްޗެކެވެ. ބައެއް ރިސޯޓުތަކުގައި މަހަކު 3000ރ. އާއި 5000ރ. ދޭ ތަންތަން ވެސް އެބަހުއްޓެވެ. އެ މީހުންގެ އަތްމަތި ތަނަވަސް ވަނީ ސާވިސް ޗާޖާއި ޓިޕްގެ ފައިސާ ހިމަނައިގެނެވެ. މިހާރު މިނިމަވް ވޭޖު ކަނޑައަޅަން ހިމަނާފައިވާ އަދަދުތައް އެގޮތަށް ފާސް ކޮށްފިނަމަ ޓޫރިޒަމް ގިނަ ބައެއްގެ މުސާރަތައް ބޮޑު ވެގެންދާނެ އެވެ. ކުޑަ މުސާރަ ބޮޑު ވާނެ އެވެ. އެހެންވެ، މިކަމަކީ ކުރަން ޖެހޭ ކަމެއްގެ ގޮތުގައި ގިނަ މާހިރުން ދެކެ އެވެ.\nއެމްއެމްއޭގެ ގަވަރުނަރު އަހުމަދު ނަސީރު ވިދާޅުވި ގޮތުގައި ރާއްޖޭގައި އޮތް އިންކަމް އިން- އީކްއަލިޓީ ނައްތާލަން މިނިމަމް ވޭޖެއް ރާއްޖެއަށް މުހިންމެވެ.\nއެލައިޑުގެ ސްޕެޝަލް އިވެންޓުގައި އެމްއެމްއޭގެ ގަވަރުނަރު އަހުމަދު ނަސީރު ވާހަކަފުޅު ދައްކަވަނީ -- ފޮޓޯ: އަހުމަދު ޝުރާއު| އަވަސް\n"ދޭދޭ ފަރުދުންގެ މެދުގައި މިއޮތް އާމްދަނީގެ ފަރަގު ނައްތާލުން މިއީ ކުރަން ޖެހޭކަމެއް. އެހެންވެ، މިނިމަން ވޭޖެއް ބޭނުންވޭ ރާއްޖެއަށް. ރާއްޖޭގައި ކޮސްޓް އޮފް ލިވިން ވަރަށް މަތި. އިކޮނޮމިކަލީ ބަލާއިރު އެންމެ ދަށުން އާމްދަނީ ލިބޭ ފަރާތްތައް މި ތިބެނީ ޑިސް އެޑްވާންޓޭޖުގައި. ސޮސައިޓީ އަށް ހަގީގީ ކުރިއެރުމާއި ނަފާ ލިބުމަށްޓަކައި ވަރަށް މުހިންމު ކަމެއް އެންމެ މަދުން ލިބޭނެ އާމްދަނީއެއް ކަނޑައެޅުމަކީ،" ގަވަރުނަރު ވިދާޅުވި އެވެ.\nފަރުދުންގެ މެދުގައި އޮންނަ އާމްދަނީގެ ފަރަގު ނައްތާލުން މިއީ ކުރަން ޖެހޭ ކަމެއް. އެހެންވެ، މިނިމަން ވޭޖެއް ބޭނުންވޭ. ރާއްޖޭގައި ކޮސްޓް އޮފް ލިވިން ވަރަށް މަތި. އިކޮނޮމިކަލީ ބަލާއިރު އެންމެ ދަށުން އާމްދަނީ ލިބޭ ފަރާތްތައް މި ތިބެނީ ޑިސް އެޑްވާންޓޭޖުގައި،\nއަހުމަދު ނަސީރު | އެމްއެެމްއޭގެ ގަވަރުނަރު\nރާއްޖޭގެ ކޮންސްޓްރަކްޝަން އިންޑަސްޓްރީ ތަމްސީލްކުރާ ޖަމިއްޔާ މޯލްޑިވްސް ނޭޝަނަލް ކޮންސްޓްރަކްޝަން އެސޯސިއޭޝަން އޮފް މޯލްޑިވްސް (އެމްއެންއޭސީއައި) ގެ ރައީސް މުހައްމަދު އަލީ ޖަނާހު ވިދާޅުވި ގޮތުގައި އެންމެ ކުޑަ އުޖޫރައެއް ކަނޑައަޅަން އޭނާ ތާއީދު ކުރައްވަ އެވެ. ނަމަވެސް އެކަން ކުރަން ވާނީ އިންޑަސްޓްރީ ތަކަށް ކެތްކުރެވޭ ވަރަށް ރަނގަޅަށް ދިރާސާކޮށްގެނެވެ.\nމަސީގެ 17 ވަނަ އަހަރީ އާންމު ޖަލްސާ. މުހައްމަދު އަލީ ޖަނާހު\n"އަޅުގަނޑު ވެސް ގަބޫލުކުރަން ރާއްޖޭގެ މިހާރުގެ ހާލަތަށް ބަލާއިރު މުސާރަަތައް މިހުރީ އެންމެ އެކަށީގެންވާ ލެވަލްގައި ނޫންކަން މުސާރަތައް. އެހެންވެ މިކަން [މިނިމަމް ވޭޖް] ކަނޑައެޅިދާނެ. އެކަމަކު މިކަމުގައި މުޅި އިކޮނޮމީއަށް އަންނާނެ ބަދަލު ވަރަށް ރަނގަޅަށް ވިސްނަން ޖެހޭނެ. އަދި މިނިމަމް ވޭޖު ހަދާފަ ދޫކޮށްލެވިގެން ނުވާނެ. އެކަން ސަސްޓެއިންކޮށް ބެލެހެއްޓޭނެ ހަރުދަނާ މެކޭނިޒަމެއް ވެސް ގެންނަން ޖެހޭ،" ޖަނާ ވިދާޅުވި އެވެ.\nއިގްތިސޯދަށް ކުރާނެ އަސަރަށް ވިސްނަންޖެހޭ\nރާއްޖޭގެ އިކޮނޮމީއަށއް ބަލާއިރު ކުދި އަދި މެދު ފަންތީގެ ވިޔަފާރިތައް ބޮޑު ދައުރެއް އަދާ ކުރެ އެވެ. އަދި އިގްތިސޯދުގެ ކުރި މަގަކީވެސް އެއީ އެވެ. އެހެންވެ އެންމެ ކުޑަ އުޖޫރައެއް ކަނޑައެޅުމުގައި މި ސިނާއަތަށް އަތުވެދާނެ ބުރަ އަކަށް ސަމާލުވާން ޖެހޭނެ ކަމަށް މާހިރުން ގަބޫލު ކުރައްވަ އެވެ. ހާއްސަކޮށް އިމާރާތް ކުރުމުގެ ސިނާއަތަކީ ހުރިހާ ދާއިރާއެއްގެ އަގުތަކާ ގުޅިފައިވާ އެއް ދާއިރާ އެވެ. މި ސިނާއަތަށް އަންނަ ލޮޅުމަކުން މުޅި އިގްތިސޯދަށް އޭގެ އަސަރު ކުރާނެ އެވެ.\nއިނަ މޯލްޑިވްސްގެ މެނޭޖިން ޑިރެކްޓަރު މުހައްމަދު ފިރާގު "އަވަސް" އަށް އިންޓަވިއު ދެއްވަނީ\nމިނިމަމް ވޭޖު މިހާރު ހުރި އަދަދުތަކުން ބަލާނަމަ ކޮންސްޓްރަކްޝަން ދާއިރާގައި މަސައްކަތް ކުރާ މީހަކަށް ދުވާލަކު އެންމެ ކުޑަ އުޖޫރައިގެ ގޮތުގައި 200ރ. ލިބޭނެ އެވެ. މިއާއެކު މި ދާއިރާގެ މުސާރަތައް "ޖަންޕް" ޖަހާފައި އަރައިގެން ދާނެ އެވެ.\nމި ސިނާއަތަށް ބަލާއިރު މި ދާއިރާގައި މަސައްކަތް ކުރާ މީހުންގެ ބޮޑު ޕަސެންޓަކީ ބިދޭސީންނެވެ. މިހާރު އާއްމު ގޮތެއްގައި އިމާރާތް ކުރުމުގެ ދާއިރާގައި މަސައްކަތް ކުރާ މަސައްކަތު މީހެއްގެ މުސާރައަކީ މަހަކު ގާތްގަނޑަކަށް 200 ޑޮލަރު (ގާތްގަނޑަކަށް 3،084ރ.) ކަމަށް ބަލަމާ ހިނގާށެވެ. މިނިމަމް ވޭޖު މިހާރު ދޭން ހުށަހަޅާފައިވާ އަދަދުން ބަލާނަމަ މަހަކު 5000ރ. (ގާތްގަނޑަކަށް 300 ޑޮލަރު) އަށް އުފުލިގެންދާނެ އެވެ.\nމީގެ މާނައަކީ އިމާރާތް ކުރުމުގެ ދާއިރާގެ ހަރަދުތައް މަތިވުމުގެ ފުރުސަތު އޮތުމެވެ. އިމާރާތް ކުރުމުގެ ހަރަދަށް އަންނަ ކޮންމެ ބަދަލަކީ ބޯހިޔާވަހިކަމުގެ އަގު ތަކަށް އަންނާނެ ބަދަލަކަށް ވެސް ވާނެ އެވެ. ސަބަބަކީ ރާއްޖޭގައި އަގު ކޮންޓްރޯލް ކުރެވޭނެ ނިޒާމެއް ނެތުމެވެ.\nކޮންސްޓްރަކްޝަން ސިނާއަތުގައި ދުވަސްވީ ވިޔަފާރިވެރިއަކު ވިދާޅުވި ގޮތުގައި މިނިމަމް ވޭޖު ދިނުމުގައި ބައެއް ދާއިރާތަކަށް ސީދާ އަދަދެއް ކަނޑައެޅުމަކީ ގެއްލުންވެދާނެ ކަމެކެވެ.\n"އިމާރާތް ކުރުމުގެ ސިނާއަތުގައި ގިނައިން މި ތިބީ ކުދި އަދި މެދުފަންތީގެ ކޮންޓްރެކްޓަރުން. ބޮޑުކޮށް މިތިބެނީ ހަތަރު ވަރަކަށް ކުންފުނި. ރާއްޖޭގައި އިމާރާތް ކުރުމުގެ ބިޑްތައް މި ކާމިޔާބު ވަނީ އެންމެ ކުޑަ އަގު ހުށަހަޅާ ފަރާތްތައް. އެހެންވީމަ ކޮސްޓް ކުޑަކޮށް، ފިއްތައިގެން ބިޑަށް މި ދަނީ. ނަމަވެސް މިނިމަން ވޭޖުގެ ސަބަބުން ލޭބަ ފޯސްގެ މުސާރަތައް 300 ޑޮލަރުން މަތިވެއްޖެނަމަ އެއީ ކޮންސްޓްރަކްޝަން ކޮސްޓަށް އިތުރުވާނެ އަދަދެއް ނޫން ތޯ؟" އޭނާ ނަން ނުޖެހުމަށް ޝަރުތުކޮށް ވިދާޅުވި އެވެ.\nކޮންސްޓްރަކްޝަން ސިނާއަތުގެ އިތުރުން ޓޫރިޒަމް ދާއިރާގެ ޓްރެވަލް އެޖެންސީތަކަކީ ވެސް ގާނޫނީ އަދި ސަރުކާރުގެ އެއް ވެސް އެއްބާރުލުމެއް ނެތި ކުރިއަށް ދާ ދާއިރާ އެކެވެ. މި ދާއިރާއިން ޓެކްސް ނެގުން ނޫން ކަމެއް ސަރުކާރަކުން ނުކުރެއޭ ވެސް ބުނެވިދާނެ އެވެ.\nދުވަސްވީ ޓްރެވަލް ކުންފުންޏެއް ކަމަށްވާ އިނަ މޯލްޑިވްސް ހޮލިޑޭސްގެ މެނޭޖިން ޑިރެކްޓަރު މުހައްމަދު ފިރާގު ވިދާޅުވި ގޮތުގައި ރާއްޖެއަށް މިނިމަމް ވޭޖެއް ތައާރަފު ކުރަން އަދި މާ އަވަހެވެ.\n"ޓްރެވަލް އެޖެންސީ ދާއިރާއަކީ ހަގީގަތުގައި ސަރުކާރުން އެއްވެސް އެހީއެއް ލިބޭ ދާއިރާއެއް ނޫން. ބޭންކުން ލޯނެއް ލިބެނީއެއް ނޫން. ރަނގަޅު ރޭޓެއް ހޯދަން މަސައްކަތް ކުރާނެ އޮނިގަނޑެއް އޮތީއެއް ނޫން. އަދި ރާއްޖޭގެ ޓެކްސް ނިޒާމު ހަރުދަނާ ކުރަން ސަރުކާރުން މަސައްކަތް ކުރަން ޖެހޭ. އެހެންވީއިރު، މި ވަގުތު މިނިމަމް ވޭޖެއް ގެނައުން ރަނގަޅެއް ނޫން. އަޅުގަނޑަށް ފެންނަނީ އަދި ފަސް އަހަރުވަރު ފަހުން އެކަން ކުރަން. އޭރުން މި ހުރިހާ ނިޒާމު ތަކެއް ހުންނާނީ ލެވަލްވެފައި،" ފިރާގު ވިދާޅުވި އެވެ.\nއޭނާ ވިދާޅުވި ގޮތުގައި މިހާރު ރާއްޖޭގައި ވަޒީފާގެ ގާނޫނު އޮތް ގޮތުން، ބޮޑަށް ބުރަވަނީ ވަޒީފާއަށް ވަންނަ މީހާއަށެވެ.\n"ވަޒީފާއަށް މުވައްޒަފަކު ނަގާފަ. ޓްރެއިނިން ދީ، ބޮޑު ކުރީމަ އެދަނީ. މިނިމަމް ވޭޖެއް ހަދާނަމަ ވަޒީފާގެ ގާނޫނު ވެސް ރަނގަޅު ގޮތަކަށް އިސްލާހު ވާން ޖެހޭ،" ފިރާގު ވިދާޅުވި އެވެ.\nސެންޗޫރިއަން ކުންފުނީގެ ޗެއާމަން އަހުމަދު މައުމޫން (މާނު) ވިދާޅުވި ގޮތުގައި މިނިމަމް ވޭޖު ހެދުމުގެ ކުރިން ފުރަތަމަ ކުރަން ޖެހޭ ކަމަކީ ބޯހިޔާވަހިކަން ދިނުމެވެ.\n"މިނިމަމް ވޭޖު ހަދަނީ އަތްމަތި ތަނަވަސް ކުރަން ނޫން ތޯ؟ އެހެންވީއިރު، ފުރަތަމަ ޖެހޭނީ ބޯހިޔާވަހިކަން ފުރިހަމަ ކޮށްދޭން. އެހެންނޫނީ އެކަން ކާމިޔާބެއް ނުވާނެ. މުސާރަތައް ބޮޑު ކުރާއިރަށް މާކެޓު ރޭޓަށް ގެންނަން ގޭގެ ކުލި މަތިކޮށްލާނެ. އެހެންވީމަ ހަމަ ޖެހޭނީ އެއްތަނަކު. އެހެންވީމަ މިނިމަމް ވޭޖަކަށް ވުރެ ކުރިން ބޯހިޔާވަހި ކަމުގެ އަގުތައް ތިރިވާން ޖެހޭ ކަމަށް އަޅުގަނޑު ގަބޫލު ކުރަނީ،" މާނު ވިދާޅުވި އެވެ.\nސެންޗޫރިއަންގެ ޗެއާމަން އަހުމަދު މައުމޫން\nބޭރުގައި މިނިމަމް ވޭޖުގެ ތަޖުރިބާ ފޮނި\nމިނިމަމް ވޭޖު ކާމިޔާބުވެފައިވަނީ އިގްތިސާދޯ ގޮތުން ވަރުގަދަ ގައުމުތަކުގަ އެވެ. ދުނިޔޭގެ ފައިނޭންޝަލް ހަބެއްގެ ގޮތުގައި ބެލެވޭ ސިންގަޕޫރުގައި މިނިމަމް ވޭޖެއް ނޯވެ އެވެ. ޔޫރަޕަށް ބަލާއިރު އެންމެ ގިނަ ގައުމުތަކުގައި މިނިމަމް ވޭޖު ދެނީ ގަޑިއަށް ބަލައިގެން "އަވާލީ" ބޭސިސްއެއްގަ އެވެ.\nޔޫރަޕުގައި އެންމެ މަތިން މިނިމަން ވޭޖެއް ދޭ ގައުމަކީ އޮސްޓްރޭލިއާ އެވެ. ގައުމުގައި ގަޑިއަކަށް 9.54 ޑޮލަރު (ގާތްގަނޑަކަށް 147ރ) ދެ އެވެ. ސުވާލަކީ ރާއްޖެއަށް މިނިމަމް ވޭޖެއް ތައާރަފު ކުރާނަމަ ރަނގަޅީ ގަޑިއަށް ބަލައިގެން ދިނުން ހެއްޔެވެ؟ ނޫނީ ދުވާލަކަށް ޖެހޭ ވަރު ދިނުން ހެއްޔެވެ؟\nތަޖުރިބާކާރުންގެ ނަޒަރުގައި ރާއްޖޭގައި އެންމެ ރަނގަޅުވާނީ ދުވާލަކަށް ޖެހޭ ވަރު ދިނުމެވެ. ސަބަބަކީ ރާއްޖޭގައި ގަޑި އަށް ޗާޖުކޮށްގެން މުސާރަ ނުދޭތީ އެވެ. ކުރީގެ ފިނޭންސް މިނިސްޓަރު މުނައްވަރު ވިދާޅުވި ގޮތުގައި ރާއްޖޭގައި މިނިމަމް ވޭޖު ދޭން ރަނގަޅުވާނީ ދުވާލަކަށް ޖެހޭވަރަށް ބަލައިގެނެވެ.\nމުސާރަތައް މުރާޖައާ ކުރަން ޖެހެ އެވެ. އަދި ރަނގަޅު އާމްދަނީ އެއް ވެސް ލިބެން ޖެހެ އެވެ. އެކަމަށްޓަކައި މިނިމަމް ވޭޖެއް މުހިންމު ވެސް ވެއެވެ. ނަމަވެސް މިކަން ކުރައްވާނީ ރަނގަޅަށް ދިރާސާކޮށްފަ އެވެ. ގިނަ ސުވާލުތަކެއްގެ ޖަވާބު ލިބިގެންނެވެ. އެހެންނޫނަމަ މީގެން ނުރަނގަޅު އަސަރު މުޅި އިގްތިސޯދަށް ކުރުމުގެ ފުރުސަތު އޮންނާނެ އެވެ.\nފިނޭންސް މިނިސްޓްރީ އިގްތިސޯދު ގަވަނަރު + މިނިމަމް ވޭޖް


SunOnline: Member in beynumee DiDi vaki koh, Fandiyaarun ah Filaavalheh dheyn\nމެންބަރުން ބޭނުމީ ދީދީ ވަކިކޮށް، ފަނޑިޔާރުންނަށް ފިލާވަޅެއް ދޭން\nފާތިމަތު ސައީދު 28 Aug 2019, 12:22\nސުޕްރީމް ކޯޓުގެ ފަނޑިޔާރު އަބްދުﷲ ދީދީ ވަކިކުރުމަކީ، ޝަރުއީ ދާއިރާ އިސްލާހު ކުުރުމަށް އެޅޭނެ އެންމެ ފުރަތަމަ ފިޔަވަޅުކަމަށް ވެރިކަން ކުރާ މައި ޕާޓީ، އެމްޑީޕީއަށް ނިސްބަތްވާ ރައްޔިތުންގެ މަޖިލިސް މެމްބަރުން ވިދާޅުވެއްޖެ އެވެ.\nފަނޑިޔާރު ދީދީ، ފަނޑިޔާރުންގެ ސުލޫކީ މިންގަނޑާ އެތައް ގޮތަކުން ހިލާފުވެފައިވާކަން ސާބިތުވެފައިވާތީވެ، އޭނާ ވަކިކުރަން ނިންމައި، ޖުޑީޝަލް ސާވިސް ކޮމިޝަން (ޖޭއެސްސީ) އިން މަޖިލީހަށް ފޮނުވީ އިއްޔެވެ. އަދި ޖޭއެސްސީގެ ނިންމުމަކީ ރަނގަޅު ނިންމެއް ކަމަށް ނިންމައި، ރޭ މަޖިލީހުގެ ޖުޑީޝަރީ ކޮމިޓީން ވަނީ އެނާ ވަކިކުރުމަށް ނިންމާފަ އެވެ.\nމިއަދު މަޖިލީހުގެ ޖަލްސާގައި ވާހަކަ ދައްކަވަމުން ތުޅާއިދޫ ދާއިރާ މެމްބަރު ހިސާން ހުސައިން ވިދާޅުވީ، ރައްޔިތުންނަށް އަބަދުވެސް ގަބޫލުކުރެވިފައި އޮތީ ފަނޑީޔާރުންނަކީ، އެ މީހުން ކުރެވޭ ކުށްތަކަށް އަދަބު ދެވޭނެ ބަޔެއް ނޫން ކަމަށް ގަބޫލު ކުރެވިފައިވާ ކަމަށެވެ. އަދި ހުދު ފަނޑިޔާރުންވެސް އަމަލުތައް ބަހައްޓަމުން ދަނީ، އެ މީހުންނަކީ ޖަވާބުދާރީ ވާން ނުޖެހޭ ބަޔެއް ކަމަށް ހީކޮށް ކަމަށް ހިސާން ވިދާޅުވި އެވެ.\n"ރާއްޖޭގެ ޖުޑީޝަރީ އިސްލާހު ކުުރުމަށް މުހިންމު ފިޔަވަޅެއް އެޅޭ ދުވަސް މިއަދު މީ،"ހިސާން ވިދާޅުވިއެވެ.\nތުޅާދޫ ދާއިރާގެ މެމްބަރު ހިސާން ހުސައިން --- ފޮޓޯ/ މަޖިލިސް\nރައްޔިތުންގެ މަޖިލީހުން ޖޭއެސްސީއަށް ކަނޑައަޅާފައިވާ މެމްބަރު ކަން ވެސް ކުރައްވަމުން ގެންދަވާ، ހިސާން ވިދާޅުވީ، ފަނޑިޔާރުންނާ މެދު އުފުލޭ ޝަކުވާތައް ބެލޭނެ މުއަސަސާއިން އެ މައްސަލަތައް ބަލައި ފަނޑިޔާރުންނާމެދު ފިޔަވަޅު އެޅިގެން ދިޔުމަކީ، ޝަރުއީ ދާއިރާ އިސްލާހުކޮށް، އެ ދާއިރާއަށް ރައްޔިތުންގެ އިތުބާރު ލިބޭނެ ކަމެއް ކަމަށެވެ.\nވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގު ވެސް ފާހަގަ ކުރެއްވި ގޮތުން މިއަދަކީ ޖުޑިޝަރީއާ މެދު ރައްޔިތުން ކުރަމުން އައި ޝަކުވާއަށް ފަރުވާ ލިބެން ފެށި ދުވަސް ކަމަށެވެ.\n"ކޮރަޕްޓް ޖަޖެއް ވަކިކުރުމުގެ މައްސަލަ މި މަޖިލީހުގެ ތަޅުމަށް އައިސް އެކަމަށް ގޮތެއް ނިމިގެންދާ މި ދުވަހަކީ ދިވެހިރާއްޖޭގެ ތާރީހުގައި ފާހަގަ ކުރެވޭނެ ދުވަހެއް." މެމްބަރު ޝަފީގު ވިދާޅުވި އެވެ.\nޝަފީގު ވިދާޅުވީ އޭނާ ޔަގީން ކުރާ ގޮތުން މިއަދުގެ ވޯޓުގައި މަޖިލީހުގެ ބޮޑު އަގުލަބިއްޔަތަކުން އަބްދުﷲ ދީދީ ވަކި ކުރެވިގެން ދާނެ ކަމަށެވެ. އަދި މިއަދަށް ފަހު އަބްދުﷲ ދީދީގެ ނަމުގެ ކުރިއަށް ފަނޑިޔާރު ނުކިޔޭނެ ކަމަށް ވިދާޅުވި އެވެ.\nކެންދޫ ދާއިރާގެ މެމްބަރު އަލީ ހުސައިން ވިދާޅުވީ ޖުޑިޝަލް ސާވިސް ކޮމިޝަނުން ފަނޑިޔާރު އަބްދުﷲ ދީދީގެ މައްސަލާގައި ތައްޔާރުކޮށްފައި އޮތް ތަހުގީގު ނިމުނު ގޮތުގެ ރިޕޯޓް ބަލާލުމުން އަމިއްލަޔަށް ލަދު ގަންނަން ޖެހޭ ޒާތުގެ އެތަށް ބައިވަރު ޓެކްސްޓް މެސެޖްތަކެެއް ފެނުނު ކަމަށެވެ.\nއަލީ ހުސައިން އެ ވިދާޅުވީ ފަނޑިޔާރު އަބްދުﷲ ދީދީގެ ފޯނުން ސަސްޕެންކްޓް އެކަކަށް ފޮނުވާފައިވާ މެސެޖްތަކުގެ ވާހަކަ އެވެ.\nރައްޔިތުންގެ މަޖިލީހުގެ ކެންދޫ ދާއިރާގެ މެމްބަރު އަލީ ހުސައިން --- ފޮޓޯ/ މަޖިލިސް\n"ފަނޑިޔާރަކު އޭރުގެ ސަރުކާރުގައި ހުރި މީހަކަށް ފޮނުވާފައި ހުރި މެެސެޖްތަކެއް ފެނުނީމާ އެ މިންވަރަށް އެ ދަރަޖައަށް ފަނޑިޔާރުންގެ ކަންކަން ގޮސްފައި ވުމަކީ އަޅުގަނޑުމެން އެކަމާ މެދު ވަކީލެއްގެ ހައިސިއްޔަތުންވެސް ލަދުގަންނަ ކަމެއް." މެމްބަރު އަލީ ހުސައިން ވިދާޅުވި އެވެ.\nއަލީ ހުސައިން ވިދާޅުވީ މިއަދު މަޖިލީހުން ފަނޑިޔާރު އަބްދުﷲ ދީދީ ވަކިކުރަން ނިންމުމަކީ ވަރަށް ރަނގަޅު ކަމެއް ކަމަށެވެ. އަދި މިއަދަކީ ރައްޔިތުން ރައީސް އިބްރާހިމް މުހައްމަދު ސޯލިހަށާއި މަޖިލީހުގެ މެމްބަރުން ހޮވުމަށް ވޯޓުލީ ސަބަބު ހަގީގަތަކަށް ހަދައިދޭން ފެށޭ ދުވަސް ކަމަށްވެސް އަލީ ހުސައިން ވިދާޅުވި އެވެ.\nހިންނަވަރު ދާއިރާގެ މެމްބަރު ޖީހާން މަހުމޫދު ވިދާޅުވީ ފަނޑިޔާރު ކަމުން އަބްދުﷲ ދީދީ ވަކިކޮށްފައި އަދި މަޑުޖައްސާލެވެން ނެތް ކަމަށެވެ.\n"އަޅުގަނޑުގެ ނަޒަރުގައި މި ފަނޑިޔާރުގެ މައްޗަށް ދައުވާ ކުރެވެން ޖެހޭނެ. މި ފަނޑިޔާރު ޖަލަށް ލެވެން ޖެހޭނެ." ޖީހާން ވިދާޅުވި އެވެ.\nފަނޑިޔާރު އަބްދުﷲ ދީދީ ވަކިކުރުމުގެ ކުރިން މިހާރު ކުރިއަށްދާ ބަހުސްގައި ހުރިހާ މެމްބަރުންވެސް ބުނަމުން ދަނީ ފަނޑިޔާރު އަބްދުﷲ ދީދީ ވަކިކުރުމަކީ ޖުޑިޝަރީ އިސްލާޙު ކުރުމުގެ ފެށުން ކަމަށެވެ.


Imthihan - Hali News\n27 October 2020, 08:11\nއަހަރެންގެ ކައިވެންޏަށް ފަސްއަހަރުވީ އިރުވެސް އަހަރެމެންނަށް ދަރިއަކު ނުލިބެއެވެ. ބޭސް ކުރާކަށް ނުދާ ތަނެއް ނެތޭވެސް ބުނެވިދާއެވެ. ނަމަވެސް އަހަރެންމެންގެ ދެމީހުން ދެމެދު އެއްވެސް މައްސަލައެއް މިވީ ހިސާބަށް ޖެހިފައެއް ނުވެއެވެ.\nއަހަރެންނާއި ލިއުޝާ ބައްދަލުވީ މާލޭގައި ކިޔަވަން އުޅުނުއިރު ސްކޫލްގައި ބޭއްވީ ކޮންސެޓެއްގެ ތެރެއިންނެވެ. އެދުވަހުން ފެށިގެން ދެމީހުންގެ މެދުގައި އެކުވެރިކަން އުފެދި ދުވަހަކަށް ވުރެ ދުވަހެއް ގާތް ވަމުންގޮސް ލިއުޝާ އަކީ މިއަދު އަހަރެންގެ ލޯބިވާ އަނބި މީހާއެވެ. ކައިވެނި ކުރުމަށް ފަހު ލިއުޝާގެ އެދުމުގެމަތިން އަހަރެމެންގެ ދިރިއުޅުން ލިއުޝާގެ ރަށަށް ބަދަލު ކުރީމެވެ. އެއީ ހިތްގައި ރީތި ރަށެކެވެ. އަދި އެރަށުގެ އެންމެންނަކީވެސް މީހުންނާއި ގުޅޭ އެހާމެ ހިތްހެޔޮ ބަޔެކެވެ. އަހަރެންނާއި ލިއުޝާ އެރަށުގައި އުޅެމުން ދިޔައީ ވަރަށް އުފާވެރި ދިއުޅުމެކެވެ. ކައިވެންޏަށް އަހަރުވީއިރުވެސް ކައިވެނީގެ އެންމެ ބޮޑު ހަދިޔާ ނުލިބެއެވެ. ނުހަނު ގިނަގުނަ ޚަރަދު ކުރެވިއްޖެއެވެ. ނުލާހިކު ގިނަ ގައުމުތަކަށް ދެވިއްޖެއެވެ. ވީ އެއްވެސް ކަމެއް ނެތެވެ. ފައިސާ ހަރަދުވުން ފިޔަވާ ކުރެވުނު އެއްވެސް ކަމެއް ނެތެވެ. އެންމެ ފަހުން އަހަރެމެންގެ ދިރިއުޅުން މާލެއަށް ބަދަލު ކުރަން ވިސްނީމެވެ. ބޭސް ފަރުވާގެ ކަންތައް ފަސޭހަ ކުރުމުގެ މަގްސަދުގައެވެ.\nމާލެ ބަދަލުވިތާ މަސްދުވަސް ވީ ދުވަހައެވެ. އަހަރެމެންގެ އާދައިގެ މަތިން ހަވީރު ފިންޏަށް ދުއްވާލަން ނިކުތީމެވެ. އަހަރެމެންގޮސް މަޑުކޮއްލީ ސިޓްރޮން ކައިރީގައެވެ. ސައި ބޯލުމުގެ ބޭނުމުގައެވެ. އަހަރެން ފުރަތަމަވެސް އަޅައިގަތީ އެތާގައި ހުރި އަހަރެންގެ ކުރީގެ ރައްޓެސަކާއިއެވެ. އަހަރެމެން ގޮސް އޭނަ ގާތުގައި މަޑު ކޮއްލީމެވެ. އޭނާ އަށް ވެސް އަހަރެން އެގިއްޖެއްއެވެ. ތިންމީހުން ގޮސް އިށީނީ އެއް މޭޒެއް ދޮށުގައެވެ.\n" މިހާ ދުވަސް ކޮއްލާފައި ފެނުނީމަ އަހަރެން ވަރަށް އުފާވެއްޖެ " އައްފާނު ވާހަކަ ދައްކަން ފެށިއެވެ.\n" އާނ ދޯ. އަހަރެމެން މީހާރު މާލެއަށް ދިރިއުޅުން ބަދަލު ކޮއްލައިގެން މިއުޅެނީ މީހާރު ބޭސްފަރުވާއަކަށް " އަހަރެން ބުނެލީމެވެ. އަދި އަހަރެމެންގެ ބަލި ހާލަތު ވަރަށް ތަފްސީލްކޮށް ކިޔައިދީފީމެވެ.\n" ވަރަށް ރަނގަޅު ދިމާވިކަން. އަހަރެންގެ ތިމާގެ މީހަކުވެސް ތިކަހަލަ ކަމަކާއި ވަރަށް އުޅުނު. މިހާރު އިރާދަކުރެއްވީތީ ކާމިޔާބުވެއްޖެ " އައްފާނުގެ ވާހަކަ އަހަރެން ވަރަށް ކަނުލައި އަޑުއަހަން އިނީމެވެ.\n" ކިހިނެތް ހެދީ އަވަހަށް ކިޔައިދީބަލަ " އަހަރެންގެ ހިތް ބާރަށް ތެޅެން ފެށިއެވެ. އަހަރެމެންގެ އުއްމީދު ހާސިލްވި ކަހަލައެވެ.\n" ފުރަތަމަވެސް ނަމާދުކޮށް ﷲ އަށް ދަންނަވާ " އައްފާނު ދިނީ ކުރު އަދި ފުރިހަމަ ޖަވާބެކެވެ.\nމާލޭގައި ދެމަސް ކޮއްލާފައި އަހަރެމެން އަނެއްކާވެސް ރަށަށް ބަދަލުވީމެވެ. ބަރާބަރަށް ފަރުޟު ފަސްނަމާދު ކުރީމެވެ. ދަންވަރަށް ހޭލާ ދަމު ނަމާދުވެސް ކުރަން ފެށީމެވެ. އަހަރެން ނަމާދު ކުރަން ފެށިތާ ވީ ފަސްމަހެވެ. އަހަރެންގެ އަލަތު ދަރިފުޅަށް އަހަރެންގެ އަންހެނުން ބަލިވެ އިދެއްޖެއެވެ. އަހަރެންމެންނަށް ލިބުނު އުފަލެއްގެ ވާހަކަ ބުނެދޭންވެސް ނޭގެއެވެ. އަހަރެންގެ އުއްމީދު ހާސިލްވީއެވެ.\nއަހަރެންގެ ދަރިފުޅުގެ އުމުރުން އެއް އަހަރު ފުރުނު ދުވަހެވެ. ވަރަށް ގަދައަށް ހޮޑުލާން ފެށިއެވެ. އަވަހަށް ރަށުގެ ސިއްޚީމަރުކަޒަށް ގޮސް ޑޮކްޓަރ އަށް ދައްކައިފީމެވެ. ޑޮކްޓަރ ބަލާފައި ބުނީ އެއްވެސް މައްސަލައެއް ނެތް ކަމެވެ. ދުވަސްކޮޅަކު ބޭސް ބޭނުން ކުރީމައި ރަނގަޅު ވެދާނެ ކަމަށެވެ. ތެދެކެވެ. ބޭސް ބޭނުން ކުރަން ފެށުމުން ކޮންމެވެސް ވަރަކަށް ރަނގަޅުވާން ފެށިއެވެ. އަހަރެންގެ ހިތަށް ހިތްހަމަޖެހުން ލިބެމުން ދިޔައެވެ. ނަމަވެސް މިކަންވެސް މާގިނަ ދުވަހަކަށް ދެމިއެއްނޯތެވެ. އަނެއްކާވެސް ދަރިފުޅު ހޮޑުލައި ބޭރަށް ހިންގަން ފަށައިފިއެވެ. ސިއްޚީމަރުކަޒުގެ ޑޮކްޓަރގެ ލަފާގެ މަތިން އަހަރެމެން މާލެދާން ފުރައިފީމެވެ. ކަނޑު މަޑު އުޑުމަތި ސާފު ރީތި ދުވަހެކެވެ. ދޯނީގެ މިސްރާބު ހުރީ މާލެ އާއި ދިމާލަށެވެ. ދޯނި އަތޮޅުން ނިކުތްތާ މާގިނަ އިރެއް ނުވަނީސް ވިއްސާރަ ވިލާގަނޑަކާއި ޖެހުނެވެ. ކަނޑު ގަދަވެ ދޯންޏަށް ދެފަރާތުން ރާޅު އަރަން ފަށައިފިއެވެ. ދޯނީގެ ފަޅުވެރިން އަވަދިނެތި އުޅުނީ ދޯނީ ސަލާމަތް ކުރުމަށެވެ. އަހަރެން އުނގުގައި ދަރިފުޅު ބާއްވާލައިގެން އަންހެނުންގެ ގައިގައި ބާރަށް ހިފަހައްޓާލައިގެން އިނީމެވެ. އަންހެނުންނަށް ހިތްވަރު ދެމުން ދަރިފުޅަށް އެހީތެރިވަމުން ދިޔައީމެވެ. ނެގި ބޮޑު ރާޅަކާއި އެކު ދޯނި ބަންޑުން ޖަހާލައިފިއެވެ. އެންމެން ކަނޑުވީއެވެ. އަހަރެންގެ އަންހެނުން ރޮއިގަތް އަޑާއި އެކު އޭނާގެ އަތުގައި އަހަރެން ހިފެހެއްޓީމެވެ. އަނެއް އަތުން ދަރިފުޅުވެސް ހިފެހެއްޓީމެވެ. އެވަގުތު އަހަރެންނަށް އިދެވުނީ ދޯނި މައްޗަށް އަރާކަމަށްވުމުން ވަރަށް ފަސޭހަވިއެވެ. އެހެން އިންދާ ނެގި ރާޅަކާއި އެކު އަހަރެންގެ އަންހެނުން އަހަރެންގެ އަތުން ދޫވެ ގެއްލިޖެއެވެ. އެރާޅާއި އެކު އަހަރެންވެސް އޮތީ ކަނޑު ގައެވެ. ލޯމަތިން އަންހެނުން ގެއްލުމުންވެސް ހިތްވަރުކޮއްލާފައި ދަރިފުޅު ސަލާމަތް ކުރުމުގެ މަސައްކަތް ކުރީމެވެ. އެހިތްވަރުވެސް އަހަރެންނަށް ކުރެވުނީ ދިހަވަރަކަށް މިނިޓްވަންދެނެވެ. ދަރިފުޅުވެސް އަހަރެންގެ އަތުން ދޫވީއެވެ. އަހަރެންވެސް އަޑިއަށް ދާން ފެށިއެވެ. ސަލާމަތް ކޮއްދޭން އާދޭސް ކޮއްފައި ގޮވީމެވެ.\nއަހަރެންނަށް ހޭލެވުނު އިރު އޮތީ އިންދިރާގާނދީ މެމޯރިއަލް ހޮސްޕިޓަލުގައެވެ. ފުރަތަމަވެސް އަހަރެން ނަޒަރު ހިންގައިލީ އަހަރެން ލޯބިވާ އަނބިމީހާއި އާއި ދަރިފުޅު ފެނޭތޯއެވެ. އެއިން އެއްވެސް މީހަކު ފެންނާކަށް ނެތެވެ. އަހަރެން އެމީހުންނާއި ބެހޭގޮތުން އަހަރެންގެ ގާތުގައި ތިބި ފުލުހުންނާއި ސުވާލު ކުރީމެވެ. ޖަވާބަކީ އެމީހުން ދެން ނާންނާނެކަމަށެވެ. މި ދުނިޔެ ދޫކޮށް ދިޔަ ވާހަކައެވެ. ކަނޑުވެ މަރުވި ވާހަކައެވެ. އަހަރެންނަށް ވީ ގޮތެއްވެސް ނޭގުނެވެ. އަހަރެން ހިތްވަރު ކުރީމެވެ. ކެތްތެރިކަން ދެއްވާތޯ ދުޢާ ކުރީމެވެ. މިއީ އަހަރެންނަށް ކުރިމަތިވި އިމްތިހާނެކެވެ. މި އިމްތިހާނުން ފާސްވާން އަހަރެން ބޭނުންވެއެވެ.


PPM hingumaa gulhey gothun maumoon ah vaahakaeh nudhekkeyne: Khaleel | Mihaaru\nހުރަފާގައި ބޭއްވި ނޫސްވެރިންގެ ބައްދަލުވުމުގައި ހަލީލް (ވ) ވާހަކަ ދައްކަވަނީ. ޕާޓީ ހިންގުމާ ގުޅޭ ގޮތުން މައުމޫނަށް އެއްވެސް ވާހަކައެއް ނުދެއްކެވޭނެ ކަމަށް އޭނާ ވިދާޅުވި. -- ފޮޓޯ: ނިޝާން އަލީ/ މިހާރު\nޕީޕީއެމް ހިންގުމާ ގުޅޭ ގޮތުން މައުމޫނަށް ވާހަކަ ނުދެއްކެވޭނެ: ހަލީލް\n18 ޖެނުއަރީ 2017 - 14:44 35 comments\nރައީސް އަބްދުﷲ ޔާމީންގެ ފެކްޝަނުން ޕާޓީގެ އޮފީސް ހިންގާ ހ. ހުރަފާގައި ބޭއްވި ނޫސްވެރިންގެ ބައްދަލުވުމުގައި ޕީޕީއެމްގެ ސެކްރެޓަރީ ޖެނެރަލް މެމްބަރު އަބްދުﷲ ހަލީލް ވިދާޅުވި ގޮތުގައި ޕާޓީ ހިންގުމާ ގުޅޭ ކަންކަން ކުރުމަކީ ރައީސް ޔާމީންގެ އަތްޕުޅުގައި އޮތް ކަމެކެވެ. ޕާޓީގެ ކަންކަން އުސޫލުތަކުގެ ތެރެއިން ކުރިއަށް ދަނިކޮށް، އެއާ ހިލާފަށް ބަޔާން ނެރުއްވުމަކީ މައުމޫނަށް ކުރެއްވޭނެ ކަމެއް ނޫން ކަމަށް ވެސް ހަލީލް ވިދާޅުވި އެވެ.\nކުރިއަށް އޮޮތް ލޯކަލް ކައުންސިލްތަކުގެ އިންތިހާބަށް ޕީޕީއެމްގެ ޕްރައިމަރީ ހުޅުވައިލީ ޕާޓީގެ ހިންގާ ގަވައިދާއި އަސާސީ ގަވައިދާ ހިލާފަށް އިންތިހާބު ކޮމެޓީއާ މަޝްވަރާ ކުރުމެއް ނެތި ކަމަށް މައުމޫން ރޭ ވަނީ ވިދާޅުވެފަ އެވެ. މައުމޫން ވިދާޅުވި ގޮތުގައި އިންތިހާބުގެ ހުރިހާ ކަމެއް ވިލަރެސް ކުރާ މައި މުއައްސަސާއަކީ ޕާޓީގެ އިންތިހާބު ކޮމެޓީ ކަމަށް އެ ޕާޓީގެ އަސާސީ ގަވާއިދުގައި ވަނީ ކަނޑައަޅައިފަ އެވެ.\nނޫސްވެރިންގެ ބައްދަލުވުމުގައި ހަލީލް (މ) ވާހަކަ ދައްކަވަނީ. ޕާޓީ ހިންގުމާ ގުޅޭ ގޮތުން ވާހަކަ ދައްކާނަމަ، އާންމު އުސޫލުގެ ތެރެއިން ކަންކަން ކުރަން ޖެހިދާނެ ކަމަށް އޭނާ ވިދާޅުވި. - ފޮޓޯ: ނިޝާން އަލީ/ މިހާރު\nމައުމޫންގެ ވާހަކަތަކަށް ރައްދު ދެއްވައި، ހަލީލް ވިދާޅުވީ ޕީޕީއެމަކީ ކޯޓުގެ ހުރިހާ މަރުހަލާތަކެއް ނިންމައި ކައުންސިލުން ނިންމާފައިވާ ގޮތަށް ޕާޓީގެ މުސްތަޝާރާ ހަވާލުކުރެވިގެން ހިންގާ ޕާޓީއެއް ކަމަށެވެ.\nމުސްތަޝާރު ފިޔަވައި ޕާޓީގެ ހިންގުމާ ގުޅޭ ގޮތުން ވާހަކަ ދައްކާނަމަ، "އާންމު އުސޫލު"ގެ ތެރެއިން ކަންކަން ކުރަން ޖެހިދާނެ ކަމުގެ އިންޒާރު ހަލީލް ދެއްވި އެވެ.\n"އަޅުގަނޑުމެން ވަގުތާއި ހާލަތަށް ރިއާޔަތްކޮށްފައި އެކަން ވެސް ބަޔާން ކުރާނަން،" ޕާޓީގެ ނަމުގައި ވާހަކަ ދައްކަވާ ބޭފުޅުންނާ މެދު އަޅާނީ ކޮން ފިޔަވަޅެއްތޯ ނޫސްވެރިޔަކު ސުވާލު ކުރުމުން ހަލީލް ވިދާޅުވި އެވެ.\nޕާޓީގެ އުސޫލުގެ ތެރެއިން ކުރިއަށް ދަނިކޮށް، އެއާ ހިލާފަށް ބަޔާން ނެރުއްވުމަކީ ކުރެއްވޭނެ ކަމެއް ނޫން ކަމަށާއި މައުމޫންގެ ބެއްލެވުމުގެ ދަށުން ބަޔާން ނެރުއްވި ކަމަށް ނުބެލެވޭ ކަމަށް އޭނާ ވިދާޅުވި އެވެ. އަދި އެއީ ޕާޓީ އަށް ހެޔޮ ނޭދޭ ބައެއްގެ ބެލުމުގެ ދަށުން ކުރި ކަމެއް ކަމަށް އޭނާ ވިދާޅުވި އެވެ.\nތެމާގައި ކުރިން ބޭއްވި ބައްދަލުވުމަކަށްފަހު ޕީޕީއެމްގެ ރައީސް މައުމޫން ވަޑައިގަންނަވަނީ.---ފޮޓޯ: މުހައްމަދު ޝަރުހާން/މިހާރު\nމައުމޫންގެ ނޫސްބަޔާނުގައި ހުރީ ހަގީގަތާ ހިލާފު ވާހަކަތަކެއް ކަމަށާއި ނޫސްބަޔާނަކީ ޕާޓީ ހިންގާ ފަރާތް އޮޅުވާލަން ކުރި ކަމެއް ކަމަށް ވެސް ހަލީލް ސިފަ ކުރެއްވި އެވެ.\nހަލީލް ވިދާޅުވި ގޮތުގައި އިންތިހާބު ކޮމެޓީގައި ކުރިން ތިއްބެވި މެމްބަރުން މިދިޔަ ނޮވެމްބަރު މަހު ވަނީ ވަކި ކުރައްވައި، އާ ކޮމެޓީއެއް އެކުލަވާލައިފަ އެވެ. ކައުންސިލްގެ ބެލުމުގެ ދަށުން އަލުން ކޮމެޓީ އެކުލަވާލަން ޖެހުނީ، ހަލީލް ވިދާޅުވި ގޮތުގައި، ލޯކަލް ކައުންސިލް އިންތިހާބުގެ ކަންތައްތައް ކުރިއަށް ގެންދިއުމުގައި ވަރަށް ބޮޑެތި ދަތިތަކެއް ކުރިމަތިވެ، ކޮމެޓީ މެމްބަރުންގެ އެއްބާރުލުން ނުލިބުމުންނެވެ.\n"ޕާޓީ ތެރޭގައި މައްސަލަތައް ކުރިމަތިވުމާ ގުޅިގެން ކޮމެޓީގެ މަސައްކަތްތައް ކުރިއަށް ގެންދިއުމަށް އެދި ކޮމެޓީ މެމްބަރުންގެ ކިބައިން އެދުނިން، އެކަމަކު އެއްބާރުލުމެއް ލިބިފައެއް ނުވޭ،" އޭނާ ވިދާޅުވި އެވެ.\nކުރިން އިންތިހާބު ކޮމެޓީގައި ތިއްބެވި މެމްބަރުން ވަކި ކުރެއްވީ، އަސާސީ ގަވާއިދާއި ހިންގާ ގަވައިދުގައިވާ ގޮތަށް ފިޔަވަޅު އަޅާ ކޮމެޓީން ކަމަށް ވެސް ހަލީލް ވިދާޅުވި އެވެ.\nހަލީލް ވަނީ ލޯކަލް ކައުންސިލް އިންތިހާބަށް ތައްޔާރުވަމުން ދަނިކޮށް ޕާޓީގެ މެމްބަރުންނަށް އޮޅޭ ގޮތަށް ވާހަކަ ނުދެއްކެވުމަށް އެދިވަޑައިގެންފަ އެވެ. ހަލީލް ސިފަ ކުރެއްވި ގޮތުގައި މައުމޫން ކުރައްވާ މަސައްކަތަކީ ޕާޓީގެ އަސާސީ ގަވާއިދުގައި ބަޔާން ކުރާ އެއްބައިވަންތަކަމާއި ކުރިއެރުމާ ހިލާފު ކަމެކެވެ.\n"މެމްބަރުން ވާން ޖެހޭނީ ޕާޓީ ކުރިއެރުވުމަށް މަސައްކަތް ކުރަން ޖެހޭ ބަޔަކަށް، އެ ނޫން ގޮތަކަށް މަސައްކަތް ކުރުމަކީ އަސާސީ ގަވާއިދާއި ހިންގާ ގަވާއިދާ ހިލާފަށް ކުރެވޭ ކަންކަން،" ހަލީލް ވިދާޅުވި އެވެ.\n"ޕާޓީ ތަމްސީލް ކުރުމުގެ ނަމުގައި ވާހަކަ ދެއްކެވޭނެ އެހެން ފަރާތެއް މިވަގުތަކު ނެތް،"\nނޫސްވެރިންގެ ބައްދަލުވުމުގައި، އިންތިހާބު ކޮމެޓީން ބުނީ، ލޯކަލް ކައުންސިލް އިންތިހާބުގެ ހުރިހާ ކަމެއް ކުރިއަށް ދާނީ އިންތިހާބު ކޮމެޓީގެ ބެލުމުގެ ދަށުން ކަމަށެވެ. އެ ގޮތުން ޕްރައިމަރީ ބާއްވަން ޖެހޭ ސަރަހައްދުތަކުގައި ކުރިން ރޭވިފައި އޮތް ގޮތަށް ޕްރައިމަރީ ބާއްވާނެ ކަމަށް އެ ކޮމެޓީން ބުންޏެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ޕީޕީއެމް ޕީޕީއެމް ކެމްޕޭން ރައީސް އަބްދުﷲ ޔާމީން ޕީޕީއެމްގެ ކޯޅުން ލޯކަލް ކައުންސިލްތަކުގެ އިންތިހާބު 2017 މެމްބަރު އަބްދުﷲ ޚަލީލް


Cochin in anna boatun Kulhudhufuttah mudhaa baalan dhathivaane | Mihaaru\nއިންޑިއާއިން ރާއްޖެއަށް އަންނަ ކާގޯ ބޯޓު--\nކޮޗިންއިން އަންނަ ބޯޓުން ކުޅުދުއްފުއްޓަށް މުދާ ބާލަން ދަތިވާނެ\n24 ސެޕްޓެމްބަރ 2020 - 11:56 49 comments\nއިންޑިއާގެ ކޮޗިން އިން ކުޅުދުއްފުއްޓަށް ފަށާ ކާގޯ ދަތުރުތަކުގައި ބޭނުންކުރާ ބޯޓުން އެ ބަނދަރަށް މުދާ ބޭލުމުގައި ދަތިތަކާ ކުރިމަތިވާނެ ކަމަށް ކުޅުދުއްފުށި ޕޯޓު (ކޭޕީއެލް) އިން މިއަދު ބުނެފި އެވެ.\nކޭޕީއެލްގެ ޗީފް މެނޭޖަރު މުހައްމަދު އަހުމަދު "މިހާރު"އަށް ވިދާޅުވީ ކުޅުދުއްފުށި ޕޯޓަށް ކައިރިކުރެވޭނީ 1000 ޓަނުގެ ބޯޓުފަހަރަށް ކަމަށެވެ. އިންޑިއާ އާއި ރާއްޖެއާ ދެމެދު "ފެރީއެއް"ގެ ގޮތުގައި ފަށާ މުދާ އުފުލުމުގެ މި ދަތުރުތަކުގައި ބޭނުންކުރަނީ 3000 ޓަނުގެ ބޯޓެކެވެ.\nމުހައްމަދު ވިދާޅުވި ގޮތުގައި އެވަރުގެ ބޯޓަކުން މުދާ ހުސްކުރަން ޖެހޭނީ ބޭރުގައި ބާއްވައި، ދޯނިފަހަރު ބޭނުންކޮށްގެންނެވެ. އެކަމަކު އެއީ މޫސުމް ގޯސް ދުވަސްވަރަކަށް ވެއްޖެ ނަމަ ވަރަށް އުނދަގޫ މަސައްކަތެއް ކަމަށް އޭނާ ވިދާޅުވި އެވެ.\n"އައުޓް ޓޭންކާކޮށް [ބޭރުގައި ބާއްވައިގެން] މުދާ އުފުލާ ދޯނިތައް ބޭނުންކޮށްގެން ޕޯޓާ ހަމައަށް މުދާ ގެންނަން ޖެހޭނީ. އެހެންކަމުން ކުޑަކޮށް ވެސް ވައި ގަދަ ވެއްޖެއް ނަމަ މުދާ ބާލަން ތާވަލު ކޮށްފައި އޮތް ދުވަހަށް ވުރެ ގިނަ ދުވަސް ނަގާނެ،" މުހައްމަދު ވިދާޅުވި އެވެ.\nއޭގެ މާނައަކީ، އޭނާ ވިދާޅުވި ގޮތުގައި، ކުޅުދުއްފުއްޓަށް މުދާ ހުސްކޮށް، މާލޭ ބަަނދަރަށް ދާން އޮންނަ ޝެޑިއުލަށް އަސަރުކުރާނެ ކަމެކެވެ.\nއިންޑިއާ ކާގޯ ބޯޓުގެ ރާއްޖޭގެ އޭޖެންޓަކީ އަލަށް އުފެއްދި، މޯލްޑިވްސް ސްޓޭޓް ޝިޕިން ކުންފުންޏެވެ. ކޭޕީއެލުން ވަނީ މި ދަތުރުތަކުގައި 1000 ޓަނުގެ ބޯޓެއް ބޭނުންކުރަން އެދިފަ އެވެ.\nދެ ގައުމުން އަލަށް ފަށާ އަދި ކުރިމަގުގައި ބޮޑު ލުއިފަސޭހައެއް ލިބޭނެ ކަމަށް ދެ ސަރުކާރުން ސިފަކުރާ ވިޔަފާރީގެ މި ގުޅުމުގެ ފުރަތަމަ ދަތުރުގައި، ކާގޯ ބޯޓު ކުޅުދުއްފުއްޓަށް ބަނދަރުކުރަން ތާވަލްކޮށްފައި ވަނީ އަންނަ ހޮނިހިރުދުވަހަށެވެ. މާލެ އަންނަން ހަމަޖައްސާފައި ވަނީ ހޯމަދުވަހު އެވެ.\nއިތުރު ލިޔުންތައް ހދ. ކުޅުދުއްފުށި ރާއްޖެ-އިންޑިއާ ކުޅުދުއްފުށީ ޕޯޓް ލިމިޓެޑް ކޮޗިން-މާލެ ފެރީ\nކޮޗިންއިން ފުރަތަމަ ކާގޯ ބޯޓު ކުޅުދުއްފުއްޓަށް


Tanzania Parliament ge firihen membarun hithaan kuran govaalaifi | Mihaaru\nއެޗްއައިވީގެ ނުރައްކާ ކުޑަ ކުރަން އެފްރިކާގެ ބައެއް ގައުމުތަކުން ދަނީ ހިތާން ކުރުމަށް ބާރު އަޅަމުން. --ފޮޓޯ:އޭއެފްޕީ\nޓެންޒޭނިއާ ޕާލަމެންޓުގެ ފިރިހެން މެންބަރުން ހިތާން ކުރަން ގޮވާލައިފި\n09 ފެބުރުއަރީ 2019 - 09:475comments\nޕާލަމެންޓުގައި ވާހަކަ ދައްކަވަމުން އަންހެން މެންބަރު ޖެކްލިން ނަގޮންޔާނީ ވިދާޅުވީ ފިރިހެން މެންބަރުން ހިތާން ކުރުމަށް އޭނާ އެދިވަޑައިގަންނަވަނީ އެޗްއައިވީ ފެތުރުމުގެ ނުރައްކާ ކުޑަ ކުރަން ކަމަށެވެ. އޭނާގެ މި ހުށަހެޅުމަށް ބައެއް މެންބަރުން ޚިޔާލު ތަފާތުވެފައިވެ އެވެ.\nޓެންޒޭނިއާގެ އާއްމު ސިއްހަތަށް ކުރިމަތިވެފައިވާ އެންމެ ބޮޑު ބިރަކީ އެޗްއައިވީ އެވެ. އެ ގައުމުގެ ފިރިހެނުންގެ އާބާދީގެ ފަސް ޕަސެންޓް މީހުންނަށް އެޗްއައިވީ ޖެހިފައިވާ ކަމަށް ލަފާކޮށްފައިވެ އެވެ. ޓެންޒޭނިއާ އަކީ ދުނިޔޭގައި 13 ވަނަ އަށް އެންމެ ގިނައިން އެޗްއަައިވީ ޖެހިފައިވާ މީހުން ތިބި ގައުމު ކަމަށް ވެސް ވެ އެވެ. ޓެންޒޭނިއާގެ ފިރިހެނުންގެ އާބާދީގެ 70 ޕަސެންޓް މީހުން ވަނީ ހިތާންކޮށްފަ އެވެ.\nދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ބުނެފައި ވަނީ ހިތާންކުރުމުން، ޖިންސީ ގުޅުމުގެ ޒަރިއްޔާ އިން އެޗްއައިވީ ޖެހުން 60 ޕަސެންޓަށް ކުޑަކުރެވޭ ކަމަށެވެ. އެފްރިކާގައި އެޗްއައިވީ ހަލުވިކަމާ އެކު ފެތުރޭ ބައެއް ގައުމުތަކުން ވަނީ ހިތާން ކުރުމަށް ހިތްވަރުދޭ ކެމްޕޭންތައް ފަށައިފަ އެވެ. ކެންޔާގައި 2008 ވަނަ އަހަރު ސިޔާސީ ބައެއް ބޭފުޅުން އަމިއްލަ އަށް އިސްނަގައިގެން ވަނީ ހިތާންކޮށްފަ އެވެ.\nއިތުރު ލިޔުންތައް މަޖިލީހުގެ މެމްބަރުން ޚިތާނުކުރުން ތަންޒާނިއާ


Hollywood ge filmah furamun Alia edhunee heyo dhuaa ah – adduLIVE\nއާލިއާ އެދުނީ ހެޔޮދުއާ އަށް\nMay 20, 2022, 09:53 އަހުމަދު އަދްޝަން\nސޮއިކުރި ފުރަތަމަ ހޮލީވުޑްގެ ފިލްމު "ހާޓް އޮފް ސްޓޯން" ގެ މަސައްކަތަށް އިނރޭސިވިލާތަށް އިއްޔެ ފުރަމުން ބޮލީވުޑްގެ ބަތަލާ އާލިއާ ބަޓް ފޭނުންގެ ފަރާތުން ހެޔޮދުއާ އަށް އެދިއްޖެ އެވެ.\nފްލައިޓްގެ ތެރޭގައި ނަގާފައިވާ ފޮޓޯއަކާ އެކު އިންސްޓަގްރާމްގައި 28 އަހަރުގެ ބަތަލާ ބުނީ ސޮއިކުރި ފުރަތަމަ ހޮލީވުޑްގެ ފިލްމުގެ މަސައްކަތަށް ފުރީ ކަމަށެވެ.\n"އިހުސާސްކުރެވެނީ އަނެއްކާ ވެސް މުޅިން އަލަށް އިންޑަސްޓްރީ އަށް ނުކުތް މީހެއް ގޮތަށް. ވަރަށް ނާވަސް ވެސް ވޭ." 2012 ގެ "ސްޓޫޑެންޓް އޮފް ދި އިޔާ" އިން އެކްޓީން އަށް ހުނަރުވެރި ބަތަލާ ބުންޏެވެ.\nމިދިޔަ މަހު ރަންބީރް ކަޕޫރާ ކައިވެނިކުރި އާލިއާ ވަނީ ހޮލީވުޑްގެ ފިލްމުގެ މަސައްކަތް ފަށާތީ ފޭނުން އޭނަ އަށް ހެޔޮދުއާކޮށް ދޭން އެދުމުން ގިނަ ބަޔަކު ޕޯސްޓަށް ކޮމެންޓްކޮށް މަރުހަބާ ކިޔައި، ހިތްވަރު ވެސް ދީފައިވެ އެވެ. "ހާޓް އޮފް ސްޓޯން" އަކީ ހޮލީވުޑްގެ މަޝްހޫރު ތަރިން ކަމަށްވާ "ވޮންޑަ ވުމަން" ގެ ބަތަލާ ގަލް ގެޑޯ އާއި "ފިފްޓީ ޝޭޑްސް" ޓްރިލޮޖީގެ ބަތަލު ޖެމީ ޑޯނަން ވެސް ކާސްޓްގައި ހިމެނޭ ފޮލްމެކެވެ. ނެޓްފްލިކްސްއާ ގުޅިގެން ހަދާ މި ފިލްމުގެ ޑައިރެކްޓަރަކީ ޓޮމް ހާޕާ އެވެ.\nމި ފިލްމުގެ ޝޫޓިން އަށް އާލިއާ ފުރި އިރު އޭނާ ގެންދިޔައީ ކަރަން ޖޯހަރް އަންނަ އަހަރުގެ ފެބްރުއަރީ 10 ގައި ގެނެސްދޭން ނިންމާފައިވާ "ރޮކީ އޯރް ރާނީ ކީ ޕްރޭމް ކަހާނީ" ގެ މަސައްކަތް ވެސް ކުރަމުންނެވެ. އެ ފިލްމުފެ ޝޫޓިންގެ ވަރަށް ބޮޑު ބައި މިހާރު އޮތީ ނިމި އެވެ.\nރިޕޯޓްތައް ބުނާ ގޮތުން "ހާޓް އޮފް ސްޓޯން" ގެ މަސައްކަތް އާލިއާ އަންނަ އޮގަސްޓް މަހާ ހަމައަށް ކުރާނެ އެވެ.\nކާމިޔާބު ބަތަލާގެ ދެ ފިލްމެއް މި އަހަރުގެ މިހާތަނަށް ރިލީޒްވެފައިވެ އެވެ. އެއީ "ގަންގޫބާއީ ކަތިއަވާޅީ" އާއި "އާރްއާރްއާރް" އެވެ. އަދި މި އަހަރުގެ ސެޕްޓެމްބަރު9ގައި އާލިއާ އާއި ފިރިމީހާ ރަންބީރްގެ "ބުރައްމަސްތުރާ" ރިލީޒްކުރާނެ އެވެ.